Al Qadr Soorathuge Thafseer | Dhiislam\nޑރ. މުޙައްމަދު ޢިޔާޟު ޢަބްދުއްލަތީފް މެއި 21, 2019\n(إِنَّا) މިތަނުގައި ޖަމްޢުގެ ޞީޣާ ބޭނުން ކުރައްވާފައިވަނީ ﷲ ގެ މަތިވެރިކަން އެންގެވުމަށެވެ. ކީރިތި ގުރްއާނުގެ ބައެއް އާޔަތްތަކުގައި ﷲ ސުބްޙާނަހޫ ވަތަޢާލާ އެކަލާންގެ ޛާތުފުޅަށް ނިސްބަތް ކުރައްވާ "ޖަމްޢު"ގެ ޞީޣާ ބޭނުން ކުރައްވާފައިވަނީ އެކަލާންގެ މަތިވެރިކަން ބަޔާން ކުރެއްވުމުގެ ގޮތުންނެވެ. މިޘާލަކަށް: މި ސޫރަތުގެ ފުރަތަމަ އާޔަތުގައި (إِنَّا أَنزَلْنَاهُ فِي لَيْلَةِ الْقَدْرِ ﴿١﴾) "ހަމަކަށަވަރުން، ތިމަންރަސްކަލާނގެ އެ قرآن ބާވައިލެއްވީ ليلةالقدر ވިލޭރޭގައެވެ."\nސޫރަތުލް ޙިޖްރިގެ9ވަނަ އާޔަތުގައި ވަޙީ ކުރައްވާފައިވެއެވެ. (إِنَّا نَحْنُ نَزَّلْنَا الذِّكْرَ وَإِنَّا لَهُ لَحَافِظُونَ ﴿٩﴾) މާނައަކީ: "ހަމަކަށަވަރުން، قرآن ބާވައިލެއްވީ، ތިމަންރަސްކަލާނގެއެވެ. އަދި ހަމަކަށަވަރުން، ތިމަންރަސްކަލާނގެ، އެ قرآن ރައްކާތެރި ކުރައްވާހުށީމެވެ."\nސޫރަތު ޔާސީންގެ 12 ވަނަ އާޔަތުގައި ވަޙީ ކުރައްވާފައިވެއެވެ. (إِنَّا نَحْنُ نُحْيِي الْمَوْتَىٰ وَنَكْتُبُ مَا قَدَّمُوا وَآثَارَهُمْ ۚ وَكُلَّ شَيْءٍ أَحْصَيْنَاهُ فِي إِمَامٍ مُّبِينٍ ﴿١٢﴾) މާނައަކީ: "ހަމަކަށަވަރުން، މަރުވެފައިވާ މީހުން އަލުން ދިރުއްވަނީ ތިމަންރަސްކަލާނގެއެވެ. އަދި އެއުރެން އިސްކޮށްފައިވާ عمل ތަކާއި އެއުރެންގެ ފަހަށް ދޫކޮށްފައި ދިޔަ أثر ތައް ތިމަންރަސްކަލާނގެ ލިޔުއްވަމެވެ. އަދި ކޮންމެ ކަމެއްމެ ބަޔާންވެގެންވާ ފޮތެއްގައި ތިމަންރަސްކަލާނގެ ހިމެނުއްވީމެވެ."\nބައެއް ފަހަރަށް މުފްރަދުގެ ޞީޣާގައިވެސް އެކަލާންގެ ޛާތުފުޅަށް ނިސްބަތް ކުރައްވައެވެ. މިޘާލަކަށް: ސޫރަތު ޠާހާގެ 14 ވަނަ އާޔަތުގައި ވަޙީ ކުރައްވާފައިވެއެވެ. (إِنَّنِي أَنَا اللَّـهُ لَا إِلَـٰهَ إِلَّا أَنَا فَاعْبُدْنِي وَأَقِمِ الصَّلَاةَ لِذِكْرِي ﴿١٤﴾ ) މާނައަކީ: "ހަމަކަށަވަރުން، ތިމަންރަސްކަލާނގެއީ اللَّه އެވެ. ތިމަންރަސްކަލާނގެ މެނުވީ، إله އަކު ނުވެއެވެ. ފަހެ، ތިމަންރަސްކަލާނގެއަށް ކަލޭގެފާނު އަޅުކަން ކުރައްވާށެވެ! އަދި ތިމަންރަސްކަލާނގެ ހަނދުމަކުރެއްވުމަށްޓަކައި، ނަމާދު قائم ކުރައްވާށެވެ."\n( أَنزَلْنَاهُ ) މިތަނުގައި މިވާ "ހާ" ގެ ޟަމީރު ރުޖޫޢަވަނީ ގުރްއާނަށެވެ. ކުރިން ގުރްއާނުގެ ނަން ޛިކްރު ކުރެވިފައި ނުވިނަމަވެސް، ޟަމީރު ރުޖޫޢަވަނީ ގުރްއާނަށް ކަމާއި މެދުގައި ސުވާލެއް ނެތެވެ. އަދި އެއީ އެއްވެސް މީހަކު އެކަމާ މެދުގައި ޝައްކުވެސް ކުރާނެ ކަމެއް ނޫނެވެ.\nމި އާޔަތުގެ މާނައަކީ: "ތިމަން ﷲ ގުރްއާން ބާވާލައްވަން ފެއްޓެވީ ލައިލަތުލް ގަދްރި ވިލޭރެއެއްގައެވެ." ލައިލަތުލް ގަދްރިވިލޭރެ އަކީ ރަމަޟާން މަހުގެ ރޭތަކުގެ ތެރެއިން ރެއެއްކަން ކަށަވަރެވެ. ސޫރަތުލް ބަގަރާގެ 185 ވަނަ އާޔަތުގައި މާތް ﷲ ވަޙީ ކުރައްވާފައި ވެއެވެ. ( شَهْرُ رَمَضَانَ الَّذِي أُنزِلَ فِيهِ الْقُرْآنُ هُدًى لِّلنَّاسِ وَبَيِّنَاتٍ مِّنَ الْهُدَىٰ وَالْفُرْقَانِ ۚ) މާނައަކީ: "رمضان މަހަކީ، އެމަހެއްގައި قرآن ބާވައިލެއްވި މަހެވެ.(އެ قرآن ބާވައިލެއްވީ) މީސްތަކުންނަށް ހުރި ތެދުމަގެއް ކަމުގައްޔާއި هداية އާއި حق އާއި باطل ވަކިކޮށްދެނިވި ހެކިތަކެއް ކަމުގައެވެ."\nސޫރަތުލް ބަގަރާގެ މި އާޔަތާއި، ސޫރަތުލް ގަދްރިގެ ފުރަތަމަ އާޔަތް އެއްކޮށްލުމުން ލައިލަތުލް ގަދްރި ވިލޭރެއަކީ ރަމަޟާން މަހުގެ ރެއެއްކަން ޔަގީންވެއެވެ. އެހެންކަމުން، ބައެއް މީހުން ލައިލަތުލްގަދްރި ވިލޭރެ އަކީ ޝަޢްބާންމަހުގެ 15 ވަނަ ދުވަސް ކަމުގައި ބުނަމުން އަންނަ ވާހަކަތަކަކީ އެއްވެސް އަޞްލެއް ނެތް ވާހަކަ އެއް ކަން ދޭހަވެގެންދެއެވެ. ލައިލަތުލް ގަދްރިވިލޭރޭ ވަނީ ރަމަޟާން މަހުގެ ފަހު ދިހާގައެވެ. ޝަޢްބާން މަހުގެ 15 ވަނަ ދުވަހަކީ އެހެންވެސް މައްސަރުތަކުގެ 15 ވަނަ ދުވަހެކޭ ނުވަތަ ރެއެކޭ އެއްވެސް ތަފާތުކަމެއް ހުރި ދުވަހެއް ނުވަތަ ރެއެއް ނޫނެވެ. އަޅުގަޑުމެން ދިވެހި ރާއްޖޭގައި ޝަޢްބާންމަހުގެ 15 ވަނަ ދުވަސް ނުވަތަ އެރޭ އަކީ "ހިޔަރަކާތް ވިލޭރޭ" ކަމަށް ބުނެ ވާހަކަ ދައްކާ އުޅެއެވެ. ނަމަވެސް، އެއީ އެއްވެސް ޙަގީގަތެއްގެ މައްޗަށް ބިނާވެގެން ދެކެވޭ ވާހަކަ އެއް ނޫނެވެ. އެދުވަހުގެ ނުވަތަ އެރޭގެ މާތް ކަމާއި ގުޅޭ ގޮތުން އެއްވެސް ޙަދީޘެއް އައިސްފައި ނުވެއެވެ.\n(فِي لَيْلَةِ الْقَدْرِ) "ގަދްރި" ގެ މާނަ ދެގޮތަކަށް ޢިލްމުވެރިން ކުރައްވާފައިވެއެވެ. އެއީ:\n"ގަދްރި"ގެ މާނަ އަކީ "ޝަރަފްވެރި". މިރެއަށް "ލައިލަތުލް ގަދްރި" ގެ ނަން ދެވުނު ސަބަބަކީ އެރެއަކީ ގުރްއާން ބާވާލައްވަން ފެއްޓެވި ރޭކަމަށް ވުމާއި ގުޅިގެން އެރެއަށް ދެވިފައިވާ ޝަރަފްވެރި ކަމަށް ޓަކައެވެ.\n"ގަދްރި" ގެ މާނައަކީ "ތަގްދީރު ކުރެއްވުން". ސަބަބަކީ މުޅި އަހަރު ތެރޭގައިވާނޭ ހުރިހާ ކަމެއް އެރޭ ﷲ ތަޢާލާ ތަގްދީރު ކުރައްވާތީވެއެވެ. ސޫރަތުއް ދުޚާންގެ3އަދި4ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (إِنَّا أَنزَلْنَاهُ فِي لَيْلَةٍ مُّبَارَكَةٍۚ إِنَّا كُنَّا مُنذِرِينَ ﴿٣﴾ فِيهَا يُفْرَقُ كُلُّ أَمْرٍ حَكِيمٍ ﴿٤﴾) މާނައަކީ: " ހަމަކަށަވަރުން، ތިމަންރަސްކަލާނގެ އެފޮތް (އެބަހީ: قرآن) ބާވައިލެއްވީ ބަރަކާތްތެރިވެގެންވާ ރެޔެއްގައެވެ. ހަމަކަށަވަރުން، إنذار ކުރައްވާ ކަލަކު ކަމުގައި ތިމަންރަސްކަލާނގެ ވޮޑިގެންވަމެވެ. އެ ރޭ، ކަނޑައެޅިގެންވާ ކޮންމެކަމެއް ބަޔާންކުރައްވަތެވެ." (އެރޭ ފައިޞަލާ ކުރައްވާ ކަނޑަ އަޅުއްވައެވެ.)\nމި ދެމާނާގައިވެސް މިކަލިމަ މާނަ ކުރެވިދާނެއެވެ. ސަބަބަކީ "ލައިލަތުލް ގަދްރި" ވިލޭރެ އަކީ ޝަރަފްވެރި ރެއެކެވެ. އަދި އެއަހަރު ތެރޭގައި މަރުވާނޭ މީހުންނާއި އުފަންވާނޭ ކުދިން އަދި މީސްތަކުންގެ ރިޒްގު ކަނޑައަޅުއްވާ އަދި އެނޫންވެސް ކަންތައްތައް ފައިޞަލާ ކުރައްވާ ނިންމަވާ ރެއަކީ އެރެއެވެ.\n(وَمَا أَدْرَاكَ مَا لَيْلَةُ الْقَدْرِ ﴿٢﴾) މާނައަކީ: "އަދި ليلةالقدر ވިލޭރެޔަކީ، ކޮންރެޔެއްކަން ކަލޭގެފާނަށް އަންގައިދިނީ ކޮންއެއްޗެއްތޯއެވެ؟" މިގޮތަށް ސުވާލު ކުރައްވާފައި ވުމުގެ ބޭނުމަކީ އެރޭގެ މަތިވެރި ކަމާއި ޝަރަފްވެރިކަން ބަޔާން ކުރެއްވުމެވެ.\n(لَيْلَةُ الْقَدْرِ خَيْرٌ مِّنْ أَلْفِ شَهْرٍ ﴿٣﴾) " ليلةالقدر ވިލޭރޭ، އެއްހާސް މައްސަރަށްވުރެ ހެޔޮކަން ބޮޑެވެ." މިއީ މީގެ ކުރީ އާޔަތުގައި އޮތް ސުވާލުގެ ޖަވާބެވެ.\n(خَيْرٌ مِّنْ أَلْفِ شَهْرٍ) "އެއްހާސް މައްސަރަށްވުރެ ހެޔޮކަން ބޮޑެވެ"، މިތަނުގައި "ހެޔޮކަން ބޮޑެވެ" އޮތް ބަސްފުޅުގެ މުރާދަކީ އެރޭ ކުރެވޭ ހެޔޮ ޢަމަލުތަކުގެ ޘަވާބު އިތުރުވެގެންދާނެ ވާހަކަ އެވެ. އަދި އެރޭ މިއުއްމަތުގެ މީހުންގެ މައްޗަށް ބާވާލައްވާ ހެވާއި ބަރަކާތުގެ މަތިވެރި ކަމުގެ ވާހަކަ އެވެ. އެހެންކަމުން، އެރޭ ދަރުމަ އާއި ޘަވާބަށް އެދިގެން ރޭއަޅުކަން ކޮށްފި މީހެއްގެ އިސްވެދިޔަ ހުރިހާ ފާފަ އެއް ފުއްސަވާނެ ކަމަށް ޙަދިޘް ގައި ވާރިދުވެފައިވެއެވެ. އަދިވެސް އެރޭގެ މާތް ކަމާއި ބެހޭ ގޮތުން ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (مَنْ قَامَهَا إِبْتِغَاءَهَا، ثُمَّ وَقَعَتْ لَهُ، غُفِرَ لَهُ مَا تَقَدَّمَ مِنْ ذَنْبِهِ وَمَا تَأَخَّرَ) މާނައަކީ: "އެރޭގެ ހެޔޮކަން އެދި ރޭއަޅުކަންކޮށް، އެރެޔާއި ދިމާވެއްޖެމީހާ ގެ އިސްވެދިޔަފާފަތަކާއި ފަހުން ކުރެވޭނެ ހުރިހާ ފާފައެއް ފުއްސަވައިފިއެވެ". އެހެންކަމުން، މިރޭގެ މަތިވެރި ކަމާއި ދަރުމަ އާއި ޘަވާބު ހޯދުމަށް ގަދަ އަޅާ މަސައްކަތް ކުރަން ޖެހެއެވެ. އެރޭގެ ހެޔޮކަމުން މަޙްރޫމްވެއްޖެ މީހާ އަކީ ގިނަހެޔޮކަންތަކަކުން މަޙްރޫމް ވެގެންވާ މިހެއްކަން ބަޔާން ކުރައްވާ ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (فِيْهِ لِيْلَةٌ خَيْرٌ مِنْ أَلْفِ شَهْرٍ، مَنْ حَرُمَ خَيْرَهَا فَقَدْ حُرِمَ) މާނައަކީ: "އެ މައްސަރުގައި އެއްހާސް މައްސަރަށްވުރެ ހެޔޮކަން ބޮޑު ރެއެއްވެއެވެ. އެރޭގެ ހެޔޮކަމުން މަޙްރޫމް ވެއްޖެ މީހާއަކީ މަޙްރޫމްވެގެންވާ މީހެކެވެ".\nއެރޭ ކަންތައް ހިނގައިދާނެ ގޮތުގެ ވާހަކަ ބަޔާން ކުރައްވާ ވަޙީ ކުރައްވައެވެ. (تَنَزَّلُ الْمَلَائِكَةُ وَالرُّوحُ فِيهَا بِإِذْنِ رَبِّهِم مِّن كُلِّ أَمْرٍ ﴿٤﴾) "ملائكة ންނާއި، جبريل ގެފާނު އެބޭކަލުންގެ ވެރިރަސްކަލާނގެ إذن ފުޅާއެކު، ހުރިހާ أمر ފުޅަކާއިގެން އެރޭ ފައިބައިވަޑައިގަންނަވާނެތެވެ." މަލާއިކަތް ބޭކަލުންނަކީ އުޑުގައި ދިރިއުޅުއްވާ ބޭކަލުންތަކެކެވެ. އެބޭކަލުން ﷲ ގެ އިޛްނަ ފުޅަށް ލައިލަތުލް ގަދްރިވިލޭރޭގައި ބިންމައްޗަށް ފައިބާވަޑައިގެން ބިންމަތި ފުރުއްވާލައްވާނެއެވެ. މަލާއިކަތް ބޭކަލުން ފައިބާ ވަޑައިގަތުމުގެ މާނައަކީ ބަރަކާތާއި ރަޙްމަތް ބާވާލެއްވުމެވެ. އެގެއެއްގައި ޞޫރަ ހުންނަ ގެއަކަށް މަލާއިކަތް ބޭކަލުން ފައިބާ ވަޑައި ނުގަންނަވާ ސަބަބަކީވެސް އެއީ އެވެ.\n(بِإِذْنِ رَبِّهِم) މާނައަކީ: "ﷲގެ އަމުރުފުޅަށް".\nމިތަނުގައި "އިޛްނު" ގެ މުރާދަކީ ކައުނީ އިޛްނަ އެވެ. ސަބަބަކީ ﷲ ގެ އިޛްނަ ދެބަޔަކަށް ބެހިގެން ވެއެވެ. އެއީ: އިޛްނު ކައުނީ އާއި އިޛްނު ޝަރްޢީ އެވެ.\nއިޛްނު ޝަރްޢީގެ މިޘާލަކީ ސޫރަތުއް ޝޫރާގެ 21 ވަނަ އާޔަތެވެ. (أَمْ لَهُمْ شُرَكَاءُ شَرَعُوا لَهُم مِّنَ الدِّينِ مَا لَمْ يَأْذَن بِهِ اللَّـهُ ۚ ) މާނައަކީ: "ނުވަތަ اللَّه، إذن ދެއްވާފައިނުވާ دين އެއް، އެއުރެންނަށް، شرع ކޮށް ކަނޑައަޅައިދިން شريك ންތަކެއް އެއުރެންނަށް ވޭހެއްޔެވެ؟" މިތަނުގައި މިވަނީ ﷲ އިޛްނަ ދެއްވާފައިވާ ޝަރްޢު ފިޔަވާ އެހެން ޝަރީޢަތެއް ޝަރްޢު ކުރުމުގެ ވާހަކައެވެ.\nއިޛްނު ކައުނީގެ މިޘާލަކީ ސޫރަތުލް ގަދްރިގެ4ވަނަ އާޔަތެވެ. (تَنَزَّلُ الْمَلَائِكَةُ وَالرُّوحُ فِيهَا بِإِذْنِ رَبِّهِم مِّن كُلِّ أَمْرٍ ﴿٤﴾) "ملائكة ންނާއި، جبريل ގެފާނު އެބޭކަލުންގެ ވެރިރަސްކަލާނގެ إذن ފުޅާއެކު، ހުރިހާ أمر ފުޅަކާއިގެން އެރޭ ފައިބައިވަޑައިގަންނަވާނެތެވެ."\n(سَلَامٌ هِيَ حَتَّىٰ مَطْلَعِ الْفَجْرِ ﴿٥﴾) މިއީ މުބްތަދާ އަކާއި ޚަބަރަކުން އެކުލެވިފައިވާ ޖުމްލަ އެކެވެ. މިތަނުގައި ޚަބަރު މިވަނީ ކުރިޔަށް ޖެހިފައެވެ. ތަގްދީރަކީ ( هي سلام ) ނުވަތަ "އެރެއަކީ ސަލާމަތްކަން ލިބިގެންވާ ރެއެކެވެ."\nމިރެއަށް "ސަލާމް" ގެ ނަން ދެއްވާފައިވާ ސަބަބަކީ އެރޭ ފާފަތަކުން ޠާހިރުވާ މީހުން ގިނަކަމުންނެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (مَنْ قَامَ لَيْلَةُ الْقَدْرِ إِيْمَاناً وَاحْتِسَاباً غُفِرَ لَهُ مَا تَقَدَّمَ مِنْ ذَنْبِهِ) މާނައަކީ: "އީމާންކަމާއި ދަރުމައާއި ޘަވާބަށް އެދި ލައިލަތުލް ގަދްރިވިލޭރޭ އަޅުކަންކޮށްފިމީހެއްގެ އިސްވެދިޔަ ހުރިހާ ފާފައެއް ފޮހެވިއްޖެއެވެ".\nއެރޭ ތައުބާވެ ފާފަތަކުން ދުރުހެލިވާ މީހުން ގިނަކަމުގެ ސަބަބުން އެރެއަށް "ސަލާމް" ގެ ނަން ދެއްވާފައިވާ ކަން.


އީރާންގެ ރައީސް ޓްރަމްޕަށް: އިރާނަށް ބިރުދެއްކުން ހުއްޓާލައްވާ!\nޤާސިމް ސުލައިމާނީގެ މަރު\nއީރާނަށް ބިރު ދައްކައިގެން ނުވާނެ ކަމަށް ހަސަން ރޫހާނީ ވިދާޅުވި\nއީރާނުގެ މުހިއްމު 52 ޞަރަޙައްދަކަށް އެމެރިކާއިން ހަމަލާދޭނެކަމަށް ބުނެފައިވޭ\nއީރާނުން ބުނީ ސުލައިމާނީގެ މަރުގެ ބަދަލު އެމެރިކާގެ ކިބައިން ހިފާނެކަމަށް\n7 ޖެނުއަރީ 2020 | އަންގާރަ 09:05\nއީރާނުގެ ރައީސް ހަސަން ރޫހާނީ\nއެކި ގޮތްގޮތުން އީރާނަށް ބިރު ދައްކަން މަސައްކަތް ނުކުރެއްވުމަށް، އީރާނުގެ ރައީސް ހަސަން ރޫހާނީ އެމެރިކާގެ ރައީސް ޑޮނަލްޑް ޓްރަމްޕަށް ގޮވާލައްވައިފިއެވެ.\nއެމެރިކާއިން އީރާނުގެ ސަލާމަތީ ބާރުތަކުގެ އިސްވެރިޔާ ޤާސިމް ސުލައިމާނީ އަވަހާރަކޮށްލުމާއި ގުޅިގެން އީރާނުން ވަނީ ސުލައިމާނީގެ މަރުގެ ބަދަލު އެމެރިކާގެ ކިބައިން ހިފާނެކަން އިޢުލާނު ކޮށްފައެވެ. އަދި ޙަމަލާދޭނެކަމުގެ އިންޒާރުވެސް ދީފައިވެއެވެ.\nމިމައްސަލައާ ގުޅިގެން އާދިއްތަ ދުވަހު ޓްރަންޕް ކުރެއްވި ޓްވީޓެއްގައި ވިދާޅުވީ އީރާނުން އެމެރިކާގެ ޞަރަޙައްދަކަށް ނުވަތަ ރައްޔިތުންނަށް ޢަމާޒުކޮށް ހަމަލާދީފިނަމަ، އީރާނަށާއި އެޤައުމުގެ ޘަޤާފަތަށް ވަރަށް މުހިއްމު 52 ޞަރަޙައްދަކަށް އެމެރިކާއިން ވަރަށް ވަރުގަދަ ޙަމަލާތަކެއްދޭނެ ކަމަށެވެ.\nއެކަމާ ގުޅޭގޮތުން ރޫހާނީ ވިދާޅުވީ، އީރާނަށް ބިރު ދައްކައިގެން ނުވާނެ ކަމަށާއި، 52 ޞަރަޙައްދަކަށް ހަމަލާދޭ ވާހަކަ ދައްކަވާ ފަރާތްތަކުން 290 ނަންބަރުވެސް ހަނދާނަށް ގެންނަންޖެހޭ ކަމަށެވެ. އެގޮތުން ރޫހާނީ އެ އަލިއަޅުވާލެއްވީ 1988 ވަނަ އަހަރު އެމެރިކާގެ ހަނގުރާމަ މަތީ އުޅަނދަކުން އީރާނުގެ އެއަރލައިނަކަށް ޙަމަލާދީ 290 މީހުން މަރާލި ހާދިސާއަށް ކަމަށް މީޑިއާތަކުން ރިޕޯޓްކޮށްފައިވެއެވެ.\nއެމެރިކާގެ ރައީސް ޑޮނަލްޑް ޓްރަމްޕާއި ޙަވާލާދީ އަލްޖަޒީރާގައި ރިޕޯޓުކޮށްފައިވަނީ އެމެރިކާއިން ޙަމަލާދިނުމަށް ޢަމާޒުކޮށްފައިވާ 52 ޞަރަޙައްދަކީ 1979 ގައި އީރާނުން އެޤައުމުގައި ހުންނަ އެމެރިކާގެ އެމްބަސީން ރަހީނު ކުރި 52 މީހުންގެ ބަދަލު ކަމަށެވެ. އަދި އެ މީހުން 444 ދުވަސް ވަންދެން ރަހީނުކޮށްގެން ވަނީ ގެންގުޅިފައެވެ.\nއެމެރިކާއިން އީރާނުގެ ސަލާމަތީ ބާރުތަކުގެ އިސްވެރިޔާ ޤާސިމް ސުލައިމާނީ އަވަހާރަކޮށްލުމާއި ގުޅިގެން ދުނިޔޭގައި ބޮޑު ހަނގުރާމައެއް ފެށިދާނެ ކަމުގެ ބިރު ބޮޑުވެފައިވާއިރު، މި ޙަމަލާއަކީ ސީދާ ޓްރަމްޕްގެ އޯޑަރަށް ދިން ޙަމަލާއެއް ކަމަށް ރިޕޯރޓުތައް ބުނެއެވެ. އެމެރިކާއިން ބުނެފައިވަނީ، ސުލައިމާނީ އަވަހާރަކޮށްލި ޙަމަލާއަކީ އެމެރިކާގެ ދިފާޢުގަ ދިން ޙަމަލާއެއް ކަމަށެވެ.


26 މޭ 2019\nޑރ. މުހައްމަދު އިޔާޒު އަބްދުﷲ ލަތީފް\n(އިއްޔެގެ ބަޔާ ގުޅޭ)\n(الَّذِينَ ضَلَّ سَعْيُهُمْ فِي الْحَيَاةِ الدُّنْيَا وَهُمْ يَحْسَبُونَ أَنَّهُمْ يُحْسِنُونَ صُنْعًا ﴿١٠٤﴾ ) ” އެއުރެންނަކީ دنيوى حياة ގައި، އެއުރެންގެ عمل ތައް باطل ވެ، ގެއްލިފައިވާ މީހުންނެވެ. އަދި އެއުރެން ރަނގަޅަށް ކަންތައްކުރާކަމަށް އެއުރެން ހީކުރެތެވެ.”\nމިފަދަ މީހުންގެ ވާހަކަ ބަޔާން ކުރައްވާ ސޫރަތު ފާޠިރުގެ 8 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (أَفَمَن زُيِّنَ لَهُ سُوءُ عَمَلِهِ فَرَآهُ حَسَنًا ۖ فَإِنَّ اللَّـهَ يُضِلُّ مَن يَشَاءُ وَيَهْدِي مَن يَشَاءُ ۖ فَلَا تَذْهَبْ نَفْسُكَ عَلَيْهِمْ حَسَرَاتٍ ۚ إِنَّ اللَّـهَ عَلِيمٌ بِمَا يَصْنَعُونَ ﴿٨﴾ ) މާނައަކީ: ” ފަހެ، އެމީހެއްގެ ނުބައި عمل، އެމީހަކަށް ޒީނަތްތެރިކުރެވި އަދި އެއީ ރަނގަޅު عمل ކަމުގައި ދެކެފި މީހާ (ތެދުމަގު ލިބުނުމީހާއާ އެއްފަދަހެއްޔެވެ؟) ފަހެ، ހަމަށަވަރުން، اللَّه، އެކަލާނގެ އިރާދަކުރައްވާ މީހަކު މަގުފުރައްދަވަތެވެ. އަދި އެކަލާނގެ އިރާދަކުރައްވާ މީހަކަށް ތެދުމަގު ދައްކަވަތެވެ. ފަހެ، އެއުރެންގެ މައްޗަށް ހިތާމަކުރެއްވުމުގައި، ކަލޭގެފާނުގެ نفس ހަލާކުވިޔަނުދެއްވާށެވެ! ހަމަކަށަވަރުން، اللَّه އީ، އެއުރެން ކުރާކަންތައް މޮޅަށްދެނެވޮޑިގެންވާ ރަސްކަލާނގެއެވެ.”\nއަދި ސޫރަތު މުޙައްމަދުގެ 14 ވަނަ އާޔަތުގައި މާތް ﷲ ވަޙީ ކުރެއްވިއެވެ. ( أَفَمَن كَانَ عَلَىٰ بَيِّنَةٍ مِّن رَّبِّهِ كَمَن زُيِّنَ لَهُ سُوءُ عَمَلِهِ وَاتَّبَعُوا أَهْوَاءَهُم ﴿١٤﴾ ) މާނައަކީ: ” ފަހެ، އެމީހެއްގެ ވެރިރަސްކަލާނގެ حضرة ން އައި ސާފު ހެތްކެއްގެ މަތީގައިވާ މީހަކު، އެމީހެއްގެ ނުބައި عمل އެމީހަކަށް زينة ތެރިކުރައްވާފައިވާ މީހަކާއި، އެއުރެންގެ هوىنفس ގެ އެދުންތަކަށް تبع ވެގެންވާ މީހުންނާ އެއްފަދަވެގެން ވޭހެއްޔެވެ؟”\n(أُولَـٰئِكَ الَّذِينَ كَفَرُوا بِآيَاتِ رَبِّهِمْ وَلِقَائِهِ فَحَبِطَتْ أَعْمَالُهُمْ فَلَا نُقِيمُ لَهُمْ يَوْمَ الْقِيَامَةِ وَزْنًا ﴿١٠٥﴾ )\n“އެއުރެންނަކީ، އެއުރެންގެ ވެރިރަސްކަލާނގެ آية ތަކަށާއި، އެކަލާނގެއާ ބައްދަލުވާންޖެހޭނެކަމަށް كافر ވި މީހުންނެވެ. ފަހެ، އެއުރެންގެ عمل ތައް باطل ވެފައިވެއެވެ. ފަހެ، قيامة ދުވަހުން އެއުރެންނަކަށް (އެބަހީ: އެއުރެންގެ عمل ތަކަކަށް) ތިމަންރަސްކަލާނގެ އެއްވެސް ބަރުދަނެއް ނުލައްވާހުށީމެވެ.”\n(بِآيَاتِ رَبِّهِمْ ) މި އާޔަތުގެ ބޭރުފުށަށް ދޭހަވަނީ އެބައިމީހުންވަނީ ﷲ ގެ ކައުނީ އަދި ޝަރްޢީ އާޔަތްތަކަށް ކާފިރުވެގެން ކަމަށެވެ. ނަމަވެސް، އެބައިމީހުން ކާފިރުވެފައިވަނީ ﷲ ގެ ޝަރްޢީ އާޔަތްތަކަށެވެ. އަދި ކައުނީ އާޔަތްތަކަށް ކާފިރެއް ނުވެއެވެ. އެކަމުގެ ދަލީލަކީ ސޫރަތު ލުގްމާންގެ 25 ވަނަ އާޔަތެވެ. މާތް ﷲ ވަޙީ ކުރެއްވިއެވެ. (وَلَئِن سَأَلْتَهُم مَّنْ خَلَقَ السَّمَاوَاتِ وَالْأَرْضَ لَيَقُولُنَّ اللَّـهُ ۚ )\nމާނައަކީ: ” އަދި ހަމަކަށަވަރުން، އުޑުތަކާއި، ބިން ހެއްދެވީ ކާކުހޭ ކަލޭގެފާނު އެއުރެންނާ سؤال ކުރައްވައިފިނަމަ، އެއުރެން ބުނާނެކަން ކަށަވަރެވެ. اللَّه އެވެ.” އެހެންވީމާ، އުޑާއި ބިން އުފެއްދެއްވުމުގައި ﷲ ފިޔަވާ އެހެން ފަރާތެއްވާ ކަމަކަށް އެބައިމީހުން ގަބޫލެއް ނުކުރެއެވެ. އަދިކިއެއްތަ، އެތަކެތި އުފެއްދެވީ ހަމައެކަނި ﷲ ކަމަށްވެސް އެބައިމީހުން ހެކިވެއެވެ. ނަމަވެސް އެބައިމީހުން އިންކާރު ކުރަނީ ރަސޫލު ބޭކަލުންގެ ވާހަކަތަކެވެ. އަދި އެބޭކަލުން ގެނެސްދެއްވި ތަކެއްޗަށެވެ. އެހެންކަމުން، އެބައިމީހުން ކާފިރުވެފައިވަނީ ﷲ ގެ ޝަރްޢީ އާޔަތްތަކަށެވެ.\n(وَلِقَائِهِ ) “ﷲ އާއި ބައްދަލުވާނެ ކަމާއި މެދުގައި.” އެއީ ގިޔާމަތްދުވަހުން ﷲ އާއި ބައްދަލުވާން ޖެހޭނެކަމެވެ. އެބައިމީހުންވަނީ ގިޔާމަތްދުވަސް އަންނާނެކަން ދޮގުކޮށް އެކަމާ ޖަދަލުކޮށްފައެވެ. ގިޔާމަތްދުވަސް އަންނާނެކަމުގެ ހެކިތައް އެބައިމީހުންނަށް ދެއްކެވުމުންވެސް ބޮޑާވެ ގޮތުގައި ދެމިތިބީއެވެ. ސޫރަތު ޔާސީންގެ 77 އަދި 78 ވަނަ އާޔަތުގައި މާތް ﷲ ވަޙީ ކުރެއްވިއެވެ. (أَوَلَمْ يَرَ الْإِنسَانُ أَنَّا خَلَقْنَاهُ مِن نُّطْفَةٍ فَإِذَا هُوَ خَصِيمٌ مُّبِينٌ ﴿٧٧﴾ وَضَرَبَ لَنَا مَثَلًا وَنَسِيَ خَلْقَهُ ۖ قَالَ مَن يُحْيِي الْعِظَامَ وَهِيَ رَمِيمٌ ﴿٧٨﴾ ) މާނައަކީ: ” ހަމަކަށަވަރުން، މަނިތިއްކަކުން ތިމަންރަސްކަލާނގެ އިންސާނާ ހެއްދެވިކަން، އެ އިންސާނާއަށް ނޭނގެނީ ހެއްޔެވެ؟ ފަހެ، އެހާރުން އޭނާވަނީ ފާޅުވެ ބަޔާންވެގެންވާ ދެކޮޅުވެރިޔަކު ކަމުގައެވެ. އަދި އެ އިންސާނާ ތިމަންރަސްކަލާނގެއަށް مثال އެއް ޖެއްސެވެ. އަދި އޭނާ ހެއްދެވިގޮތް އޭނާ ހަނދުމަނައްތައިލީއެވެ. އޭނާ ބުންޏެވެ. ކަށިތައް ފީވެ، ހަލާކުވެފައިވަނިކޮށް، އެތަކެތި ދިރުއްވާނީ ކާކުހެއްޔެވެ؟”\nމިބައިމީހުންގެ ވާހަކަތަކަށް ރައްދު ދެއްވާ ސޫރަތު ޔާސީންގެ 79 އިން ފެށިގެން 82 ވަނަ އާޔަތުގެ ނިޔަލަށް މާތް ﷲ ވަޙީ ކުރެއްވިއެވެ. (قُلْ يُحْيِيهَا الَّذِي أَنشَأَهَا أَوَّلَ مَرَّةٍ ۖ وَهُوَ بِكُلِّ خَلْقٍ عَلِيمٌ ﴿٧٩﴾ الَّذِي جَعَلَ لَكُم مِّنَ الشَّجَرِ الْأَخْضَرِ نَارًا فَإِذَا أَنتُم مِّنْهُ تُوقِدُونَ ﴿٨٠﴾ أَوَلَيْسَ الَّذِي خَلَقَ السَّمَاوَاتِ وَالْأَرْضَ بِقَادِرٍ عَلَىٰ أَن يَخْلُقَ مِثْلَهُم ۚ بَلَىٰ وَهُوَ الْخَلَّاقُ الْعَلِيمُ ﴿٨١﴾ إِنَّمَا أَمْرُهُ إِذَا أَرَادَ شَيْئًا أَن يَقُولَ لَهُ كُن فَيَكُونُ ﴿٨٢﴾ ) މާނައަކީ: ” ކަލޭގެފާނު ވިދާޅުވާށެވެ! އެ ކަށިތައް އަލުން ދިރުއްވާނީ، ފުރަތަފަހަރު އެކަށިތައް އުފެއްދެވި ރަސްކަލާނގެއެވެ. އަދި އެކަލާނގެއީ، ހުރިހާ مخلوق ންގެ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ. އެކަލާނގެއީ، ފެހިކުލައިގެ ގަހުން ތިޔަބައިމީހުންނަށްޓަކައި އަލިފާންލެއްވި ރަސްކަލާނގެއެވެ. ފަހެ، އެހާރުން ތިޔަބައިމީހުން އެ ގަސްގަހުން އަލިފާން ރޯކޮށް އުޅެމުއެވެ. އެއުރެންފަދަ ބަޔަކު ހެއްދެވުމަށް އުޑުތަކާއި ބިން ހެއްދެވި ރަސްކަލާނގެ ކުޅަދުންވަންތަވެވޮޑިގެން ނުވޭހެއްޔެވެ؟ ނޫނެކެވެ! އެކަލާނގެއީ، އެންމެހާ ތަކެތި ހައްދަވާ، މޮޅަށް ދެނެވޮޑިގެންވާ ރަސްކަލާނގެއެވެ. އެކަލާނގެ ކަމަކަށް އިރާދަކުރައްވައިފިނަމަ، އެކަލާނގެ أمر ފުޅުވާކަން ކަށަވަރީ އެކަމަކަށް، [ވާށޭ] وحى ކުރެއްވުމެވެ. ދެން އެކަމެއް ވެދެތެވެ. ފަހެ، އެކަލާނގެ يدقدرة ފުޅުގައި އެންމެހާ ކަންތަކުގެ އެންމެމަތީ ވެރިކަންވާ ރަސްކަލާނގެ ހުސްطاهر ވަންތަކަމާއެވެ! އަދި ތިޔަބައިމީހުން رجوع ކުރައްވާހުށީ އެކަލާނގެ حضرة އަށެވެ.”\nމި އާޔަތްތަކުގައި އިންސާނުން މަރުވުމަށްފަހު އަލުން ދިރުއްވުމަށް ﷲ ކުޅަދުންވަންތަ ވޮޑިގެންވާ ކަމުގެ އެތައްބައިވަރު ހެކިތަކެއް ދައްކަވާފައިވެއެވެ. އެގޮތުން:\nއިންސާނުން ނެތުމުގެ ތެރެއިން ވުޖޫދަށް ގެންނެވީ ﷲ އެވެ. ޒަކަރިއްޔާ ޢަލައިހިއްސަލާމް މުސްކުޅިވީ ދުވަހު އަދި އަނބިކަނބަލުންނަކީ ދަރިމައިނުވާ މީހަކަށްވީއިރުގައިވެސް އެކަލޭގެފާނަށް ދަރިކަލަކު ދެއްވިއެވެ. ސޫރަތު މަރްޔަމްގެ7އިން9ވަނަ އާޔަތްތަކުގައި ވަޙީ ކުރެއްވިއެވެ. ( يَا زَكَرِيَّا إِنَّا نُبَشِّرُكَ بِغُلَامٍ اسْمُهُ يَحْيَىٰ لَمْ نَجْعَل لَّهُ مِن قَبْلُ سَمِيًّا ﴿٧﴾ قَالَ رَبِّ أَنَّىٰ يَكُونُ لِي غُلَامٌ وَكَانَتِ امْرَأَتِي عَاقِرًا وَقَدْ بَلَغْتُ مِنَ الْكِبَرِ عِتِيًّا ﴿٨﴾ قَالَ كَذَٰلِكَ قَالَ رَبُّكَ هُوَ عَلَيَّ هَيِّنٌ وَقَدْ خَلَقْتُكَ مِن قَبْلُ وَلَمْ تَكُ شَيْئًا ﴿٩﴾ ) މާނައަކީ: ” އޭ زكريّا ގެފާނެވެ! ހަމަކަށަވަރުން، ފިރިހެންދަރިޔަކު ލިބޭނެކަމުގެ އުފާވެރި خبر ތިމަންރަސްކަލާނގެ، ކަލޭގެފާނަށް ދެއްވަމެވެ. އޭނާގެ ނަމަކީ، يحيى އެވެ. މީގެކުރިން އޭނާގެ ނަމުން ނަންކިޔޭ މީހަކު ތިމަންރަސްކަލާނގެ ނުލައްވަމެވެ. އެކަލޭގެފާނު ދެންނެވިއެވެ. އަޅުގެ ވެރިރަސްކަލާކޮ! މިއަޅާއަށް ކުއްޖަކު ލިބޭނީ ކިހިނަކުންތޯއެވެ؟ އަޅުގެ އަނބިމީހާއަކީ، ދަރިމައިނުވާ އަންހެނެކެވެ. އަދި އަޅާވެސް މިހުރީ، މުސްކުޅިކަމުގެ نهاية އަށް ފޯރާފައެވެ. އެކަލާނގެ وحى ކުރެއްވިއެވެ. ކަންހުރީ އެފަދައިންނެވެ. ކަލޭގެފާނުގެ ވެރިރަސްކަލާނގެ وحى ކުރެއްވިއެވެ. އެއީ ތިމަންރަސްކަލާނގެއަށް ދާދިފަސޭހަ ކަމެކެވެ. މީގެކުރިން ކަލޭގެފާނަކީ، موجود ވެގެންވާ އެއްޗެއްކަމުގައި ނުވާ حال، ތިމަންރަސްކަލާނގެ ކަލޭގެފާނު ހެއްދެވީމެވެ. “\nވީމާ، ކަލޭގެފާނު ނެތުމުގެ ތެރެއިން ވުޖޫދަށް ގެންނެވި އިލާހު، ކަލޭގެފާނަށް އިތުރުދަރިކަލަކު ދެއްވުމަށްވެސް ކުޅަދުންވަންތަ ވޮޑިގެންވެއެވެ. އުފެއްދެވުމަށްވުރެ އަލުންދިރުއްވުމަކީ ފަސޭހަކަމެއްކަން ބަޔާން ކުރައްވާ ސޫރަތުއް ރޫމްގެ 27 ވަނަ އާޔަތުގައި ވަޙީ ކުރައްވާފައިވެއެވެ. (وَهُوَ الَّذِي يَبْدَأُ الْخَلْقَ ثُمَّ يُعِيدُهُ وَهُوَ أَهْوَنُ عَلَيْهِ ) މާނައަކީ: ” އަދި އެކަލާނގެއީ (ނެތުމުގެ ތެރެއިން) خلق ތަކުން އަލަށް އުފައްދަވައި ދެން އަލުން އެ إعادة ކުރައްވާ ރަސްކަލާނގެއެވެ. އެކަމަކީ، އެކަލާނގެއަށް ލުއިފަސޭހަ ކަމެކެވެ.”\n(وَهُوَ بِكُلِّ خَلْقٍ عَلِيمٌ ) ” އަދި އެކަލާނގެއީ، ހުރިހާ مخلوق ންގެ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.” ﷲ އީ ހުރިހާ މަޚްލޫގުންގެ ކަންތައް މޮޅަށް ދެނެވޮޑިގެންވާ އިލާހުކަމަށްވީހިނދުގައި އެކަލާންގެ އިރާދަކުރެއްވިކަމެއް ކުރައްވަން ނުކުޅެދުންތެރިވޮޑިގެން ނުވާނެއެވެ.\n3. (الَّذِي جَعَلَ لَكُم مِّنَ الشَّجَرِ الْأَخْضَرِ نَارًا فَإِذَا أَنتُم مِّنْهُ تُوقِدُونَ ﴿٨٠﴾ ) ” އެކަލާނގެއީ، ފެހިކުލައިގެ ގަހުން ތިޔަބައިމީހުންނަށްޓަކައި އަލިފާންލެއްވި ރަސްކަލާނގެއެވެ. ފަހެ، އެހާރުން ތިޔަބައިމީހުން އެ ގަސްގަހުން އަލިފާން ރޯކޮށް އުޅެމުއެވެ.” ވީމާ، އިންސާނުން މަރުވުމަށްފަހު އަލުން ދިރުއްވުމަށްވެސް އެއިލާހު ކުޅަދުންވަންތަވޮޑިގެންވެއެވެ.\n4. (أَوَلَيْسَ الَّذِي خَلَقَ السَّمَاوَاتِ وَالْأَرْضَ بِقَادِرٍ عَلَىٰ أَن يَخْلُقَ مِثْلَهُم ۚ) ” އެއުރެންފަދަ ބަޔަކު ހެއްދެވުމަށް އުޑުތަކާއި ބިން ހެއްދެވި ރަސްކަލާނގެ ކުޅަދުންވަންތަވެވޮޑިގެން ނުވޭހެއްޔެވެ؟” އުޑާއި ބިން އުފެއްދެވުމަކީ އިންސާނުން އުފެއްދެވުމަށްވުރެ ބޮޑު ކަމެކެވެ. އެކަމަށް އިޝާރާތް ކުރައްވާ ސޫރަތު ޣާފިރުގެ 57 ވަނަ އާޔަތުގައި ވަޙީ ކުރެއްވިއެވެ. (لَخَلْقُ السَّمَاوَاتِ وَالْأَرْضِ أَكْبَرُ مِنْ خَلْقِ النَّاسِ وَلَـٰكِنَّ أَكْثَرَ النَّاسِ لَا يَعْلَمُونَ ﴿٥٧﴾ ) މާނައަކީ: ” ހަމަކަށަވަރުން، އުޑުތަކާއި، ބިން ހެއްދެވުމަކީ، މީސްތަކުން ހެއްދެވުމަށްވުރެ މާބޮޑު ކަމެކެވެ. އެހެނެއްކަމަކު، މީސްތަކުންކުރެ ގިނަމީހުންނަކަށް (އެކަމެއް) ނޭނގެތެވެ.”\n5. (وَهُوَ الْخَلَّاقُ الْعَلِيمُ ) ” އެކަލާނގެއީ، އެންމެހާ ތަކެތި ހައްދަވާ، މޮޅަށް ދެނެވޮޑިގެންވާ ރަސްކަލާނގެއެވެ.” މިތަނުގައި ” الْخَلَّاقُ ” ޞީޣަތުލް މުބާލަޣާ (ގިނަގިނައިން އުފައްދަވާ) ބޭނުން ކުރައްވާފައިވަނީ އެކަލާންގެ ކުޅަދުންވަންތަކަން އެންގެވުމަށެވެ.\n6. ( إِنَّمَا أَمْرُهُ إِذَا أَرَادَ شَيْئًا أَن يَقُولَ لَهُ كُن فَيَكُونُ ﴿٨٢﴾ ) ” އެކަލާނގެ ކަމަކަށް އިރާދަކުރައްވައިފިނަމަ، އެކަލާނގެ أمر ފުޅުވާކަން ކަށަވަރީ އެކަމަކަށް، [ވާށޭ] وحى ކުރެއްވުމެވެ. ދެން އެކަމެއް ވެދެތެވެ.” މިކަމުގެ އިތުރު ތަފްޞީލު ދެއްވާ ސޫރަތު ޔާސީންގެ 53 ވަނަ އާޔަތުގައި ވަޙީ ކުރައްވާފައިވެއެވެ. (إِن كَانَتْ إِلَّا صَيْحَةً وَاحِدَةً فَإِذَا هُمْ جَمِيعٌ لَّدَيْنَا مُحْضَرُونَ ﴿٥٣﴾ ) މާނައަކީ: ” ބިރުވެރި އެންމެ އަޑެއްކަމުގައި މެނުވީ އެކަންތައް ނުވެއެވެ. ފަހެ، އެހާރުން އެއުރެން އެންމެންވާހުށީ ތިމަންރަސްކަލާނގެ حضرة އަށް حاضر ކުރައްވާފައެވެ.”\n7. ( فَسُبْحَانَ الَّذِي بِيَدِهِ مَلَكُوتُ كُلِّ شَيْءٍ ) މާނައަކީ: ” ފަހެ، އެކަލާނގެ އަތްފުޅުގައި އެންމެހާ ކަންތަކުގެ އެންމެމަތީ ވެރިކަންވާ ރަސްކަލާނގެ ހުސްطاهر ވަންތަކަމާއެވެ!” އެހެންކަމުން ކޮންމެ ކަމަކަށްމެ ﷲ ކުޅަދުންވަންތަ ވޮޑިގެންވެއެވެ.\n8. ( وَإِلَيْهِ تُرْجَعُونَ ) “ތިޔަބައިމީހުން މަރުވުމަށްފަހު ރުޖޫޢަ ކުރެއްވޭނީ ﷲ ގެ ޙަޟްރަތަށެވެ.”\n(فَحَبِطَتْ أَعْمَالُهُمْ ) އެބައިމީހުންކޮށްފައިވާ އެންމެހައި ޢަމަލުތައްވަނީ ބާޠިލުވެފައެވެ. އެޔަކުން އެބައިމީހުންނަށް މަންފާއެއް ނުކުރާނެއެވެ. ކާފިރުކަންމަތީ ހުރެގެން ކިތަންމެ ގިނަ ހެޔޮ ޢަމަލެއް ކުރިނަމަވެސް އެކަމަކީ ﷲގެ ޙަޟްރަތުގައި ގަބޫލު ކުރެވިގެންވާ ޢަމަލުތަކަކަށް ނުވާނެއެވެ.\nމި ހިސާބުން އުފެދޭ ސުވާލަކީ މީހަކު މުރްތައްދުވުމާއި އެކު އޭނާގެ ޢަމަލުތައް ބާޠިލް ވެގެންދާނެތޯ ނުވަތަ ނޫންތޯއެވެ؟\nޖަވާބަކީ: އެމީހުން މުރްތައްދުކަންމަތީގައި މަރުވެގެން ހިނގައްޖެނަމަ އެބައިމީހުންގެ އެއްވެސް ހެޔޮ ޢަމަލެއް ގަބޫލެއް ނުކުރައްވާނެއެވެ. ނަމަވެސް، މަރުވުމުގެ ކުރިން ތައުބާވެއްޖެނަމަ ކުރިންކޮށްފައިވާ ހެޔޮ ޢަމަލުތަކުގެ ޖަޒާވެސް ދެއްވާނެއެވެ. ސޫރަތުލް ބަގަރާގެ 217 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. ( وَمَن يَرْتَدِدْ مِنكُمْ عَن دِينِهِ فَيَمُتْ وَهُوَ كَافِرٌ فَأُولَـٰئِكَ حَبِطَتْ أَعْمَالُهُمْ فِي الدُّنْيَا وَالْآخِرَةِ ۖ وَأُولَـٰئِكَ أَصْحَابُ النَّارِ ۖ هُمْ فِيهَا خَالِدُونَ ﴿٢١٧﴾ ) ” ތިޔަބައިމީހުންގެ ތެރެއިން مرتدّ ވެ، كافر އަކު ކަމުގައިވާ حال، މަރުވާ މީހުންނީ، ދުނިޔެއާއި آخرة ގައި އެއުރެންގެ عمل ތައް އުވިގޮސްފައިވާ ބަޔެކެވެ. އަދި އެއުރެންނީ، ނަރަކައިގެ أهل ވެރިންނެވެ. އެއުރެން ދެމިތިބޭނީ، އެތާނގައެވެ.”\n(فَلَا نُقِيمُ لَهُمْ يَوْمَ الْقِيَامَةِ وَزْنًا )” ފަހެ، قيامة ދުވަހުން އެއުރެންނަކަށް (އެބަހީ: އެއުރެންގެ عمل ތަކަކަށް) ތިމަންރަސްކަލާނގެ އެއްވެސް ބަރުދަނެއް ނުލައްވާހުށީމެވެ.”\n(ذَٰلِكَ جَزَاؤُهُمْ جَهَنَّمُ بِمَا كَفَرُوا وَاتَّخَذُوا آيَاتِي وَرُسُلِي هُزُوًا ﴿١٠٦﴾ )\n( ذَٰلِكَ ) އިޝާރާތް ކުރައްވަނީ އެބައިމީހުންގެ ޢަމަލުތައް ބާޠިލުވެފައިވުމަށާއި، އެއުރެންގެ ޢަމަލުތަކަށް އެއްވެސް ބަރުދަނެއް ނުލެއްވުމަށެވެ.\n( جَزَاؤُهُمْ جَهَنَّمُ بِمَا كَفَرُوا ) އެބައިމީހުން ކާފިރުވުމުގެ ޖަޒާއެއްގެ ގޮތުންނެވެ.\n(بِمَا ) މިތަނުގައި “ބާ” ގެންނަވާފައިވަނި ސަބަބިއްޔާގެ މާނާގައެވެ. މާނައަކީ އެބައިމީހުންނަށް މިގޮތަށް ކަންތައް މެދުވެރިވީ ކާފިރުވުމުގެ ސަބަބުންނެވެ.\n(وَاتَّخَذُوا آيَاتِي وَرُسُلِي هُزُوًا ) އެބައިމީހުން ހަމައެކަނި ކާފިރުވެލައިގެން ތިބީކީ ނޫނެވެ. އޭގެ ބަދަލުގައި އެހެންމީހުންނަށްވެސް ދުއްތުރާކޮށް މަގުފުރެއްދީއެވެ. އަދި ﷲ ގެ އާޔަތްތަކަށާއި ރަސޫލު ބޭކަލުންނަށް ފުރައްސާރަކުރީއެވެ.\nހަގީގީ ހާދިސާ: މަންމަން ކުއްޖަކު ރޭޕް ކުރި ވާހަކަ\n24 ޖެނުއަރީ 2020\nހުރިހާ ރަށެއްގައި ވެސް މާދަމާ ކޭތަ ނަމާދު ކުރުން އޮންނާނެ\n25 ޑިސެމްބަރ 2019\n3 ނޮވެމްބަރ 2019


ޓްރޭޑް ވޭވްސް ފިހާރަ އަނދާހުލިވެ، އެތައް މިލިން ރުފިޔާއެއްގެ ގެއްލުންMikal News\nޓްރޭޑް ވޭވްސް ފިހާރަ ބޭނުން ނުކުރެވޭ ވަރަށް އަނދާފައި\nޓްރޭޑް ވޭވްސް ފިހާރަ އަނދާހުލިވެ، އެތައް މިލިން ރުފިޔާއެއްގެ ގެއްލުން\n29 އޮކްޓޯބަރ 2015, 8:35 |\nފުވައްމުލަކު މިސްކިތްމަގު އަވަށުގައި ހުންނަ ޓްރޭޑް ވޭވްސް (ދަށޮކުބައިގޭ ފިހާރަ) ރޭ ހިނގި އަލިފާނުގެ ހާދިސާއެއްގައި އަނދާ ހުލިވެ، އެތައް މިލިއަން ރުފިޔާގެ ގެއްލުން ލިބިއްޖެއެވެ.\nރޭ ފަތިހުގެ ވަގުތެއްގައި ހިނގި އަލިފާނުގެ ހާދިސާގައި އެފިހާރަ އެއްކޮށް އަނދާހުލިވެފައިވެއެވެ. އަދި ފިހާރައިގައި ހުރި ގިނަ އަދަދެއްގެ މުދާވެސް ބޭނުންނުކުރެވޭ ވަރަށް އަނދާފައިވެއެވެ. ޓްރޭވް ވޭވްސް ފިހާރައިގައި މަސައްކަތްކުރާ މީހަކު ބުނިގޮތުގައި ގެއްލުން ލިބުނު ތަކެތީގެ ތަފްސީލް އަދި މުޅިން ކަށަވަރު ނުވާކަމަށާއި ލިބުނު ގެއްލުން މިލިއަނުން އަރާނެކަމަށެވެ. އަދި އަލިފާން ރޯވެފައިވާ ކަމަށް ބެލެވެނީ ކަރަންޓް ޝޯޓަކުން ކަމަށް ފިހާރައިގައި މަސައްކަތްކުރާ މީހަކު ބުންޏެވެ. އެފިހާރައިގައި ޖަހާފައި ހުރި ބިއްލޫރިތަކާއި ދޮރުތައްވެސް އެއްކޮށް ހަލާކުވެފައިވެއެވެ.\nމިކަމާއި ގުޅިގެން ފިހާރައިގެ އިސްފަރާތަކާއި ގުޅޭގޮތްއަދި ނުވެއެވެ. ރޭ ފަތިހު ހިނގި މިހާދިސާގައި މިއަދު ހެނދުނުވެސް އަލިފާން ނިއްވުމުގެ މަސައްކަތް އެމްއެންޑީއެފް އިން ކުރަމުން ގެންގޮސްފައިވެއެވެ. އަދި އެފިހާރައިން ދުން އަރާމަންޒަރު ފެންނަމުން ދިޔައެވެ. އަދި އެސަރަހައްދަށް ދުމުގެ އަސަރުކޮށްފައިވެއެވެ.\nޓްރޭޑް ވޭވްސް ފިހާރައަކީ ފުވައްމުލަކުގައި އެންމެ ގިނަ ދުވަސްވީ ފިހާރަތަކުގެ ތެރޭގައި ހިމެނޭ ފިހާރައެކެވެ. އެފިހާރައިން ދަޅުކާނާ އާއި ޓެކްސްޓައިލްސް އަދި ހިފާގެންގުޅޭ ސާމާނުގެ ވިޔަފާރި ފުޅާދާއިރާއެއްގައި ކުރަމުން ގެންދެއެވެ. އަދި އެފިހާރައަކީ ފުވައްމުލަކުގައި ހުންނަ ފިހާރަ ތަކުގެ ތެރެއިން ނިސްބަތުން ބޮޑު ފިހާރައެއްކަން ފާހަނގަކުރެވެއެވެ.


ސްރީލަންކާގަ ކޮވިޑް ޖެހުނުކަމަށްބުނެ އަނިޔާވެރިކަން ބޮޑުގޮތަކަށް އެންމެ ދުވަހުގެ ތުއްތު ކުއްޖަކު އަންދާލައިފި\nއާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް, 21 ސިކުންތު\nފާޠިމަތު ނައީޝާ ޖާދުﷲ\nސްރީލަންކާގެ ބާރުވެރި ފަރާތްތަކުން، އުމުރުން 20 ދުވަހުގެ ކުއްތުއްތު ކުއްޖެއްގެ މަރުވެފައިވާ ހަށިގަނޑު މިދިޔަ ބުރާސްފަތި ދުވަހު، އަންދާލައިފިއެވެ.\nމި ތުއްތު ކުއްޖާވެސް އަންދާލާފައިވަނީ ކޮވިޑް-19 ގެ ޝިކާރައަކަށްވާ އެންމެން އަންދާލުމަށް އެޤައުމުގައި ނެރުނު ޤާނޫނުގެ ދަށުންކަމަސް ބުނެއެވެ.\nޝައިޚް ނަމަކަށް ކިޔާ މިކުއްޖާ މަރުވެފައިވަނީ މިދިޔަ އަންގާރަ ދުވަހު ކޮލޮމްބޯގެ ' ލޭޑީ ރިޑްޖްވޭ ހޮސްޕިޓަލް ފޯރ ޗިލްޑްރެން ' ގައެވެ.\n"އެ 20 ދުވަހުގެ ކުއްޖާ ލޭޑީ ރިޑްޖްވޭ ހޮސްޕިޓަލް ފޯރ ޗިލްޑްރެން ގައި އެނދުމަތިކުރެވުނީ ޑިސެމްބަރ 8 ވީ އަންގާރަ ދުވަހުގެ ފަތިހު ގާތްގަނޑަކަށް4ޖަހާއިރެވެ. އަދި އެކުއްޖާ އެނދުމަތިކުރެވުނުއިރު އޮތީ ވަރަށް ހާލު ދެރަކޮށް ނިއުމޯނިއާގެ އަސަރުވެސް ވަރަށް ބޮޑަށް ކޮށްފައެވެ. " އެ ހޮސްޕިޓަލުގެ ޑިރެކްޓަރ ޑރ. ގ.ވިޖެސުރިޔާ ވިދާޅުވިއެވެ.\nއެކުއްޖާވަނީ އަވަސް ފަރުވާދޭ ޔުނިޓްއަކަށް ބަދަލުކޮށް ވެންޓިލޭޓަރ ގުޅައިގެން މުޅިދުވަހު ފަރުވާދީފައެވެ.\n"އެކުއްޖާ ކޮވިޑް 19 އަށް ފައްސިވިކަން ޔަޤީންވާކަމަށްބުނީ އެދުވަހުގެ މެންދުރުއެވެ. ނަމަވެސް އެކުއްޖާގެ ބެލެނިވެރިން (މަންމަ އާއި ބައްޕަ) ފައްސިއެއްނުވެއެވެ." ޑރ. ވިޖެސުރިޔާ އިތުރަށް ފާހަގަކޮށްފައިވެއެވެ.\nސްރީލަންކާގެ ކުރީގެ ޕާލިމެންޓް މެމްބަރު އަލީ ޒާކިރް މައުލާނާ ވަނީ ޝައިޚްގެ ބައްޕަ، ފާހިމަށް ރައްދުކޮށް ޓްވިޓާގައި ވާހަކަދައްކާފައެވެ. ފާހިމް ބުނީ ހޯމަދުވަހުގެ ރޭގަނޑު 10 ޖަހާއިރު، ހޮސްޕިޓަލަށް ދާއިރަށް އެކުއްޖާ އެންޓިޖެން ޓެސްޓުހަދާ، އެޓެސްޓުން ޕޮސިޓިވްވިކަމަށާއި ނަމަވެސް އޭނާއާއި އޭނާގެ އަނބިމީހާގެ ޓެސްޓުން ނައްސިވިކަމަށެވެ.\nފާހިމް އިތުރަށް ބުނީ އެކުއްޖާގެ ނަތީޖާ ފައްސިވެފައި، އެކުއްޖާއަށް ގާތުންދޭ މައިމީހާގެ ނަތީޖާ ނައްސިވުމުން ހުރީ ވަރަށް ބޮޑު އޮޅުމެއްގެ ތެރޭގައިކަމަށެވެ. ނަމަވެސް އެގޮތަށް ހަދާ ގިނަ ޓެސްޓުތަކުން ފައްސިވާކަމަށް ދައްކާދެއްކުމުގައި މައްސަލަތަކެއްއުޅޭކަމަށް އޭނާއަށް އަޑުއިވިފައިވެއެވެ. އެހެންކަމުން، ޕީސީއާރް ޓެސްޓެއްހަދަން ޑޮކްޓަރުގެ އަރިހުން އެދުނުވެ. އެއީ އެވައިރަސް ހަށިގަނޑުގައި ހުރި ކަމުގެ ހެކި ހޯދުމަށް ހަދާ ޓެސްޓެކެވެ.\nއެޑޮކްޓަރު ޓެސްޓު ހެދުމަށް ދެކޮޅުހަދާ އަމިށްލަގޮތުން އެޓެސްޓު ހެދުމަށް ފާހިމްކައިރި ބުނިކަމަށް އަލީ ޒާހިރު ބުނުއްވިއެވެ. ފާހިމްގެ މާލީ ހާލަތުހުރިގޮތުން އެޓެސްޓަށް ފައިސާ ދެއްކުމަށް ދަތިވިނަމަވެސް ބައެއް މީހުންނާއި ގުޅައިގެން ޕީސީއާރް ޓެސްޓަށް ފައިސާ ދެއްކޭނެގޮތްވިއެވެ. އަދި އެންޓިޖެން ޓެސްޓުގެ ރިޕޯޓު ލިބެންދެންނާއި އަމިށްލަ ހޮސްޕިޓަލަކުން ޕީސީއާރު ޓެސްޓު ހަދާނިމެންދެން ތިއްބައި، އެކުއްޖާ ހުސްޕިޓަލުގައި ބާއްވާފައި ގެއަށް ދިއުމަށް އެންގިއެވެ.\nފާހިމް އެހޮސްޕިޓަލަށް ފޯނުން ގުޅައިގެން މައުލޫމާތު އޮޅުންފިލުވަމުންދިޔައެވެ. އަދި ދަންވަރު3ހާއިރު އަވަސް ފަރުވާދޭ ޔުނިޓަށް އޭނާގެ ދަރިފުޅު ބަދަލުކުރިކަމުގެ މައުލޫމާތުވެސް ލިބުނެވެ. އަދި ފަތިހު 5:30 ހާއިރު ގުޅުމުން އޭނާގެ ދަރިފުޅު މަރުވިކަމުގެ ޚަބަރުލިބުނެވެ.\nފާހިމް ވަގުތުން ހޮސްޕިޓަލަށްދިޔައެވެ. އެތަނުން ބައެއް ލިޔެކިޔުންތަކުގައި ސޮއެކުރުމަށް އޭނާއަށް އެންގުނެވެ. ނަމަވެސް ފާހިމްބުނީ އޭނާ ސޮއެ ކުރާނީ އޭނާގެ ދަރިފުޅު ވަޅުލުމަށް ހުއްދަދީ ޕީސީއާރު ޓެސްޓު ހެދުމުންކަމަށެވެ. ނަމަވެސް އެކަމަށް އިންކާރުކޮށް އެލިޔެކިޔުންތަކުގައި ސޮއެކުރުމަށް އެންގިއެވެ. އަދި ސޮއެ ކުރަން ދެކޮޅުހެދުމުން، އެތަނުން ދިޔުމަށް ނޫނީ ސޮއެ ކުރުމަށް ފާހިމަށް އެންގުނެވެ.\nއެވަގުތު ކަންބޮޑުވެފައިވާ ހާލު ފާހިމް ނިންމީ ދިޔުމަށެވެ. އޭނާގެ 20 ދުވަހުގެ ދަރިފުޅު ހޮސްޕިޓަލަށް ދޫކޮށްލާފައެވެ. ނަމަވެސް އެދުވަހުގެ މެންދުރު، ހޮސްޕިޓަލަށް އައިސް އެލިޔެކިޔުންތަކުގައި ސޮއެކުރަން އައުމަށް އެތަނުންގުޅިއެވެ.\nލިބިފައިވާ ހިތާމައިގެ ބޮޑުކަމުން، ފާހިމް، އޭނާގެ ޅިޔަނު، ރިފްޚާން، އެމީހުންނާއި ވާހަކަދައްކަން ފޮނުވިއެވެ. އެހެންނަމަވެސް އެމީހުން ގޮތްދޫކުރާގޮތެއްނުވިއެވެ. އަދި އެތަނުގައި ބައެއް ނޫސްވެރިން ހަރަކާތްތެރިވަމުންދިޔަކަން ރިފްޚާން ފާހަގަކުރިއެވެ.\n"އެދުވަހުގެ 3:30 ހާއިރު ހޮސްޕިޓަލުން ފާހިމަށް ގުޅާ، އޭނާގެ ދަރިފުޅުގެ ހަށިގަނޑު އަންދާލުމަށް ގެންދާވާހަކަ ބުންޏެވެ. އަދި ފާހިމް ބޭނުންވާނަމަ އެތަނަށް އައުމަށްވެސް އެންގިއެވެ. ނަމަވެސް ފާހިމަށް އެތަނަށް ދިޔުމަށް އުނދަގޫވިއެވެ. އޭނާގެ އަމިށްލަ ދަރިފުޅު އަނދާ ހުލިވާތަން ދެކެން ބޭނުންނުވާތީއެވެ. އެވަގުތުވެސް ބައެއް ނޫސްވެރިން އެމަންޒަރު ވީޑިއޯކޮށް ހަދަމުންދިޔަކަން ފާހިމް ފާހަގަކުރިއެވެ.\nއޭނާގެ އެކުވެރިން އަލުން އެމީހުންނާއި ވާހަކަދައްކާ އެކަން ހުއްޓުވުމަށް މަސައްކަތްކުރިއެވެ. ނަމަވެސް އެމީހުން އެމަސައްކަތައިގެން ކުރިއަށްދިޔައެވެ.\n"ފާހިމް ބުނިގޮތުގައި އެދެމަފިރިން ދަރިއަކު ހޯދުމަށް މަސައްކަތްކުރާތާ6އަހަރުވެއްޖެއެވެ. އަދި ޝެއިޚް ވެގެންދިޔައީ އެދެމަފިރިންނަށް ލިބުނު ބޮޑު ނިޢުމަތެއްގެ ގޮތުގައެވެ. އަދި ނިޢުމަތެއްގެ ގޮތުގައި ޝެއިޚް ދެމިހުންނާނެކަނަ ޔަޤީނެވެ. ސާފު ޠާހިރުވެގެންވާ ހާލު ސުވަރުގޭގެ އެންމެ މަތީ ދަރަޖައަށް އޭނާ އެދިޔައީއެވެ. މާތްﷲ ޝެއިޚްގެ އާއިލާއަށް ކެތްތެރިކަން މިންވަރު ކުރައްވާށި، އާމީން "\nޝެއިޚްގެ ހަށިގަނޑު އަންދާލެވިގެންދިޔައީ ، މުސްލިމް ޖަމިއްޔާއިން، ސަރުކާރުން، ކޮވިޑް 19 ޖެހި މަރުވާ މީހުން އަންދާލުން މަޖުބޫރުކަމަށް ނެރުނު ބިލާއި ދެކޮޅަށް ހުށައެޅި ޕެޓިށަން، ލަންކާގެ ސުޕްރީމް ކޯޓުން އުވާލިތާ މަދުދުވަސްކޮޅެއްގެ ތެރޭގައެވެ. ލަންކާގެ ސަރުކާރުން، މިބިލް ގެޒެޓަށް ނެރުނީ އޭޕްރިލް 11 ވަނަ ދުވަހެވެ. މިގެޒެޓުން ވޯލްޑް ހެލްތު އޯގަނައިޒޭޝަން ގެ އާންމު ގަވާއިދުތަކަށް ހުރަސްއަޅާކަމަށް މުސްލިމް ލީޑަރުން ގޮވާލައްވަމުންދިޔައެވެ. ވޯލްޑް ހެލްތު އޯގަނައިޒޭޝަން ގެ ގަވާއިދުގައިވާގޮތުގެ މަތިން، ކޮވިޑް 19 ގައި މަރުވާ މީހުން ވަޅުލުން ނުވަތަ އަންދާލެވިދާނެއެވެ.


Diet nukoh, gym ah nugos 28 kilo luikolli meeheh | Mihaaru\nޓިފެނީ ހިކުމުގެ ކުރިންނާއި ފަހުން\nޑައެޓް ނުކޮށް، ޖިމަށް ނުގޮސް 28 ކިލޯ ލުއިކޮށްލި މީހެއް\n12 އޯގަސްޓް 2017 - 08:505comments\nބަރުދަން ލުއިކުރުމޭ ބުނެފި ނަމަ އޮންނަނީ ފާޑުފާޑުގެ ޑައެޓްތައް ތަޖުރިބާކުރުމާއި ކަސްރަތު ޕްރޮގްރާމްތަކުގައި ބައިވެރިވުމެވެ. އެކަމަކު އިންސްޓަގްރާމްގައި މަޝްހޫރުކަން ހޯދާފައިވާ އެމެރިކާގެ މި ޒުވާނާ ބުނަނީ ޑައެޓް ނުކޮށް، ޖިމަށް ވެސް ނުގޮސް 28.5 ކިލޯ ލުއިވެފައިވާ ކަމަށެވެ.\nބަރުދަނުގައި 101 ކިލޯ ހުރި ޓިފެނީގެ މި އާދަޔާ ހިލާފް ބަދަލުވުމާ ބެހޭ ގޮތުން "ޕޮޕްޝުގަ" ގައި ބުނެފައި ވަނީ ހިކެން މަސައްކަތް ފެށީ ބަރުދަން މާބޮޑަށް އިތުރުވެ އުނދަގޫ ދިރިއުޅުމެއް ތަޖުރިބާކުރަން ޖެހުމުން ކަމަށެވެ. މި އުނދަގުލުން ސަލާމަތްވުމަށް ފެށި މަސައްކަތް ކާމިޔާބުކޮށް ރީތި ބައްޓަމަކާ އެކު ޓިފެނީ ވަނީ ސޯޝަލް މީޑިއާގައި ވެސް ކާމިޔާބު މީހަކަށް ވެފަ އެވެ.\nދެ ކުދިންގެ މަންމައެއް ކަމަށްވާ ޓިފެނީ ބުނި ގޮތުގައި އޭނާ ކުރިހާ ވެސް ކަމަކީ ސިއްހީ ގޮތުން ރައްކާތެރި ނޫން ކާނާތައް ކެއުން ހުއްޓާލުމެވެ. އަދި ކިރުގެ ބާވަތްތައް ވެސް ހުއްޓާލި އެވެ. ޖިމަށް ދިއުމުގެ ބަދަލުގައި ކުރީ ގޭގައި ކުރެވޭ ކަހަލަ އާދައިގެ ކަސްރަތެވެ.\nA post shared by Tiffany ⬇65 Pounds & Counting (@myadventuretofit) on Aug 6, 2017 at 6:09pm PDT\nޓިފެނީ އެހާރާއި މިހާރު\n"އަޒުމު ކަނޑައެޅީ ޖަންކް ފުޑް އެއްކޮށް ހުއްޓާލަން. ކޭންޑީ އާއި ސޮޑާ ވެސް އެއްކޮށް ހުއްޓާލީ. ކިރުގެ ބާވަތްތަކާއި ގްލޫޓެންގެ ބާވަތްތައް ވެސް އެއްކޮށް ދޫކޮށްލީ،" ޓިފެނީ ބުންޏެވެ.\nއޭނާ ބުނީ މި ބަދަލާ އެކު ކުރެވުނު ތަޖުރިބާ އަކީ މުޅި އުމުރުގައި ވެސް މިހާތަނަށް ކުރެވުނު އެންމެ ރަނގަޅު ތަޖުރިބާ ކަމަށެވެ.\nA post shared by Tiffany ⬇65 Pounds & Counting (@myadventuretofit) on Aug 9, 2017 at 6:48am PDT\nޓިފެނީ ހިކެމުން އައި ގޮތް\n"ފާޑުފާޑުގެ އެއްޗެހި ކައިހިތް ވެގެން މިހާރު އުޅޭކަށް ނުޖެހޭ،"\nކިޔަމަން ނުވާ ވަރުގެ ޑައެޓެއް ނެގުމުގެ ބަދަލުގައި ޓިފެނީ ކޮންމެ ދުވަހަކު ހެނދުނު ނާސްތާއަކަށް ބޭނުންކުރީ ބޮޑު ޕްރޮޓީން ޝޭކެކެވެ. މެންދުރު ކެއުމުގައި ބޭނުންކުރީ ފެޓް މަދުން ހުންނަ މަހުގެ ބާވަތްތަކާއި ތަރުކާރީ އެވެ. ރޭގަނޑު ކަނީ ޗިކަން ސެލަޑެވެ. އެއީ ބޮޑު ޕޯޝަންއެކެވެ.\nސްނެކް ނުވަތަ ލުއި ކާނާގެ ގޮތުގައި އާފަލާއި ޕީނަޓް ބަޓަރާއި ކެރެޓެވެ.\nއޭނާ ބުނި ގޮތުގައި ގޭގައި ކަސްރަތުކުރަން ފެށި ނަމަވެސް އެންމެ ފުރަތަމަ އެއީ ނުވާ ވަރުގެ ކަމެއްގެ ގޮތުގައި ހީކުރެވުނެވެ. ބުންވަރު ނުހުންނާތީ ޖެހެނީ އިރުކޮޅަކުން ހުއްޓާލާށެވެ. އެކަމަކު މަޑުމަޑުން ގޮސް އެކަން ވެސް ހައްލުވީ އެވެ.\nA post shared by Tiffany ⬇65 Pounds & Counting (@myadventuretofit) on Aug 10, 2017 at 8:34am PDT\nހަށިގަނޑަށް އައި ބަދަލާ އެކު، ކުރިން 2XL ސައިޒް މިހާރު ވަނީ ސްމޯލް އަށް ބަދަލުވެފަ އެވެ.\nސޯޝަލް މީޑިއާގައި ޓިފެނީ މިހާރު ވެފައި ވަނީ ބަރުދަން ލުއިކުރާ މީހުންނަށް ހިތްވަރުދީ، އެކަމުގައި ކުރިއަށް ދާންވީ ގޮތް ކިޔައިދޭ މީހަކަށެވެ.\nއިތުރު ލިޔުންތައް ސިއްހަތު ކަސްރަތު ބަރުދަން ލުއިކުރުން\nހިކެން މަސައްކަތްކުރާ ނަމަ ސަމާލުވާންޖެހޭ ތިން ކަމެއް\nމިހާރު ބުނަނީ ހިކެން ބޭނުމިއްޔާ ޑައެޓް ނުކުރާށޭ\nއެންމެ ފަލަ ކުއްޖާ ލުއިވެ، ސްކޫލަށް ދާން ފަށައިފި


Raajje India Lanka, eh group akah\nރާއްޖެ އިންޑިއާ ލަންކާ އެއް ގްރޫޕަކަށް\nސައުދީ އަރަބިއްޔާގައި މިފަހަރު ބޭއްވި 23 އަހަރުން ދަށުގެ އޭޝިއަން ޗެމްޕިއަންޝިޕްގެ ކޮލިފިކޭޝަން މުބާރާތުގެ ތެރެއިން\nއަންނަ މަހު ނޭޕާލްގައި ފަށާ ދެކުނު އޭޝިއާގެ ކުޅިވަރު މުބާރާތް، ސައުތު އޭޝިއަން ގޭމްސްގައި ރާއްޖެ އާއި އިންޑިއާ އަދި ލަންކާ އެއް ގުރޫޕެއްގައި ހިމެނިއްޖެ އެވެ.\nރާއްޖޭގެ ފުރަތަމަ މެޗުގައި އެންމެ ފަހުގެ ރަނަރަފް އިންޑިއާ އާ ދެކޮޅަށް ނުކުންނާނީ އަންނަ މަހު ދެ ވަނަ ދުވަހު އެވެ. އެއީ ގުރޫޕް ބީ ގެ ފުރަތަމަ މެޗެ ވެ. ގޭމްސް ފަށަނީ އެއް ވަނަ ދުވަހު އެވެ. އެ ދުވަހު ބައްދަލު ކުރާނީ ގުރޫޕް އޭ ގައި އެންމެ ފަހުގެ ޗެމްޕިއަން ނޭޕާލް އާއި ބަންގުލަދޭޝް އެވެ.\nރާއްޖޭގެ ދެ ވަނަ މެޗު ލަންކާ އާ ދެކޮޅަށް ނުކުންނާނީ އަންނަ މަހު ހަތަރު ވަނަ ދުވަހު އެވެ. ޑިސެމްބަރު މަހު ތިން ވަނަ ދުވަހު ބަންގުލަދޭޝް ނުކުންނާނީ ބޫޓާން އާ ދެކޮޅަށެވެ. ޑިސެމްބަރު މަހު ހަ ވަނަ ދުވަހު އިންޑިއާ ނުކުންނާނީ ލަންކާ އާ ދެކޮޅަށެވެ. ފުޓްބޯޅަ އިވެންޓުން މީގެ ކުރިން ހަތަރު ފަހަރު ރަން މެޑަލް ހޯދާފައިވާ ޕާކިސްތާނުން މިފަހަރު ފުޓްބޯޅައިގައި ބައިިވެރި ނުވެ އެވެ.\nރާއްޖޭގެ ފިރިހެން ޓީމު ހިމެނޭ ގުރޫޕް މެޗުތައް\nޑިސެމްބަރު ދޭއް: އިންޑިއާ - ރާއްޖެ\nޑިސެމްބަރު ހަތަރެއް: ރާއްޖެ - ޝްރީ ލަންކާ\nޑިސެމްބަރު ހައެއް: އިންޑިއާ ލަންކާ\nއިންޑިއާގެ ގުވަހަޓީގައި 2016 ވަނަ އަހަރު ބޭއްވި ސައުތު އޭޝިއަން ގޭމްސްގައި ވެސް ރާއްޖެ އާއި އިންޑިއާ އަދި ލަންކާ ހިމެނުނީ އެއް ގުރޫޕެއްގަ އެވެ. ރާއްޖެ ކުޅުނު ދެ މެޗުގެ ތެރެއިން އެއް މެޗުން މޮޅުވެ ލަނޑުގެ ތަފާތުން ގުރޫޕްގެ އެއް ވަނަ ހޯދި އެވެ. ތިން ޓީމުވެސް އެއް މެޗުން މޮޅުވެ އެއް މެޗުން ބަލިވީ އެވެ. ރާއްޖެ ބަލިވީ އިންޑިއާ އަތުންނެވެ.\nސެމީ ފައިނަލުގައި ރާއްޖެއިން ލައްވާލީ، ނޭޕާލާ ދެކޮޅަށެވެ. ނޭޕާލް އަތުން ބަލިވީ 4-3 ންނެވެ. އެ ފަހަރު ބްރޯންޒް މެޑަލް މެޗުގައި ރާއްޖެ ބަލިވީ ބަންގުލަދޭޝް އަތުންނެވެ.\nގޭމްސް އަށް ތައްޔާރު ވުމަށް ފިރިހެން ޓީމުން ވަނީ މާލޭގައި ޓްރެއިނިންތައް ފަށާފަ އެވެ. އަންހެން ޓީމުން ވަނީ ޓްރެއިނިން ކޭމްޕްގައި އަރަބި އެމިރޭޓްސްއަށް ދާން ފުރާފަ އެވެ. އަންހެން ފުޓްބޯޅަ އިވެންޓްގެ ގުރޫޕް ސްޓްޖު ކުރިއަށް ދާނީ ލީގް އުސޫލުންނެވެ. އެންމެ ގިނަ ޕޮއިންޓް ހޯދާ ދެ ޓީމު ފައިނަލަށް ދާ ގޮތަށެވެ. ރާއްޖެގެ ފުރަތަމަ މެޗުގައި އަންނަ މަހު ތިން ވަނަ ދުވަހު ނުކުންނާނީ އިންޑިއާ ދެކޮޅަށެވެ. ދެ ވަނަ މެޗުގައި ފަސް ވަނަ ދުވަހު ނުކުންނާނީ ނޭޕާލާ ދެކޮޅަށެވެ. އަދި ހަތް ވަނަ ދުވަހު ނުކުންނާނީ ލަންކާ އާ ދެކޮޅަށެވެ.\nރާއްޖެގޭ އަންހެން ޓީމުގެ މެޗުތައް\nޑިސެމްބަރު ތިނެއް: އިންޑިއާ - ދިވެހިރާއްޖެ\nޑިސެމބަރު ފަހެއް: ރާއްޖެ - ނޭޕާލް\nޑިސެމްބަރު ހަތެއް: ރާއްޖެ - ޝްރީލަންކާ


SunOnline: Rasfannu moodhu alun hulhuvaalaifi\nރަސްފަންނު މޫދު އަލުން ހުޅުވާލައިފި\nއައިޝަތު ފަރީޙާ 23 Apr 2019, 20:32\nރަސްފަންނު: އެ ސަރަހައްދަށް މޫދަށް އެރުން މަނާ ކުރުމަށްފަހު އަލުން ވަނީ ސަރަހައްދު ހުޅުވާލާފައި -- ސަން ފައިލް ފޮޓޯ\nމާލޭ ހުޅަނގު ފަރާތު އާޓިފިޝަލް ބީޗު، ރަސްފަންނުގެ މޫދު އަލުން އާންމުންނަށް ހުޅުވާލައިފިއެވެ.\nމާލޭ ސިޓީ ކައުންސިލްގެ ޑެޕިޔުޓީ މޭޔަރު ޝަމާއު ޝަރީފް މިއަދު "ސަން" އަށް ވިދާޅުވީ ރަސްފަންނު މޫދު ހުޅުވާލީ ލޮނުގަނޑުގައި ނަޖިސް ހުރިތޯ ބެލުމަށް ޓެސްޓު ކުރުމަށްފަހު، އެތަނަކީ މޫދަށް އެރެން އެކަށީގެންވާ ތަނެއްކަން ޔަގީން ކުރުމަށް ފަހުއެވެ.\nރަސްފަންނު މޫދު އާންމުންނަށް ހުޅުވާލީ އާދިއްތަ ދުވަހުއެވެ.\nރަސްފަންނު މޫދު އާންމުންނަށް ބަންދު ކުރީ މޫދު ލޮނުގަނދުގައި ނަޖިހުގެ އަސަރު ހުރުމުން މިދިޔަ މަހުގެ 29 ވަނަ ދުވަހުގެރޭގައެވެ.\nޝަމާއު ވިދާޅުވީ އެޗްޕީއޭ އިން އެ ސަރަހައްދުގެ ލޮނުގަނޑުގެ ޓެސްޓު ދެ ފަހަރެއްގެ މަތިން ހަދާފައިވާ ކަމަށެވެ. ރަސްފަންނު މޫދުގައި ނަޖިސް އެކުލެވޭތީ ބެލުމަށް އެންމެ ފަހުން ހެދި ޓެސްޓުގެ ނަތީޖާ ދައްކާގޮތުން އެ ސަރަހައްދުގެ މޫދު ލޮނުގަނޑު ޑަބްލިއުއެޗްއޯގެ ރެކްރިއޭޝަން ވޯޓާ ގައި ހުންނަން ޖެހޭ މިންގަނޑަށް ފެތޭ ކަމަށް އޭނާ މީގެ ކުރިން ވިދާޅުވިއެވެ.\nޝަމާއު ވިދާޅުވީ ރަސްފަންނު މޫދުން ނަޖިހުގެ އަސަރު ފެންނަނީ މޫސުން ބަދަލުވެ އޮއިވަރަށް ބަދަލު އައުމުން ކަމަށެވެ. އެ ކަމަށް ދާއިމީ ހައްލެއް ގެނައުމަށް އެމްޓީސީސީ އާއި މަޝްވަރާ ކުރަމުންދާކަމަށް އޭނާ ވިދާޅުވިއެވެ.\nބޮޑު އީދު ދުވަހު މާލެ އަދި ވިލިމާލޭގައި ވެހިކަލް މަނާ\nރަސްރަނީގެ ނަން ބަދަލުކުރުމުން މުއިއްޒު ހިތްހަމަނުޖެހިއްޖެ\nރަސްރަނި ބަގީޗާގެ ނަން އަލުން ސަލްޓަން ޕާކަށް


ކުޅުންތެރިން ޓެރަރިސްޓުންނަށް ހެދުމުގެ ނަތީޖާ ގޯސްވެދާނެ: ބޮޑުހީނާ – Ubufili\nComments Off on ކުޅުންތެރިން ޓެރަރިސްޓުންނަށް ހެދުމުގެ ނަތީޖާ ގޯސްވެދާނެ: ބޮޑުހީނާ\nކުޅުންތެރިން ޓެރަރިސްޓުންނަށް ހެދުމުގެ ނަތީޖާ ގޯސްވެދާނެ: ބޮޑުހީނާ\nފުޓްބޯޅަ ކުޅުންތެރިންނަކީ ޓެރިސްޓުންނަށް ހަދައިގެން ސޯޝަލް މިޑިއާގައި ވާހަކަ ދައްކާ ނަމަ އެކަމުގެ ސަބަބުން ބައިނަލްއަގުވާމީ ގޮތުން ބޮޑެތި މައްސަލަތަކެއް ނުކުމެދާނެ ކަމަށް ކޮމިޝަނާ އޮފް ސްޕޯޓްސް ހީނާ އަހުމަދު ސަލީމް (ބޮޑުހީނާ) ވިދާޅުވެއްޖެ އެވެ.\nގައުމީ ފުޓްބޯޅަ ޓީމުގެ އެންމެ ފަހުގެ ދެ ކެޕްޓަނުން ކަމަށްވާ އަލީ އަޝްފާގު (ދަގަނޑޭ) އާއި އަކުރަމް އަބްދުލްގަނީ (އަކޫ) އަކީ ސީރިއާ އަށް ހަނގުރާމަ އަށް ދާން ތައްޔާރަށް ތިބި ބައެއް ކަމަށް ބުނެ، ސޯޝަލް މީޑިއާގައި ވަރަށް ހަރަކާތްތެރި ސޫޒަން އިބްރާހިމް މިދިޔަ ހުކުރު ދުވަހު ކުރި ޓްވީޓްގެ ސަބަބުން ގިނަ ބަޔަކު ވަނީ އެ ދެ ކުޅުންތެރިންގެ ދިފާއުގައި ވާހަކަ ދައްކައިފަ އެވެ. އޭގެ ތެރޭގައި ސްޕޯޓްސް މިނިސްޓަރު އަހުމަދު މަހުލޫފާއި ސްޕޯޓްސް ކޯޕަރޭޝަންގެ ޗެއާމަން ހުސެއިން މުހައްމަދު ހިމެނެ އެވެ.\nދަގަނޑޭ އާއި އަކްރަމްގެ ފޮޓޯތަކެއް ހިމެނޭ ސޯޝަލް މީޑިއާގައި ފުޓްބޯޅަ ޕްރޮމޯޓްކުރާ “ސިޑިބަރީ”ގެ ޕޯސްޓެއް ހިއްސާކޮށް ސޫޒަން ކުރި ޓްވީޓްގައި، ސީރިއާ އަށް ޖިހާދަށް ދާން ތައްޔާރުވެފައި ތިބި ބައެއް ފުޓްބޯޅަ ކުޅޭތަން ބަލަން މިހާރު ދާނެތޯ ރައްޓެއްސަކު އެހި ކަމަށް ބުނެފައިވެ އެވެ. އަދި “ޓީމު ބަލިވެއްޖިއްޔާ ދަނޑު ވެސް ގޮއްވާލަފާނެޔޯ، ކާކުހޯ ސިޑިބަރީގައި އިންނަން ދާނީ” ބުނެފައިވެ އެވެ.\nDhagandey aai Aku ah oiy loabi dhakkaalaifi\nބޮޑުހީނާ ވަނީ އަކުރަމް އާއި ދަގަނޑޭއާ އެކު ހުރިކަން ހާމަކޮށް ޓްވީޓެއް ކޮށްފަ އެވެ. ރާއްޖެ ޓީވީ “ކުޅިވަރު ފައިލް” ޕްރޮގްރާމްގައި ބޮޑުހީނާ ވިދާޅުވީ މި ވާހަކައިގެ ސަބަބުން، ބައިނަލްއަގުވާމީ ގޮތުން ބޮޑު މައްސަލައެއް ނުކުމެދާނެ ކަމަށެވެ.\n“ހަގީގަތުގައި ސޯޝަލް މީޑިއާގައި ބުނެފައި އޭނީ ޓެރަރިސްޓެއްގެ ގޮތުގައި މާދަމާ އަޅުގަނޑުމެން ދާންވީ އިންޓަނޭޝަނަލް މެޗެއް ކުޅެން ގައުމަކަށް. ދާއިރު އެ މައްސަލަތައް އަންނަން ފަށާނެ. ހަގީގަތުގައި އެއިން ތަނަކަށްދާއިރުގައި ޓެރަރިސްޓެއް އެތެރެވިޔަކަ ނުދޭނެ ކުޅޭކަށް ވެސް. ދެން އަޅުގަނޑުމެންނަށް ކުރެވޭނެ އެއްވެސް ކަމެއް ނޯންނާނެ. އަޅުގަނޑުމެން ސަރުކާރުން ވެސް އަޅުގަނޑުމެން އެބަޖެހޭ ވަރަށް ބޮޑަށް އެއާ އިދިކޮޅަށް ނުކުންނަން މީގެ،” ބޮޑުހީނާ ވިދާޅުވި އެވެ.\n“އިންޓަނޭޝަނަލީ މިއީ ވަރަށް ގޯސް އެއްޗަކަށްވާނެ ހަގީގަތަށް ބަލަންޏާ. އެއީ އަޅުގަނޑުމެން ބޭރަށް ކުޅެން ދާއިރު އެތަނަށް އެތެރެ ނުވެވިއްޖިއްޔާ އަނެއް ކަންތައް. ނެޝަނަލް ޓީމުގެ ދެ ކުދިން ތިން ކުދިން ހަތަރު ކުދިން ގެއްލޭނެ އެއީ ވެސް މި ދަނޑިވަޅުގައި ބަލަންޖެހޭކަމެއް،”\nސޯޝަލް މީޑިއާގައި ކުޅުންތެރިންގެ އަގުވެއްޓޭގޮތަށް އެ ފަދަ ވާހަކަތަކެއް ދައްކާފައިވާތީ އެ މައްސަލަ ބަލަން އެފްއޭއެމުން ވެސް ވަނީ ގޮވާލައިފަ އެވެ.\nބޮޑުހީނާ ވިދާޅުވީ އެއްވެސް މީހަކު ކުޅިވަރު ކުޅުނަސް ނުކުޅުނަސް އެ މީހެއްގެ އަބުރާބެހި އެމީހެއްގެ ހަގީގަތް ނޭނގި އެ މީހެއް ބަދުނާމުކުރާ ވާހަކަ ދައްކައިގެންނުވާނެ ކަމަށެވެ. އަދި އެއީ ވަކި ކުޅިވަރު ކުޅޭ މަޝްހޫރު މީހެއް ކަމުގައި ވެގެން އޮންނަން ވަކި އުސޫލެއް އޮންނަން ޖެހޭ ކަމެއް ނޫން ކަމަށް ވިދާޅުވި އެވެ.\n“އެހެން ބުނުމުގެ ހައްގެއް ނޯންނާނެ. އެއީ އަޅުގަނޑު ދަންނަވާ ގޮތުން ގާނޫނީ ގޮތުން ވެސް ކުށްވެރިވާން ޖެހޭ ކަމެއް. ސޯޝަލް މީޑިއާގައި އެ ވާހަަކަ ނުކުތީ. ދެން ދައްކާފައި ހުރި ވާހަކަ ވެސް އެހާ ސަޅިއެއް ނޫން. އޭގެ ވެސް އެބަހުރި ބައިވަރު ކަންތައްތަކެއް ގޯސްކޮށް،” ބޮޑުހީނާ ވިދާޅުވި އެވެ.\nބޮޑުހީނާ ވިދާޅުވީ ރާއްޖޭގެ ކުޅިވަރުގައި އޮތީ ވަރަށް ބަދަހި އާއިލާއެއް ކަމަށާއި އެކަން ހަގީގަތުގައި ގިނަ ބަޔަކަށް ނޭނގެނީ ކަމަށް ވެދާނެ ކަމަށެވެ.\n“(ކުޅިވަރު އާއިލާގެ) އެންމެ މީހަކު މަރުވާއިރަށް އަހަރެމެން އެންމެން ދާނެ. އެންމެން އެއްކޮށް ފެތޭނީ ވެސް. އެހެންވީމަ އެންމެ މީހެއް ފެތޭކަށް ދޫނުކުރާނެ. އެހެން އަދި މީހެއް އެއްޗެއް ބުނެލީމަ އަޅުގަނޑުމެން ބިރެއް ވެސް ނުގަންނާނެ. އަޅުގަނޑުމެން އެ ކުޅުންތެރިންގެ ދިފާއުގައި ދައްކަން ޖެހޭ ކޮންމެ ވާހަކައެއް ދައްކާނަން. އެއީ ކޮންމެހެން ވަކި ކުޅިވަރެއް ވެގެނެއް ނޫން،” ބޮޑުހީނާ ވިދާޅުވި އެވެ.\nއޭނާ ވިދާޅުވީ މި ކަހަލަ ކަންކަމުގައި އެއީ މަޝްހޫރު ނޫނަސް ކޮންމެ ކުޅުންތެރިއެއްގެ ދިފާއުގައި ވާހަކަ ދައްކަން ޖެހުނު ކަމުގައި ވިޔަސް އެކަން ކުރަން ތައްޔާރަށް ހުންނެވި ކަމަށެވެ.\nފިންލޭންޑާއި ސްވިޑްން ނޭޓޯއަށް ވަނުމަށް ތުރުކީން ވަރަށް ހަރުކަށި ޝަރުތުތަކެއް ކުރިމަތިކޮށްފި\nby Sun MV\nފޮނުއްވަވައިފާނެ ޢަޛާބެއްގެ ވާހަކަ އަޑުއިވުމުން ޤުރްއާން ޤަބޫލުނުކުރާ މުޝްރިކުން ގަތް ބިރުން އަޑު ނާހަން ދުވެފިލިއެވެ! އަހަރެމެންގެ ހިތަށް ބިރުވެރިކަން ނުވަންނަނީ ކީއްވެ؟\nby Miadhu News\nވާދަވެރިކަން ނިމިއްޖެ، މެމްބަރުންނަށް އެކުގައި މަސައްކަތް ކުރެވޭނެ: އަސްލަމް\nby Mihaaru News\nފިންލޭންޑާއި ސްވިޑަންއިން ނޭޓޯގައި ބައިވެރިވާން ފޯމު ހުށަހަޅައިފި\nby Hoara News\nއެތުލީޓުން މެޑެލްގައި ދަތް އަޅަނީ ކީއްވެ؟41 day\nސައުލްގެ އަގު ދަށް ވެދާނެތީ އެތުލެޓިކޯ ކަންބޮޑުވެއްޖެ 1 day\nޖޮކޮވިޗް އެއްދުވަސްތެރޭ އޮލިމްޕިކްސްގެ ދެ ސެމީ އަށް 1 day\nކިއެލީނީ އަލުން ޔުވެންޓަސްއާއެކު އެއްބަސްވުން ހަދަނީ 1 day\nComments Off on ޒިނޭ ނުކުރަން ޤުރްއާނުގަ ނެތްކަމަށް ބުނާ މީހުންނަށް މުފްތީ މެންކުގެ ވަރުގަދަ ރައްދެއް!\nޒިނޭ ނުކުރަން ޤުރްއާނުގަ ނެތްކަމަށ� ...\nComments Off on މާސްޓަސް ޑިގްރީ ހެދުމުގެ ފުރުސަތާއެކު މި އަހަރުގެ ލޯން ސްކީމަށް ފުރުސަތު ހުޅުވާލައިފި\nމާސްޓަސް ޑިގްރީ ހެދުމުގެ ފުރުސަތާއ� ...\nComments Off on ހުސައިން އާދަމްގެ ފޮޓޯ “އިންޑިއާ އައުޓް” ކެމްޕެއިންގައި ބޭނުން ކުރާތީ ފާޑުކިޔަނީ\nހުސައިން އާދަމްގެ ފޮޓޯ “އިންޑިއާ ...\nComments Off on ވަގުތު ފާއިތުވި ފަހުން އިސްތިއުނާފު ކުރުމުން ހިޔާނާތުގެ ދައުވާ ލިބޭ އަންމަޓީ ސަލާމަތްވެއްޖެ\nވަގުތު ފާއިތުވި ފަހުން އިސްތިއުނާފ� ...\nComments Off on މައްސަލަ ބޮޑުވި ނަފްރަތުގެ ބިލު ތަސްދީގުކޮށް، ގެޒެޓުކޮށްފި\nމައްސަލަ ބޮޑުވި ނަފްރަތުގެ ބިލު ތަސ ...\nComments Off on ސ. ހުޅުދޫ ބަނދަރު ތަރައްޤީކުރުމުގެ ބޮޑު ބައި ނިމިއްޖެ\nސ. ހުޅުދޫ ބަނދަރު ތަރައްޤީކުރުމުގެ � ...\nComments Off on ކޮވިޝީލްޑްގެ އާ ޝިޕްމަންޓް ހަދިޔާކުރީ ހެޔޮއެދޭ ފަރާތަކުން\nކޮވިޝީލްޑްގެ އާ ޝިޕްމަންޓް ހަދިޔާކ� ...\nފަސް ލައްކަ ރުފިޔާގެ މަސްތުވާތަކެތ� ...\nComments Off on އޮޅުވާލައިގެން ގެނެސް ޓޫރިސްޓުން މަގުމަތިކުރުމަކީ ހިއުމަން ޓްރެފިކިންގެ އަމަލެއް\nއޮޅުވާލައިގެން ގެނެސް ޓޫރިސްޓުން މ� ...\nComments Off on ކުރިޔަށް އޮތް ދެ އަހަރު ޑިޖިޓަލް އައިޑެންޓިޓީ ނިޒާމެއް ގާއިމްކުރަން މަސައްކަތް ކުރަނީ\nކުރިޔަށް އޮތް ދެ އަހަރު ޑިޖިޓަލް އަ� ...\nComments Off on ރާއްޖޭގެ ސަފީރު ލަންކާގެ ބޮޑުވަޒީރާ ބައްދަލުކުރައްވައިފި\nރާއްޖޭގެ ސަފީރު ލަންކާގެ ބޮޑުވަޒީރ� ...\nރޯދަމަސް ނިމެނީ! ތިމާގެ ތައުބާ ޤަބޫ� ...\nCopyright © 2020 - Ubufili Ubufili.com


Semeegai monaakoa balikurumahfahu, yuventas in3aharu therey dhevana faharah chempians leegu fainalah\nސެމީގައި މޮނާކޯ ބަލިކުރުމަށްފަހު، ޔުވެންޓަސް އިން3އަހަރު ތެރޭ ދެވަނަ ފަހަރަށް ޗެމްޕިއަންސް ލީގު ފައިނަލަށް\nޗެމްޕިއަންސް ލީގުގެ ސެމީ ފައިނަލުގައި 4-1 ގެ އެގުރިގޭޓް ސްކޯރ އަކުން މޮނާކޯ ބަލިކުރުމަށްފަހު. ޔުވެންޓަސް އިން ތިން އަހަރު ތެރޭ ދެވަނަ ފަހަރަށް ޗެމްޕިއަންސް ލީގުގެ ފައިނަލަށް ދަތުރުކޮށްފި އެވެ.\nފުރަތަމަ ލެގުގައި ރަށުން ބޭރުގައި 2-0 އިން މޮޅުވެފައިވާއިރު، ރޭ ކުޅުނު މެޗު ޔުވެންޓަސް އިން ކާމިޔާބުކުރީ 2-1 އިންނެވެ. ރޭގެ މެޗުގައި ފުރަތަމަ ލަނޑު ޖަހައިފައިވަނީ މެޗުގެ މެޗުގެ 33 ވަނަ މިނެޓްގައި މާރިއޯ މަންޒޫކިޗް އެވެ. މިއީ ކައުންޓާ އެޓޭކެއްގައި އުފެއްދި ހަމަލާއެއްގައި ޑެނިއެލް އަލްވޭސް ނަގައިދިން ހުރަހަކުން މަންޒޫކިޗް ބޮލުން ޖަހައި ފޮނުވާލި ބޯޅައެއް މޮނާކޯގެ ކީޕަރު ސުބަސިޗް ދިފާއުކުރުމުން ނުކުތް ބޯޅައިން ކާމިޔާބުކުރި ލަނޑެކެވެ.\nމީގެ ކުރިންވެސް މެޗުގެ 24 ވަނަ މިނެޓްގައި މަންޒޫކިޗް އަށް ވަނީ ލަނޑު ޖަހާނެ ހުސް ފުރުސަތެއް ލިބިފަ އެވެ. ނަމަވެސް ސުބަސިޗް ވަނީ އެ ހަމަލާ ދިފާއުކޮށްފަ އެވެ.\nމެޗުގެ 41 ވަނަ މިނެޓްގައި މޮނާކޯއިން އުފެއްދި ނުރައްކާތެރި ހަމަލާއެއް ޔުވެންޓަސް ގެ ޑިފެންޑަރު ޗިއެލިނީ ދިފާއުކުރިއިރު، އޭގެ ދެ މިނެޓް ފަހުން ޔުވެންޓަސް އިން ވަނީ އެ ޓީމުގެ ލީޑު ފުޅާކޮށްފަ އެވެ. މިއީ ޔުވެންޓަސް އަށް ލިބުނު ކޯނަރެއް ސުބަސިޗް ދިފާއުކުރުމުން ނުކުތް ރިބައުންސްގައި ޕެނަލްޓީ އޭރިޔާ ބޭރުގައި ހުރެ އެއްފަހަރުން ޖަހައި އަލްވޭސް ކާމިޔާބުކުރި ވަރަށް ހިތްގައިމު ލަނޑެކެވެ. ސެމީ ފައިނަލުގައި ޔުވެންޓަސް އިން މީގެ ކުރިން ކާމިޔާބުކުރި ތިން ލަނޑު ޖަހަން ވެސް ފުރުސަތު ތަނަވަސް ކޮށްދިނީ އަލްވޭސް އެވެ.\nމެޗުގައި މޮނާކޯއިން ކާމިޔާބުކުރި ހަމައެކަނި ލަނޑު ޖަހައިފައިވަނީ މެޗުގެ 61 ވަނަ މިނެޓްގައި މޮނާކޯގެ ހުނަރުވެރި ފޯވާޑް އެމްބައްޕޭ އެވެ. މިއީ ޗެމްޕިއަންސް ލީގުގައި ޔުވެންޓަސް ކޮޅަށް ފާއިތުވެދިޔަ 600 މިނެޓް ތެރޭ ވަން ފުރަތަމަ ލަނޑެވެ. ޔުވެންޓަސް ކޮޅަށް ޗެމްޕިއަންސް ލީގުގައި އެންމެ ފަހުން ލަނޑެއް ވަދެފައިވަނީ ގުރޫޕް ސްޓޭޖްގައި 3-1 އިން ސެވިއްޔާ އަތުން މޮޅުވި މެޗުގަ އެވެ. ޗެމްޕިއަންސް ލީގުގައި އެންމެ ގިނަ ވަގުތު ބައިކޮޅަށް ލަނޑެއް ޖެހިޔަ ނުދީ ހިފެހެއްޓުމުގެ ރިކޯޑް އޮންނަނީ އާސެނަލްގެ ޖެންސް ލެމަން އަތުގަ އެވެ. އޭނާ ވަނީ 18 އޮކްޓޫބަރު 2005 އިން 13 ސެޕްޓެމްބަރު 2006 އަށް ޖުމްލަ 853 މިނެޓް ބައިކޮޅަށް ލަނޑެއް ވަނަ ނުދީ ހިފަހައްޓާފަ އެވެ.\nމިރޭ ޗެމްޕިއަންސް ލީގުގައި ކުޅޭ މެޗުގައި ބައްދަލުކުރާނީ އެތުލެޓިކޯ މެޑްރިޑް އަދި ރިއަލް މެޑްރިޑް އެވެ. މި މެޗަށް ނުކުންނައިރު ރިއަލް އިން ވަނީ ރޮނާލްޑޯގެ ހެޓްރިކަކާއެކު އަމިއްލަ ދަނޑުގައި ކުޅުނު މެޗު 3-0 އިން ކާމިޔާބުކޮށްފަ އެވެ.


Dhiraagu Pay app beynun koh mihaaru Cash in kureveyne! | ThePress\nދިރާގު ޕޭ އެޕް މެދުވެރިކޮށް މިހާރު ކޭޝް އިން ކުރެވޭނެ!\n08 October 2019, 08:19\nދިރާގު ޕޭ އެޕް މެދުވެރިކޮށް މިހާރު ކޭޝްއިން ކުރެވޭ: ފޮޓޯ/ ދިރާގު\nދިރާގު ޕޭ އެޕް މެދުވެރިކޮށް ކޭޝް އިން ކުރެވޭ ގޮތް ހަދައިފިއެވެ.\nދިރާގުން ބުނީ ދިރާގުގެ ޑިޖިޓަލް ވޮލެޓް ގެ ހިދުމަތް ކަމަށްވާ ދިރާގު ޕޭ ހިދުމަތް ބޭނުންކުރާ ކަސްޓަމަރުންނަށް ފަސޭހަކަމާއިކު ދިރާގު ޕޭ އެޕް އަދި ދިރާގު ވެބްސައިޓުން ބޭންކް ކާޑް އަދި ބޭންކް ޓްރާސްފާ މެދުވެރިކޮށް ދިރާގު ޕޭ ވޮލެޓަށް ކޭޝްއިން ކުރެވޭނެ ކަމަށެވެ. އެކަމުގެ ސަބަބުން ކަސްޓަމަރުންނަށް ކޭޝް އިން ކުރެއްވުމުގައި އިތުރު ލުއިފަސޭހަތަކެއް ލިބިގެން ދާނެ ކަމަށް އެ ކުންފުނިން ބުންޏެވެ.\nދިރާގު ޕޭ އަކީ ކޭޝްލެސް ނުވަތަ ޖީބުގައި ފައިސާ އަދި ޕްލާސްޓިކް ކާޑް ނުގެންގުޅެ ވިޔަފާރީގެ އެކި މުއާމަލާތް ހިންގޭ ޑިޖިޓަލް ވޮލެޓެކެވެ. ރާއްޖޭގައި ނިއާ ފީލްޑް ކޮމިނިކޭޝަން (އެން.އެފް.ސީ) ޓެކްނޮލޮޖީ ބޭނުންކޮށްގެން ކޮންމެ މޯބައިލް ފޯނަކުންވެސް ތަކެއްޗާއި ހިދުމަތްތަކަށް ފައިސާ ދެއްކޭނެ ގޮތާއި ފައިސާ ޖަމާކުރުމާއި ފައިސާ ނެގޭނެގޮތަށް ތައާރަފްކުރި މިހިދުމަތުގެ ސަބަބުން ކަސްޓަމަރުންނަށް ފަސޭހަކާމާއި، ރައްކާތެރިކަމާއެކީ ބާޒާރުކުރުމާއި ފައިސާގެ މުއާމަލާތް ހިންގޭނެއެވެ.\nދިރާގުން ބުނީ ފަސޭހަކަމާއެކު ކޭޝްއިން ކުރުމުގެ އިތުރުންވެސް އެ ހިދުމަތަށް އިތުރު ފުރިހަމަކަމެއް ގެނެސް އިތުރު ފީޗާސްތައް ދާދި ފަހުން ތަޢާރަފްކޮށްފައިވާ ކަމަށެވެ. އެގޮތުން މިހާރު ދިރާގު ޕޭ އެޕް މެދުވެރިކޮށް ފަސޭހަކަމާއެކު ދިރާގު ޕޭ ގެ މާޗަންޓްސް އަދި އެޖެންޓްސް ހޯދާލެވޭނެ ކަމަށް ދިރާގުން ބުނެއެވެ. އެގޮތުން އަތޮޅާއި ރަށް ފިލްޓާކޮށް އަދި އެޖެންޓްންނާއި މާޗަންޓްސްގެ ނަން ޖަހައިގެންވެސް އެޕުން ހޯދާލެވޭނެ ކަމަށް ދިރާގުން ބުންޏެވެ.\nމީގެ އިތުރުން، ދިރާގު ޕޭއަށް އިތުރު އެންއެފްސީ ކާޑު ގުޅުވާދެވޭ ނިޒާމެއްވެސް ވަނީ ގާއިމު ކޮށްފައިވާ ކަމަށެވެ. އެގޮތުން މިހާރު ކޮންމެ ދިރާގު ޕޭ ޑިޖިޓަލް ވޮލެޓަކަށް3އެން.އެފް.ސީ ކާޑު ނުވަތަ ސްޓިކާ ރަޖިސްޓތާ ކޮށް ގުޅުވާ ލެވޭނެއެވެ. އަދި ހަމައެއާއިއެކު ކޮންމެ ކާޑަކަށްވެސް ވޮލެޓްގެ ވެރިފަރާތް ބޭނުންވާ ނަމެއް ކަނޑައަޅައި، ބޭނުންވާ ޓްރާންސެކްޝަން ލިމެޓެއް ކަނޑައެޅުމުގެ ފުރުސަތު ލިބޭނެ ކަމަށް ދިރާގުން ބުނެއެވެ. އަދި އެ ކާޑުތައް ބޭނުންކޮށް ހިންގާ ހުރިހާ ފައިސާގެ މުއާމަލާތްތަކުގެ ތަފްސީލް ފަސޭހަކަމާއިއެކު ދިރާގު ޕޭ އެޕް އަދި އެސްއެމްއެސްގެ ޒަރިއްޔާއިން ވަގުތުން ވަގުތަށް ބަލާލެވޭނެ ކަމަށް ދިރާގުން ބުނެއެވެ.\nދިރާގުން ބުނީ ދިރާގުޕޭ ގެ ހިދުމަތް ދިރާގު ކަސްޓަމަރުންނާ އެއްފަދައިން އެހެން ކޮންމެ ލޯކަލް ނެޓްވޯކެއްގެ ކަސްޓަމަރަކަށްވެސް ބޭނުން ކުރެވޭނެ ކަމަށެވެ. ދިރާގުޕޭ ގެ ހިދުމަތް ހޯދުމަށް ރާއްޖޭގެ ކޮންމެ ހިސާބެއްގައިވާ ދިރާގުގެ ކަސްޓަމާ ސާވިސް އޮފީހަކަށް ޒިޔާރަތް ކުރުމަށްފަހު ދިރާގު ޕޭގެ ހިދުމަތަށް ރަޖިސްޓާ ކުރެވޭނެއެވެ.


SunOnline: 'Raees' akee hiyaalee vaahaka eh, evves meehaka gulhumeh neiy!\n"ރައީސް"އަކީ ޚިޔާލީ ވާހަކަ އެއް، އެއްވެސް މީހަކާ ގުޅުމެއް ނެތް!\n2 އަހަރު6މަސް ކުރިން - 13 ޑިސެމްބަރ 2016 0\nބޮލީވުޑްގެ ރަސްގެފާނު ޝާހު ރުކް ޚާންގެ ކުރިއަށް އޮތް ފިލްމު 'ރައީސް' އަކީ އެތައް ބަޔަކު ބޮޑެތި އުންމީދުތަކެއް ކުރަމުން އަންނަ ފިލްމެކެވެ. ފިލްމުގެ ޓްރެއިލާ އަށް ދިގު އިންތިޒާރެއް ކުރެވުނު އިރު، ފިލްމުގެ ޓްރެއިލާ ވަރަށް ފުރިހަމަ އެވެ. އަދި ޝާހުގެ މުޅިން ތަފާތު ރޯލެއް ވަނީ ފެނިފަ އެވެ. އެއާ އެކު ފިލްމާ މެދު ކުރެވޭ އުންމީދު މިވަނީ އެތައް ގުނައެއް އިތުރު ވެފަ އެވެ.\nޓްރެއިލާއާ އެކު އެ ފިލްމަކީ ގުޖްރާތުގެ އަންޑަރވޯލްޑް ފިގާ، އަބްދުލް ލަތީފްގެ ހަޔާތުގެ މައްޗަށް އުފައްދާފައިވާ ފިލްމެއް ކަމަށް ބުނެ ވާހަކަތައް މިވަނީ ދެކެވެން ފަށައިފަ އެވެ. ލަތީފް އަކީ ގުޖުރާތުގައި ގާނޫނާ ޚިލާފަށް ބަނގުރަލުގެ ބޮޑު ވިޔަފާރި ކުރި މީހެކެވެ.\nނަވާރަސަތޭކަ ނުވަދިހަ ފަސް ވަނަ އަހަރު ފުލުހުން ވަނީ ދިއްލީ އިން ލަތީފް ހައްޔަރުކޮށްފަ އެވެ. އަދި އޭގެ ދެ އަހަރު ފަހުން، 1997 ވަނަ އަހަރު ޖަލުން ފިލަން މަސައްކަތް ކުރަނިކޮށް ފުލުހުން ވަނީ ލަތީފްގެ ގަޔަށް ބަޑި ޖަހައި މަރާލައިފަ އެވެ.\nނަމަވެސް ޝާހު މިވަނީ އެވާހަކަތައް ދޮގު ކޮށްފަ އެވެ. ޝާހު ބުނީ 'ރައީސް' އަކީ ޚިޔާލީ ވާހަކައެއްގެ މައްޗަށް އުފައްދާފައިވާ ފިލްމެއް ކަމަށާއި، ފިލްމަކީ އެއްވެސް މީހެއްގެ ހަޔާތާ ގުޅުވައިގެން އުފައްދާފައިވާ ފިލްމެއް ނޫން ކަމަށެވެ.\nޝާހުގެ އިތުރުން 'ރައީސް'ގެ ޑައިރެކްޓަރު ރާހުލް ޑޯލަކިއާ އާއި ޕްރޮޑިއުސަރު ރިތޭޝް ސިދްވާނީ އަދި ފަރްހާން އަޚްތަރު ވެސް ވަނީ އެ ވާހަކަތައް ދޮގުކޮށްފަ އެވެ.\n"ފިލްމު ބެލުމަށް ފަހު އެންމެން ވެސް ގަބޫލު ކުރާނެ ފިލްމަކީ މިހާރު ދުނިޔޭގައި ހުރި ނުވަތަ ދުނިޔެ ދޫކޮށްފައިވާ މީހެއްގެ ވެސް ހަޔާތުގެ މައްޗަށް އުފައްދާފައިވާ ފިލްމެއް ނޫން ކަން. ރައީސް އަކީ ޚިޔާލީ ވާހަކަ އެއްގެ މައްޗަށް އުފައްދާފައިވާ ކްރައިމް ތުރިލަރ އެއް،" ފިލްމު އުފެއްދި ފަރާތުން ނެރެފައިވާ ބަޔާނެއްގައި ބުނެފައިވެ އެވެ.\nިމި އަހަރުގެ އޭޕްރީލް މަހު، ލަތީފްގެ ދަރިފުޅު ވެސް ވަނީ 'ރައީސް' އަކީ އޭނާގެ ބައްޕަގެ އަބުރަށް އަރައިގަނެ އުފައްދާ ފިލްމެއް ކަމަށް ބުނެ ފިލްމު އުފައްދާ ފަރާތްތަކާ ދެކޮޅަށް ފުލުހުންނަށް މައްސަލައެއް ހުށަހަޅައިފަ އެވެ.\nޝާހު، ޕާކިސްތާު އެކްޓްރެސް މާހިރާ ޚާން އަދި ނަވާޒުއްދީން ސިއްދީގު މުހިންމު ރޯލުތަކުން ފެނިގެންދާ 'ރައީސް' ރިލީޒް ކުރުމަށް ހަމަޖެހިފައި ވަނީ އަންނަ ޖެނުއަރީ މަހުގެ 27 ވަނަ ދުވަހު އެވެ.\nލުއި ޚަބަރު ލައިފްސްޓައިލް ބޮލީވުޑް އިންޑިއާ ފިލްމީ ދާއިރާ ޝާޚް ރުކް ޚާން ހިންދީ ފިލްމު\nދުނިޔޭގެ އެއްވަނަ ރެސްޓޯރެންޓު އިޓަލީގައި2ދުވަސް 56 މިނެޓް ކުރިން\nއިންސްޓަގްރާމްގެ ތަރިން ރިސޯޓްގައި ހިލޭ ތިބެވޭތޯ ދުވާލަކު ހަ ކޯލް ލިބޭ: ދުސިތުތާނީ 11 ގަޑި 51 މިނެޓް ކުރިން\nރައްކާތެރިކަމަށް އެދި ދިޔުމުން، ދަރިފުޅާ ދުރުކުރީ: އެމެރިކާއަށް ދިޔަ ގުއާޓަމާލާ މީހެއްގެ ވާހަކަ!2ދުވަސް 10 ގަޑި ކުރިން\nމަޝްހޫރު ރެޕާ ޓެންޓޭޝިއޯން މަރާލައިފި3ދުވަސް 11 ގަޑި ކުރިން\nރޮނާލްޑޯ އެއަރޕޯޓުގައި ހުރި "ބުދު" ބަދަލުކުރުމުން ގިނަބައެއްގެ ނުރުހުން!5ދުވަސް 8 ގަޑި ކުރިން


2 Vana Quarter Gai MTDC Ah Libunu Saafu Faidhaa Ithuru Vejje - Vaguthu\nދެވަނަ ކުއާޓަރުގައި އެމްޓީޑީސީ އަށް ލިބުނު ސާފު ފައިދާ އިތުރުވެއްޖެ\n6 ދުވަސް ކުރިން ( އޮގަސްޓް 2, 2020 )\nއެމްޓީޑީސީގެ ޑިރެކްޓަރުން --\nމޯލްޑިވްސް ޓޫރިޒަމް ޑިވްލޮޕްމަންޓް ކޯޕަރޭޝަން (އެމްޓީޑީސީ) އަށް ސާފު ފައިދާގެ ގޮތުގައި ދެވަނަ ކުއާޓަރުގައި ލިބުނު މިންވަރު ފުރަތަމަ ކުއާޓަރަށް ވުރެ އިތުރުވެއްޖެއެވެ.\nއެ ކުންފުންޏަށް ފުރަތަމަ ކުއާޓަރުގައި ލިބުނީ ގާތްގަނޑަކަށް ހަތަރު މިލިއަން ރުފިޔާއެވެ. ނަމަވެސް ދެވަނަ ކުއާޓަރުގައި އެ އަދަދު ވަނީ އިތުރުވެފައެވެ. އެގޮތުން ދެވަނަ ކުއާޓަރުގައި އެމްޓީޑީސީ އަށް ވަނީ ސާފު ފައިދާގެ ގޮތުގައި6މިލިއަނެއްހާ ރުފިޔާ ލިބިގެން ގޮސްފައެވެ.\nދެވަނަ ކުއާޓަރުގައި އެކުންފުންޏަށް ޖުމްލަ އާމްދަނީގެ ގޮތުގައި 13 މިލިއަނެއްހާ ރުފިޔާ ލިބިފައިވާއިރު ޖުމްލަ ފައިދާގެ ގޮތުގައި9ވަރަކަށް މިލިއަން ރުފިޔާ އެކުންފުންޏަށް ވަނީ ފައިދާގެ ގޮތުގައި ލިބިގެން ގޮސްފައެވެ.\nއެމްޓީޑީސީން އެންމެ ބޮޑަށް ކުޑަ ކޮށްފައި ވަނީ އެކުންފުނީގެ ހިންގުމުގެ ހަރަދެވެ. ފުރަތަމަ ކުއާޓަރުގައި އެ ކުންފުނީގެ ހިންގުމުގެ ހަރަދު 307,088 ޑޮލަރުގައި ހުރިނަމަވެސް މި ކުއާޓަރުގައި މިއަދަދު ވަނީ 303,080 ޑޮލަރަށް ދަށްކޮށްފައެވެ.\nއެމްޓީޑީސީ އަކީ ޓޫރިޒަމުން ރައްޔިތުންނަށް ފައިދާ ހޯދައިދިނުމުގެގޮތުން އުފެއްދި ކުންފުންޏެކެވެ. އެކުންފުންޏަށް އަނެއްކާވެސް ވަނީ ހދ. ނާގޯށީގައި ރިސޯޓެއް ތަރައްގީކުރަން ހަވާލުކޮށްފައެވެ. މިއީ މިރަށް އެމްޓީޑީސީއާ ހަވާލުކުރި ތިން ވަނަ ފަހަރެވެ. ޓޫރިޒަމް މިނިިސްޓްރީއާއެކު މިފަހަރު ވެވުނު އެއްބަސްވުމުގެ ދަށުން ތިން އަހަރު ތެރޭގައި ރަށް ތަރައްގީކޮށް ހިންގަން ފަށަން ޖެހޭނެއެވެ.\nއެމްޓީޑީސީއާ ނާގޯށި ފުރަތަމަ ހަވާލުކުރީ 25 އަހަރު ދުވަހުގެ މުއްދަތަކަށެވެ. ނަމަވެސް ރިސޯޓު ތަރައްގީ ކުރަން ދިން މުއްދަތު ހަމަވިއިރު ވެސް އެ ރިސޯޓު ތަރައްގީ ނުކުރެވުމުގެ ސަަބަބުން އެއްބަސްވުން ބާތިލް ކުރިއެވެ.\nއޭގެ ފަހުން އަނެއްކާ ވެސް 2017 ވަނަ އަހަރު އެ ރިސޯޓު ތަރައްގީ ކުރަން އެމްޓީޑީސީއާ ހަވާލުކުރި އެވެ. ނަމަވެސް އެ އެއްބަސްވުމުގައި، ކުރު މުއްދަތެއްގެ ތެރޭގައި ދަރަނި ދެއްކުމަށް ބުނެފައި އޮތުމުން އިންވެސްޓަރަކު ނުވެ ރަށް ތަރައްގީ ނުކުރެވުނު ކަމަށް އެމްޓީޑީސީން ބުންޏެވެ.\n11 އަހަރަށް ފަހު އެމްޓީޑީސީގެ ހިއްސާ ބަހަނީ


Galaxy S8: Enme haassa kamakee koba? | Mihaaru\nސެމްސަންގް ގެލަކްސީ އެސް8 އަދި އެސް8 ޕްލަސް އަށް ދީފައި ހުރި ފާޗާތަކުން އެނގެނީ ހާޑްވެއާ އާ ޖީލަކަށް ވަންނަކަން\n01 އެޕްރީލް 2017 - 07:08\nސެމްސަންގަށް ކުރިމަތިވަމުން ދަނީ ބޮޑެތި އިމްތިހާންތަކެކެވެ؛ ގެލަކްސީ ނޯޓް7ގޮވައި، ލިބުނު ގެއްލުންތަކުގެ ސަބަބުން، މުޅި ކުންފުނި އަނދައި އާރޯކަން ގެއްލުނެވެ. އަނެއްކޮޅުން، ކުންފުނީގެ ވާރުތަވެރިޔާ އެ ހުރީ ޖަލު ބަންދުގަ އެވެ؛ ކޮރަޕްޝަންގެ ސީރިއަސް ތުހުމަތުތަކަކާ އެކުގަ އެވެ. މުޅި ދުނިޔެ ވަނީ ސިއްސައިގެން ގޮސްފަ އެވެ. ސެމްސަންގަށް ނިސްބަތްކުރެވޭ ގޮތަށް ހިންގާފައި ހުރި ކަސިޔާރު މާލީ މުއާމަލާތްތަކުގެ އަނެއް ކޮޅުގައި ހުންނެވުމުގެ ސަބަބުން، ސައުތު ކޮރެއާގެ ރައީސާ އަށް ވަނީ މަގާމު ގެއްލިވަޑައިގެންފަ އެވެ.\nދުވަހަކު ވެސް ފޫބެއްދެން ނެތް ވަރުގެ ބޮޑެތި ގެއްލުތަކެއްގެ މެދުތެރެ އަށް، ގެލަކްސީ އެސް8 އެ އޮތީ ވިހާފަ އެވެ. ކަރުތާފެނުން އަރައިގަނެ ހަމަ ނޭވާލުމަށް ސެމްސަންގަށް އޮތް ހަމައެކަނި ފުރުސަތަކީ އެއީ އެވެ. ގެލަކްސީ އެސް8 މި ވަތުގަށް އެއީ ސެމްސަންގެ "ފުރާނަ" އެވެ. އެސް8 ގައި ހިމަނާފައި ހުރި ބާރުގަދަ ފިޗާތައް އެ ކަމަށް ހެކި ދެ އެވެ.\nގެލަކްސީ އެސް8 ލޯންޗްކުރުމާ ދިމާކޮށް ސެމްސަންގް ވެބްސައިޓްގައި ބުނެފައި ވަނީ "މިއީ އާ ޖީލެއްގެ ފެށުން" ކަމަށެވެ. މާނަކުރެވެނީ އެސް8 ގައި ހިމަނާފައި ވަނީ އާދައިގެ ހާޑްވެއާ ނޫން ކަމެވެ. ނޯޓް7އަށް އަށް ފަހު ސެމްސަންގުން މިހާރު ބާރު އަޅަނީ ކުންފުނިން ކުރަން ހުރި މަސައްކަތްތަކާ ގުޅޭ ގޮތުން ކުރިއާލައި ވާހަކަ ނުދެއްކުމަށެވެ. އެހެންކަމުން، އާ ޖީލެއްގެ ފެށުން މާނަކުރުމުގައި ފުންމިންތަކަކަށް ފީނަން ޖެހެ އެވެ.\nސެމްސަންގް ގެލަކްސީ ފޯނުތަކުގެ ސްކްރީން ޓެކްނޮލޮޖީ އަކީ ސެމްސަންގެ އަމިއްލަ އުފެއްދުމަކަށް ވުމުން، އެސް8ގެ ޑިސްޕްލޭގައި ހިމަނާނެ މޮޅު ކަމަކަށް މަސްރަހު ނުސިހެ އެވެ. އެހެން ނަމަވެސް އެޕަލްގެ "ސިރީ"، މައިކްރޮސޮފްޓްގެ "ކޮޓާނާ" އަދި އެމެޒޯންގެ "އެލެކްސާ" ފަދަ ވާހަކަދެއްކުގެ ގާބިލުކަން ލިއްބައިދީފައި ހުރި "އާޓިފިޝަލް ދިރުން"ތަކާ ވާދަކުރަން ނެރޭ "ބިކްސްބީ" އަށް ވަނީ ބޮޑު ސަމާލުކަމެއް ލިބިފަ އެވެ.\nބިކްސްބީ އަށް ގިނަ ބަޔަކު ސަމާލުވި އަނެއް ސަބަބަކީ، "ވީވް"އޭ ކިޔާ "އާޓިފިޝަލް އިންޓެލިޖެންސް" ކުންފުންޏެއް ސެމްސަންގުން ގަތުމެވެ. އެޕަލްގެ "ސިރީ" އުފައްދައި ތަރައްގީކުރި ޓީމުގެ ބައެއް މެމްބަރުން އެ ކުންފުނީގައި މަސައްކަތްކުރާތީ އެވެ.\nގެލަކްސީ އެސް8ގައި ހިމަނާފައިވާ އަނެއް ބޮޑު އަޖައިބަކީ "ޑެކްސް ޑޮކް" އެވެ. މިއީ މައިކްރޮސޮފްޓް އަދި މޮޓޮރޯލާއިން ވެސް ގެންގުޅޭ ޓެކްނޮލޮޖީއެއް ނަމަވެސް، ސެމްސަންގުގެ ކުޅުން މުޅިން ތަފާތެވެ. އެސް8 ތައާރުފުކުރަން ބޭއްވި ހަފުލާގައި "ޑެކްސް"އާ ބެހޭ ގޮތުން ކިޔައިދެމުން ދިޔައީ ވަރަށް ފުރިހަމަކޮށެވެ. އެންޑްރޮއިޑް ފޯނެއްގައި މިހާ ފުޅާކޮށް މި ފީޗާ ހިމަނާނެ ދުވަހަކަށް އަހަރެން ވެސް އިންތިޒާރުކުރީމެވެ.\n"ޑެކްސް ޑޮކް"ގެ މައިގަނޑަކީ އެއާ ގުޅިފައި ހުރި ޓެކްނޮލޮޖީ އެވެ. ބޭނުންކުރާ މީހުންނަށް ފެންނާނީ، ސްމާޓްފޯނުތައް ޗާޖުކުރަން މޭޒުމަތީގައި ބަހައްޓާފައި ހުން ކަހަލަ "ޑޮކް"އެކެވެ. ތަފާތަކީ "އެޗްޑީއެމްއައި" ޕޯޓެއްގެ ޒަރިއްޔާއިން، މޮނީޓަރަކާ ގުޅޭ ގޮތަށް ހުރުމެވެ. ޔޫއެސްބީ ޕޯޓެއް ވެސް އޭގައި އިނދެ އެވެ.\nގެލަކްސީ އެސް8 "ޑެކްސް" އަށް ޖަހާލުމުން ހިނދުކޮޅެއް ނަގަ އެވެ. އެ އަށް ފަހުު ފޯނުގެ ސްކްރީން، ބޮޑު ސްކްރީނަކަށް ނަކަލުކޮށްލަ އެވެ. ފޯނެއްގެ ސިފަ މުޅިން ގެއްލި، ވިންޑޯޒް 10 އަށް ވާރުތަކުރުވަ އެވެ. ވަރަށް އެއްގޮތެވެ. ގެލަކްސީ އެސް8، ވިންޑޯޒް ކޮމްޕިއުޓަރަކަށް ބަދަލުވީ އެވެ.\nސެމްސަންގުން އެސް8 ތަމްރީންކޮށްފައި އެ ވަނީ މޮޅަށް ކުޅުމަށެވެ. ޑިފެންސް ކިތަންމެ ގަދަޔަސް، ފޯވާޑުންގެ ދުވެލި ކިތަންމެ ބާރަސް، ގިނައިރު ނުކުޅެ މަދު ބޯޅައިން ހާސް ލަނޑު ޖަހަން ޖެހޭ ގޮތަށެވެ.\nގޫގްލް އެންޑްރޮއިޑް ސެމްސަންގް މައިކްރޮސޮފްޓް\nކިތަންމެ މޮޅަސް މަ ނުގަންނާނަން. އެޕަލް 8 އަކައް މި އިންތިޒާރު ކުރަނީ ތިއައްވުރެ މާ ފުރިހަމަވާނެ. އަހަރެން މިހެން ބުނީތީވެސް ބަލާތި. ކިތަންމެ ސްކްރީން ބޮޑަސް އެޕަލް ފަހަތުން ހަމަޖެހޭނީ ކަނބަން..\nކަލޭ އިނދޭ އާފަލުވެފަ. މަމެން މެޝްމެލޯ އާ ޑޯނަޓާ ލޮލީޕޮޕާ އޭތި މީތި ކާލަކާލަ ތިބޭނީ. އެވެރިންނަކާ އާފަލޭމެނަށް ކާރިވެސް ނުވާނެ. އަނގައިން މޮޅޭކިޔަސް ފެކްޓެއް ބަދަލެއް ނުވާނެ ސަމުސަލާ\nއަސްލު މިލިޔުނު މީހާ ބުނަން މިއުޅޭނީ ކުންފުނީގެ ހިސްޓްރީތަ ނުވަތަ ފޯނުގައި ވާ މޮޅުކަންތައް؟؟؟\nއާފަލޭމެނައް ހަޖަމް ވާނެބާ?\nތީތި އަތަށް ނުގޮވައިފިއްޔާ އެއަވުރެ ވަކި ބޮޑު ޚައްސަކަމެއް ކޮބާ؟ މިހާރު ތިއޮތީ އަލުން ބަލުން ސުމަކުން ފަށަންވެފަ.


SunOnline: ITFC ge ehee gai MIFCO tharaggee kuranee\nއައިޓީއެފްސީގެ އެހީގައި މިފްކޯ ތަރައްގީކުރާނެ: ފިނޭންސް މިނިސްޓަރު\nއައިޝަތު ފަރީޙާ 09 Oct 2019, 14:06\nއައިޓީއެފްސީ އިން ރާއްޖެއަށްދޭ 1.5 ބިލިއަން ރުފިޔާގެ އެހީގެ ފްރޭމްވޯކް އެގްރިމެންޓުގައި ސޮއިކުރުމަށް މިއަދު ކުރުނބާ މޯލްޑިވްސްގައި ބޭއްވި ރަސްމިއްޔާތަށްފަހު ބޭއްވި ނޫސްވެރިންގެ ބައްދަލުވުން -- ފޮޓޯ: ފިނޭންސް\nއިންޓަނޭޝަނަލް އިސްލާމިކް ޓްރޭޑް ފައިނޭންސް ކޯޕަރޭޝަން (އައިޓީއެފްސީ) އިން ރާއްޖެއަށް ދޭ 1.5 ބިލިއަން ޑޮލަރުގެ ތެރެއިން ބައެއް ބޭނުން ކުރާނީ، ސަރުކާރުގެ މަސްކުންފުނި މިފްކޯގެ ތަރައްގީކޮށް ކެޕޭސިޓީ އިތުރު ކުރުމަށް ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nއައިޓީއެފްސީ އިން ރާއްޖެއަށްދޭ 1.5 ބިލިއަން ޑޮލަރުގެ އެހީގެ ފްރޭމްވޯކް އެގްރިމެންޓުގައި ސޮއިކުރުމަށް މިއަދު ކުރުނބާ މޯލްޑިވްސްގައި ބޭއްވި ރަސްމިއްޔާތަށްފަހު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މިނިސްޓަރު އަމީރު ވިދާޅުވީ އެ ފައިސާއިން މިފްކޯ ތަރައްގީކޮށް ކެޕޭސިޓީ އިތުރު ކުރުމަށް ނިންމާފައިވާ ކަމަށެވެ.\n"މިހާރުވެސް ސްޓޯރޭޖު ކެޕޭސިޓީ، ދަޅު ބަންދު ކުރުމުގެ ކެޕޭސިޓީ އިތުރުކުރުމަށް މިފްކޯ ގެ ފަރާތުން މިނިސްޓްރީ އިން މިހާރުވެސް ވާނީ އައިޓީއެފްސީ އާއި ވާހަކަ ދައްކާފައި. މި ފައިނޭންސިން ފެސިލިޓީގެ ފަރާތުން މި ޕްރޮޖެކްޓުވެސް ކުރިއަށްދާނީ،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ކުދި އަދި މެދުފަންތީގެ ވިޔަފާރިތަށް ކުރިއެރުވުމަށްވެސް މި ފައިސާ ބޭނުންކުރާނެ ކަމަށެވެ. އެސްއެމްއީ ޑިވެލޮޕްމެންޓް ފައިނޭންސް ކޯޕަރޭޝަންގެ އިތުރަށް އިތުރު އެސްއެމްއީ ބޭންކެއް އުފައްދަން ސަރުކާރުން ބޭނުންވާކަން ވެސް މިނިސްޓަރު މިއަދު ހާމަކުރެއްވި އެވެ.\nއައިޓީއެފްސީ އިން މިއަދު ދޭން އެއްބަސްވި ފައިސާގެ ތެރެއިން އަލަށް އުފައްދާ އެސްއެމްއީ ބޭންކު އަދި އެސްޑީއެފްސީއަށް ބޭނުންވާ ފައިސާ ދެވޭނެ ކަމަށް މިނިސްޓަރު ވިދާޅުވި އެވެ.\nއައިޓީއެފްސީ އިން ދިން 1.5 ބިލިއަން ޑޮލަރަކީ ފަސް އަހަރުގެ މުއްދަތަކަށް ބަހާލައިގެން ދޭ ފައިނޭންސިން ފެސިލިޓީއެކެވެ. ސަރުކާރުން ނިންމާފައިވަނީ މި ފައިސާ ފަސް އަހަރަށް ބަހާލާ، އަހަރަކު 300 މިލިއަން ޑޮލަރު އެކި މަޝްރޫއުތަކަށް ބޭނުން ކުރުމަށެވެ.\n"ކޮންމެ ޕްރޮޖެކްޓެއް ކުރިއަށްގެންދިޔުމަށް ވަކި އެގްރިމެންޓެއްގައި ސޮއިކުރެވޭނެ. ކޮންމެ ޕްރޮޖެކްޓެއްގެ ޓާމްސް ތަފާތުވާނެ. މި ފެސިލިޓީ ބޭނުންކުރާނީ ސަރުކާރުން ކުރިއަށްގެންދާ ޕްރޮޖެކްޓުތަކަށް ޝޯޓާޓާމް ފައިނޭންސް ކުރުމަށް،" ފިނޭންސް މިނިސްޓަރު ވިދާޅުވި އެވެ.\nމި ފައިސާ ބޭނުންކުރާނީ މަސްވެރިކަމާއި ދަނޑުވެރިކަން ކުރިއަރުވައި ކުދި އަދި މެދުފަންތީގެ ވިޔަފާރިތަކަށް އެހީ ދިނުމަށާއި އެސެންޝިއަލް ކޮމޮޑިޓީސްގެ އިމްޕޯޓު އަދި އެކްސްޕޯޓަށް ސަޕޯޓު ދިނުމަށް ފައިނޭންސް ކުރުމަށެވެ. މީގެ އިތުރުން ފައިނޭންޝަލް އިދާރާތަކަށް ފައިނޭންސް ފޯރުކޮށް ދިނުމަށްވެސް މި ފައިސާ ބޭނުން ކުރާނެ ކަމަށް މިނިސްޓަރު ވިދާޅުވި އެވެ.\n"މީގެ އިތުރުން ސަރުކާރުން ބޭނުންވާ ޕްރޮޖެކްޓްތަކަށް ޓެކްނިކަލް އަދި ފައިނޭންޝަލް އެހީ ދިނުމަށް މި ފައިސާ ބޭނުން ކުރާނެ،" މިނިސްޓަރު ވިދާޅުވި އެވެ.\nއައިޓީއެފްސީގެ ސީއީއޯ އިންޖިނިއާ ހާނީ ސަލީމް ސޮންބޮލް ވިދާޅުވީ އައިޓީއެފްސީ އިން ރާއްޖެއަށް 810 ބިލިއަން ޑޮލަރުގެ ފައިނޭންޝަލް އެހީ ފޯރުކޮށްދީފައިވާނެ ކަމަށެވެ. މިއަދު ސޮއިކުރެވުނު އެއްބަސްވުމާއެކު ރާއްޖޭގެ މަސްވެރިކަން ކުރިއެރުވުމަށް އަދި އެހެނިހެން ދާއިރާތަކަށް ވެސް އެ ކޯޕަރޭޝަނުން އެހީ ފޯރުކޮށްދޭނެ ކަމަށް ސަލީމް ވިދާޅުވި އެވެ.


June 09, 2019 8\nއަންނަ މަހު ރިލީޒްކުރާ، ޑާކް ރެއިން އެންޓަޓައިންމަންޓްގެ އާ ފިލްމު "މާމުއި" ޕްރޮމޯޝަނަލް ލަވަ "ރޭ ރޭ" ދައްކާލައިފި އެވެ.\nޑާކް ރެއިން އެންޓަޓައިންމަންޓުން މިހާރު އެންމެ ފޯރީގައި ޝޫޓް ކުރަމުން އަންނަ ކޮމެޑީ ފިލްމު "މާމުއި" ގެ އާ ލަވައެއް އެހުންތެރިންނަށް އިއްވާލައިފި އެވެ.\n"މާމުއި" ގެ ފުރަތަމަ ލަވަ އިއްވާލައިފި\nޑާކް ރެއިން އެންޓަޓައިންމަންޓުން ގެނެސްދޭ "މާމުއި" ރިލީޒް ކުރަން އަދި ވަރަށް ދުވަސް އޮތް ނަމަވެސް، މީގެ ޕްރޮމޯޝަނަލް ހަރަކާތްތައް މިހާރު ވެސް މަދެއް ނޫނެވެ.\n"ގޮށްރާޅު"ގެ ޓްރެއިލާ ކަމުދޭތަ؟\nޑާކް ރެއިން އެންޓަޓައިންމަޓުން ނޮވެމްބަރު މަހުގެ5ގައި ރިލީޒްކުރަން ނިންމާފައިވާ ފިލްމް "ގޮށްރާޅު" ގެ ޓްރެއިލާ ދައްކާލައިފި އެވެ.\n"ގޮށްރާޅު"ގެ ޓްރެއިލާ ޕްރިވިއު ބަލައިލުމުގެ ފުރުސަތު\nޕްރޮޖެކްޓް ޖަމްޕް: ޑާކް ރެއިން އިން މީހުން ބިނާކުރަނީ


އައްޑޫ އިންޖީނުގެ ސްޓެލްކޯއާ ހަވާލުކޮށް ދޭން އެދުނު! – adduLIVE\nއައްޑޫ އިންޖީނުގެ ސްޓެލްކޯއާ ހަވާލުކޮށް ދޭން އެދުނު!\n1 Oct 11, 2017, 18:08 ހަސަން އަޝްރަފް\nފެނަކަ ކޯޕަރޭޝަން ހިތަދޫ ބްރާންޗް އޮފީސް. އައްޑޫލައިވް ފޮޓޯ: އަލީ ހުޒާމް\nއައްޑޫ ސިޓީގެ ގުޅިފައިވާ ރަށްތަކަށް ކަރަންޓުގެ ޚިދުމަތް ފޯރުކޮށްދޭ، ސ.ހިތަދޫ މަރުކަޒީ އިންޖީނުގެ ސްޓޭޓް އިލެކްޓްރިކް ކޮމްޕެނީ (ސްޓެލްކޯ) ގެ ދަށަށް ބަދަލުކޮށް ދިނުމަށް ފެނަކަ އައްޑޫ އޮފީހުން އެދިފައިވާ ކަން 'އައްޑޫލައިވް' އަށް އެނގިއްޖެއެވެ.\n'އައްޑޫލައިވް' އަށް މައުލޫމާތު ލިބިފައިވާ ގޮތުގައި ފެނަކަ އައްޑޫ އޮފީހުން މިގޮތަށް އެދިފައިވަނީ، ފާއިތުވި ލޯކަލް ކައުންސިލް އިންތިހާބުގެ ދުވަސްވަރު އައްޑޫގެ ހާލަތު ބެލުމަށް އައި ޕީޕީއެމްގެ ވަފުދަކާ ހަވާލުކުރި ރިޕޯޓެއްގަ އެވެ.\n"ސ.ހިތަދޫގެ ކަރަންޓުގެ ހާލަތު ހުރިގޮތުގެ މައުލޫމާތު" ނަމުގައި ތައްޔާރުކޮށްފައިވާ އެ ރިޕޯޓުގެ ކޮޕީއެއް 'އައްޑޫލައިވް' އަށް ވަނީ ލިބިފައެވެ. އެ ރިޕޯޓް ތައްޔާރުކޮށްފައި ވަނީ އައްޑޫ މަރުކަޒީ އިންޖީނުގޭގައި ގިނަ ދުވަސްތަކެއް ވަންދެން މަސައްކަތް ކުރެއްވި، އަދި އޭރު ފެނަކަ އައްޑޫ އޮފީހުގެ ޑިރެކްޓަރެއްގެ މަޤާމުގައި ހުރި މުހައްމަދު ޒުހެއިރު އެވެ.\nކަރަންޓުގެ ހާލަތު ބަޔާންކޮށް ރިޕޯޓް ހުށަހެޅިތާ މާގިނަ ދުވަހެއް ނުވެ އޭނާ ވަނީ ވަޒީފާއިން ވަކިކޮށްފައެވެ. މިއަދު މަޖިލީހުގެ ކޮމިޓީގައި ވާހަކަ ދައްކަވަމުން ފެނަކަ ކޯޕަރޭޝަނުގެ އެމްޑީ މުހައްމަދު ޝަރީފް ވިދާޅުވީ، ޒުހައިރު ވަޒީފާއިން ވަކިކުރީ 65 އަހަރު ވުމުން ރިޓަޔަރމަންޓް އުސޫލުން ކަމަށެވެ.\nއެހެން ނަމަވެސް އިތުބާރު ހުރި ގޮތެއްގައި 'އައްޑޫލައިވް' އަށް އެނގިފައިވާ ގޮތުގައި ޒުހައިރު އަށް 65 އަހަރެއް ނުވެއެވެ. އަދި މީގެ އިތުރުން ފެނަކަ އައްޑޫ އޮފީހުގެ ޑިރެކްޓަރުންގެ ގޮތުގައި ޒުހައިރު އަށް ވުރެ ދޮށީ އުމުރުގެ ބޭފުޅުން އެބަތިއްބެވިއެވެ.\nސްޓެލްކޯގެ ދަށަށް އައްޑޫގެ މަރުކަޒީ އިންޖީނުގެ ބަދަލުކުރުމަށް އެދުނު ރިޕޯޓްގައި އެ އިންޖީނުގެ އަށް ދިމާވެފައިވާ ގިނަ މައްސަލަތަކެއް ފާހަގަކޮށްފައެވެ. އެގޮތުން މަރުކަޒީ އިންޖީނު ގޭގައި ހުރި ޖަނެރޭޓަރުތައް ސަރވިސް ނުކުރެވޭ ވާހަކަ އާއި، ފެނަކަ ހެޑް އޮފީހުގައި އެދިގެން ވެސް ޖަނެރޭޓަރު މަރާމާތު ކުރުމަށް ބޭނުންވާ ސްޕެއަރ ޕާޓްސް ނުލިބޭކަން ވަނީ ފާހަގަކޮށްފައެވެ.\nމީގެ އިތުރުން އެ ރިޕޯޓްގައި ވަނީ އައްޑޫގެ ކަރަންޓުގެ ހާލަތު ރަނގަޅު ކުރުމަށް ބޭނުންވާ ތަކެތި ވަރަށް ތަފްސީލްކޮށް ހިމަނާފައެވެ. އަދި އެތަކެތި ފޯރުކޮށްދީފި ނަމަ، މަހެއްހާ ދުވަހުގެ ތެރޭގައި ބައެއް މައްސަލަތައް ހައްލުކުރެވޭނެ ކަމަށް އެ ރިޕޯޓްގައި ބުނެފައިވެއެވެ.\nމި ރިޕޯޓަކީ ސައްހަ ރިޕޯޓެއްކަން ފެނަކަ އައްޑޫ އޮފީހުން ވެސް ވަނީ ކަށަވަރުކޮށްދީފައެވެ. ފެނަކަ އައްޑޫ އޮފީހުގެ އޮފިޝަލަކު ބުނި ގޮތުގައި ޕީޕީއެމްގެ ފަރާތުން ކައުންސިލް އިންތިހާބާއި ދިމާކޮށް އައްޑޫއަށް އައި ޓީމުގެ ފަރާތުން މި ރިޕޯޓާއި ހަވާލުވެފައި ވަނީ، ހިތަދޫއަށް ނިސްބަތްވާ ޓޫރިޒަމް މިނިސްޓްރީގެ ކޯޑިނޭޓަރ މުއާޒް ހަލީމެވެ.


ފުވައްމުލަކު ހުޅަނގުފަރާތުގައި ހުރި ނެރުތައް ބަންދުކުރުމަށް ޕެޓިޝަނެއް\nފުވައްމުލަކު ނެރުތައް ބަންދުކުރުމަށް ޕެޓިޝަނެއް\nޕެޓިޝަން ހަވާލުކުރީ މާނޭރު ނެރުގެ މޫދަށް ނިޔާވި އަހްމަދު ފައުޒާންގެ އެންމެ ގާތް ދެ ރަހުމަތްތެރިން\nޕެޓިޝަން ހުށަހަޅާފައި ވަނީ "ވަން ފުވައްމުލައް" ޖަމިއްޔާއިން\n15 ޖެނުއަރީ 2021 | ހުކުރު 11:35\n"ވަން ފުވައްމުލައް" ޖަމިއްޔާއިން ޕެޓިޝަން ހަވާލުކުރަނީ\nފުވައްމުލަކު ހުޅަނގުފަރާތުގައި ހުރި ނެރުތައް ބަންދުކުރުމާއި ގުޅޭ ގޮތުން ފުވައްމުލަކު ސިޓީ ކައުންސިލަށް ޕެޓިޝަނެއް ހުށަހަޅައިފިއެވެ.\n"ވަން ފުވައްމުލައް" ޖަމިއްޔާއިން ކުރިއަށްގެންދިޔަ ޕެޓިޝަން ފުވައްމުލަކު ސިޓީ ކައުންސިލާއި ހަވާލުކޮށްފައިވަނީ، ސިޓީ ކައުންސިލްގައި ބޭއްވި ބައްދަލުވުމެއްގެ ތެރެއިންނެވެ.\nމިޕެޓިޝަނާއި ފުވައްމުލަކު ސިޓީ ކައުންސިލުން ހަވާލުވީ މޭޔަރ އަބްދުﷲ ފަލާހް ޝަރީފުއެވެ. އަދި ޕެޓިޝަން ކައުންސިލާއި ހަވާކުރީ ދާދި ފަހުން މާނޭރު ނެރުގެ މޫދަށް ނިޔާވި އަހްމަދު ފައުޒާންގެ އެންމެ ގާތް ދެ ރަހްމަތްތެރިންނެވެ.\nފައުޒާން ނިޔާވީ މޫދަށް އެރި އުޅެނިކޮށް ގެނބި އިތުރު ފަރުވާ ދެނިކޮށް މިމަހުގެ9ވަނަ ދުވަހުއެވެ. އިހުޒަމާނުގައި ނެރެއްގެ ގޮތުގައި ފުވައްމުލަކުގައި ބޭނުންކުރަމުން އައި އެ ރަށުގެ "މާނެރެ" ސަރަހައްދަށް އެކުވެރި ހައެއްކަ ކުދިންނާ އެކު މޫދަށް އެރެން ގޮސް އުޅުނު ފައުޒާން ގެނބިގެން މަރުވީ އޭނާ އާ އެކު ދިޔަ އިތުރު ދެ އަންހެން ކުއްޖަކު ގެނބެނިކޮށް ސަލާމާތްކުރުމުގެ ތެރެއިންނެވެ. އޭނާ ގެނބިގެން މަރުވި ނަމަވެސް އެ ދެކުދިން އޭނާ ވަނީ ސަލާމަތްކޮށްދީފައެވެ.\nހޮނިހިރު ދުވަހު ހަވީރު ގާތްގަނޑަކަށް 4:30ން ފެށިގެން ފައުޒާން މޫދުގައި ގެއްލިގެން ހޯދަމުން ދަނިކޮށް އޭނާ ފެނުނީ އޭގެ ގާތްގަނޑަކަށް ގަޑިއެއްހާއިރު ފަހުން ނޭރާ ދިމާލު ބޭރުން މޫދު އަޑީގައި އޮއްވަ އެވެ. އޭނާ ފެނުނު އިރު ހޭނެތިފައި އޮތް ނަމަވެސް މަރެއް ނުވެއެވެ. އޭނާ މަރުވީ ހޮސްޕިޓަލަށް ގެންގޮސް ފަރުވާދެމުން ދަނިކޮށެވެ.


SunOnline: Minivan Championship: Maalhos balikoh, Kudahuvadhoo final ah\nމާޅޮސް ބަލިކޮށް، ކުޑަހުވަދޫ ފައިނަލަށް\nއަލީ ރިފްޝާން 18 Jul 2017, 20:39\nމިނިވަން ޗެމްޕިއަންޝިޕްގެ ފައިނަލުން ޖާގައެއް ހޯދި ކުޑަހުވަދޫ: ފައިނަލުގައި ކުޑަހުވަދޫ ނުކުންނަން ޖެހޭނީ ގދ. ތިނަދުއާ ދެކޮޅަށް --- ފޮޓޯ/ އެފްއޭއެމް\nމިނިވަން ޗެމްޕިއަންޝިޕްގެ ސެމީ ފައިނަލުގައި ކުޅުންތެރިޔަކު މަދުކޮށް ކުޅެމުންދިޔަ އއ. މާޅޮސް ބަލިކޮށް، ދ. ކުޑަހުވަދޫން ފައިނަލުގެ ޖާގައެއް ހޯދައިފިއެވެ.\nހދ. ކުޅުދުއްފުށީގައި މިއަދު ހަވީރު ކުޅުނު ސެމީގެ މެޗުގައި މާޅޮސް ޓީމުގެ މައްޗަށް ކުޑަހުވަދޫން ކުރި ހޯދީ 4-1 ލަނޑުގެ ނަތީޖާއަކުންނެވެ.\nމިއަދު ކުޅުނު މެޗުގެ ފުރަތަމަ ހާފުގައި ކުޑަހުވަދޫގެ ފަރާތުން މޮޅު ކުޅުމެއް ފެނިގެންދިޔަ ނަމަވެސް، އެ ޓީމަށް އެ ހާފުގައި ކާމިޔާބުކުރެވުނީ އެންމެ ލަނޑެކެވެ. މެޗުގެ 13 ވަނަ މިނެޓުގައި ކުޑަހުވަދުއަށް އެ ލަނޑު ކާމިޔާބުކޮށްދިނީ އާދަމް ޝަހީމެވެ.\nމެޗުގެ ފުރަތަމަ ހާފެކޭ އެއްގޮތަށް ދެވަނަ ހާފުގައި ވެސް ކުޑަހުވަދޫގެ ފަރާތުން މޮޅު ކުޅުމެއް ފެނިގެންދިޔައެވެ. މެޗުގެ 57 ވަނަ މިނެޓުގައި ކުޑަހުވަދޫގެ ދެވަނަ ލަނޑު ކްރިސްޓިއަން އޫޒީ ޓޯސޫ ކާމިޔާބުކޮށްދިންއިރު، އޭގެ ދިހަ މިނެޓްފަހުން ކުޑަހުވަދޫގެ ތިންވަނަ ލަނޑު ކާމިޔާބުކޮށްދިނީ މުހައްމަދު އިސްމާއީލެވެ.\nމެޗުގައި މާޅޮހުން ޖެހި ހަމައެކަނި ލަނޑު ފެނިގެންދިޔައީ މެޗުގެ 68 ވަނަ މިނެޓުގައެވެ. އެންމެ ފަހުގެ ޗެމްޕިއަން ބ. އޭދަފުށްޓާއި ހދ. ކުޅުދުއްފުށި ހިތްދަތިކޮށްލި މާޅޮހަށް އެ ލަނޑު ކާމިޔާބުކޮށްދިނީ އާދަމް މާޖިދެވެ. މެޗުގައި ކުޑަހުވަދޫން ކާމިޔާބުކުރި ހަތަރުވަނަ ލަނޑު މެޗުގެ 78 ވަނަ މިނެޓުގައި ކާމިޔާބުކޮށްދިނީ އަފޮންޖާ ޖިބޯލާއެވެ.\nމި އަހަރުގެ މިނިވަން ޗެމްޕިއަންޝިޕްގެ ފައިނަލުގައި ކުޑަހުވަދުއާ ދެކޮޅަށް ނުކުންނަން ޖެހޭނީ ސެމީގެ އަނެއް މެޗުގައި ށ. މިލަންދޫގެ މައްޗަށް ކުރި ހޯދި ގދ. ތިނަދުއާ ދެކޮޅަށެވެ. އެ މެޗު ކުޅުމަށް ހަމަޖެހިފައިވަނީ އަންނަ ހުކުރު ދުވަހުގެ ރޭ ގައުމީ ފުޓްބޯޅަ ދަނޑުގައެވެ.


Hiyaa Flat thakah Current dhinumuge masaikaiy fashaifi\nހިޔާ ފްލެޓްތަކަށް ކަރަންޓު ދިނުމުގެ މަަސައްކަތް ފަށައިފި\n30 ޖެނުއަރީ 2021 - 19:31:48\nހުޅުމާލެ ފޭސް ދޭއްގައި އަޅާފައިވާ 7000 ހައުސިން ޔުނިޓަށް ކަރަންޓު ދިނުމަށްޓަކައި އިންސްޕެކްޓްކުރުމުގެ މަސައްކަތް ސްޓެލްކޯ އިން ފަށައިފި އެވެ.\nއިންސްޕެކްޓް ކުރުމުގެ މަސައްކަތް މިހާރު ފަށާފައިވާކަން ފާހަގަކޮށް ސްޓެލްކޯ އިން ބުނީ އެ އިންސްޕެކްޝަންތަކަށް ފަހު ކަރަންޓު ދިނުމުގެ އަމަލީ މަސައްކަތްތައް ލަސްތަކެއްނުވެ ފަށާއި ފްލެޓްތައް ދޫކުރުމަށް ހަމަޖެހިފައިވާ ތާރީހުގެ ކުރިން ކަރަންޓުގެ ހިދުމަތް ފޯރުކޮށްދީ ނިންމާލެވޭނެ ކަމަށެވެ.\nހުޅުމާލޭ ދެވަނަ ފިޔަވަހީގައި ތަރައްގީކޮށްފައިވާ ހިޔާ ފްލެޓްތަކުގެ ނަރުދަމާގެ މަސައްކަތް ވެސް ދަނީ ކުރެވެމުންނެވެ. އެމްޑަބްލިއުއެސްސީން އެ މަސައްކަތް ކުރަމުން އަންނައިރު ހިޔާ ފްލެޓްތަކުގެ އެޕާޓްމަންޓްތަކަށް ބޭނުންވާ ނަރުދަމާ ކަނެކްޝަންގެ ބޮޑު ބައެއް ނިމިފައިވާ ކަމަށް ޑިސެމްބަރު މަހުގެ ތެރޭގައި ކުންފުނީގެ މެނޭޖިން ޑިރެކްޓަރު ހަސަން ޝާހް ވިދާޅުވެފައިވެ އެވެ.\nމިދިޔަ މަސް ނިމުމުގެ ކުރިން ހިޔާ މަޝްރޫއުގެ ދަށުން ފްލެޓް ލިބުނު މީހުންގެ ދާއިމީ ލިސްޓު އިއުލާންކުރެވޭނެތޯ މަސައްކަތްކުރި ނަމަވެސް އެގޮތަށް އެކަން ކުރެވިފައެއް ނުވެ އެވެ. މިހާރު ވީހާވެސް އަވަހަށް ނެރުމަށް މަސައްކަތްކުރާ ކަަމަށް ފްލެޓް ކޮމިޓީން ބުނާއިރު މިފަހުން ވަނީ ދިރިއުޅުމުގެ ހާލަތު ބަޔަކަށް ޕޮއިންޓް ދިން ގޮތާއި މެދު ސޯޝަލް މީޑިއާގައި ދެބަސްވުން ބޮޑުވެ، ޕޮއިންޓްދިން ގޮތުގެ އުސޫލު ވެސް އާންމުކޮށްފަ އެވެ. އެގޮތުން ދިރިއުޅުމުގެ ހާލަތުގެ ބަޔަށް އިންސާފުވެރިކަމާއި ހަމަހަމަކަމާއެކު ޕޮއިންޓް ދިނުމަށް ހާއްސަ މިންގަނޑެއް އެކުލަވާލާފައި ވަނީ، ޕްލޭނިން އެންޑް ހައުސިން މިނިސްޓްރީ ފަންނީ ލަފަޔާއެކު ކަމަށް ފްލެޓް ކޮމިޓީން ބުނެ އެވެ.


Veterans Cup: Sifain athun balive Police kataifi | Mihaaru\nމިއަދުގެ މެޗުގެ މޮޅު ކުޅުންތެރިއަކަށް ހޮވުނު ނާދުއާ (ކ) ޓްރޮފީ ހަވާލުކުރަނީ.-- ފޮޓޯ: ސޮކަމޭޓްސް\nވެޓްރަންސް ކަޕް: ސިފައިން އަތުން ބަލިވެ ޕޮލިސް ކަޓައިފި\n06 ޖޫން 2018 - 23:25\nކުރީގެ ކުޅުންތެރިންނަށް ހާއްސަކޮށްގެން ކުރިއަށްދާ ވެޓްރަންސް ކަޕްގައި މިއަދު ކުޅުނު މެޗުން 2-1 އިން ދިވެހި ސިފައިންގެ ކްލަބް އަތުން ބަލިވެ ޕޮލިސް ކްލަބް މުބާރާތުން ކަޓައިފި އެވެ.\nޕޮލިސް ކެޓީ ބާކީ އެ ޓީމަށް އޮތް މެޗުން މޮޅުވި ނަމަވެސް ދެ ވަނަ ބުރުގެ ލީގު ތާވަލްގެ ގަދަ ތިނެއްގައި އެ ޓީމަށް ނިންމައިނުލެވޭނެތީ އެވެ. މި މެޗުން މޮޅުވި ސިފައިންގެ ޓީމަށް ވެސް ފައިނަލަށް ދިއުމުގެ އަމިއްލަ ބާރެއް ނެތެވެ.\nދެ ވަނަ ބުރުގެ ތާވަލްގެ އެއް ވަނައިގައި އޮތީ ނުވަ ޕޮއިންޓާ އެކު ވެލެންސިއާ އެވެ. ދެ ވަނައިގައި އޮތް މާޒިޔާ އަށް ލިބިފައިވަނީ ހަ ޕޮއިންޓެވެ. ތިން ވަނައިގައި އޮތް ނިއު ރޭޑިއަންޓާއި ހަތަރު ވަނައިގައި އޮތް ސިފައިންނަށް ލިބިފައިވަނީ ތިން ޕޮއިންޓެވެ. އެންމެ ފުލުގައި އޮތް ޕޮލިހަށް އަދި ޕޮއިންޓެއް ނުލިބެ އެވެ.\nފައިނަލުގެ ސީދާ ޖާގަ ލިބޭނީ މި ބުރުގެ އެއް ވަނައަށްދާ ޓީމަކަށެވެ. އަނެއް ޖާގަ ލިބޭނީ ދެ ވަނަ އާއި ތިން ވަނައިގެ މެދުގައި ކުޅޭ ސެމީ މެޗުން މޮޅުވާ ޓީމަކަށެވެ.\nޓާފް އެއް ނަމްބަރު ދަނޑުގައި މިއަދު ހަވީރު ކުޅުނު މެޗުގައި ސިފައިންގެ ދެ ލަނޑު ވެސް ޖެހީ މެޗުގެ މޮޅު ކުޅުންތެރިއަކަށް ހޮވުނު މުހައްމަދު ރަމީޒް (ރަމީ) އެވެ. ޕޮލިހުން ޖެހި ގޯލަކީ ސިފައިންގެ އަހުމަދު ނާޝިދު އަތުން ބައިކޮޅަށް ވަން ގޯލެކެވެ. މެޗުގެ މޮޅު ކުޅުންތެރިއަކަށް ހޮވުނީ ވެސް އޭނާ އެވެ.\nމުބާރާތުގައި މާދަމާ ކުޅޭ މެޗުގައި ބައްދަލުކުރާނީ މި މުބާރާތުގައި މެޗަކުން ބަލިވެފައިނުވާ ވެލެންސިއާ އާއި ދެ ވަނަ ބުުރުގައި ރަނގަޅު ރެކޯޑަކާ އެކު އޮތް މާޒިޔާ އެވެ. މާޒިޔާ މިހާތަނަށް މި މުބާރާތުގައި ބަލިވެފައިވަނީ ވެސް ވެލެންސިއާ އަތުންނެވެ. މާދަމާގެ މެޗުން ވެލެންސިއާ މޮޅުވެއްޖެނަމަ ފައިނަލުގެ ސީދާ ޖާގަ އެ ޓީމަށް ޔަގީންވާނެ އެވެ. މާޒިޔާ މޮޅުވެއްޖެނަމަ އެ ޓީމަށް ފައިނަލުގެ ފުރުސަތު ބޮޑުވާނެ އެވެ.\nއިތުރު ލިޔުންތައް ވެޓަރަންސް ކަޕް ޕޮލިސް ކްލަބް ދިވެހި ސިފައިންގެ ކްލަބު


Gamu Gai Cancer Hospital Alhan 98 Million Rufiyaa Budget Himanaifi - Vaguthu\nލ. ގަމުގައި ކެންސަރު ހޮސްޕިޓަލެއް ތަރައްގީ ކުރުމަށް އެ ހޮސްޕިޓަލްގެ އިމާރާތް އަޅަން އަންނަ އަހަރަށް ލަފާ ކުރާ 34.7 ބިލިއަން ރުފިޔާގެ ދައުލަތުގެ ބަޖެޓްގައި 98 މިލިއަން ރުފިޔާ ހިމަނައިފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި އަންނަ އަހަރަށް ލަފާ ކުރާ ބަޖެޓް ހުށަހަޅުއްވަމުން ފިނޭންސް މިނިސްޓަރު އިބްރާހިމް އަމީރު ވިދާޅުވީ ބަޖެޓްގައި އެންމެ މުހިއްމު ކަމަކަށް ކަނޑައަޅާފައި އޮންނާނީ ސިއްހީ ދާއިރާއަށް ކަމަށެވެ. ސިއްހީ ދާއިރާއަށް ހަތަރު ބިލިއަން ރުފިޔާ ބަޖެޓްގައި ކަނޑައަޅާފައިވެއެވެ.\nބަޖެޓްގައި ސިއްހީ ދާއިރާއިން އަލަށް ފަށަން ކަނޑައަޅާފައިވާ މުހިއްމު އެއް މަޝްރޫއަކީ ރާއްޖޭގައި ފެންވަރު ރަނގަޅު ކެންސަރު ހޮސްޕިޓަލެއް ގާއިމް ކުރުމުގެ މަޝްރޫއު ކަމަށެވެ. ކެންސަރާއި ގައިންގަޔަށް ނާރާ ބަލިތަކުން މިހުން މަރުވާ އަދަދު ދަށް ކުރުމަށް ހިފާފައިވާ އަމާޒަށް ވާސްވުމަށް މުހިއްމު މަޝްރޫއެއް ކަމަށެވެ.\nއިންޑިއާގެ ވެސް އެހީގައި ގާއިމް ކުރާ މި ކެންސަރު ހޮސްޕިޓަލް އަޅަން ކުރިން ނިންމާފައި އޮތީ ހުޅުމާލޭގައެވެ. އެކަމަކު މިހާރު އެ ހޮސްޕިޓަލް ލ. ގަމަށް ބަދަލު ކުރަން ދިވެހި ސަރުކާރުން ވަނީ އިންޑިއާ ސަރުކާރުގައި އެދިފައިވެއެވެ.\nކެންސަރު ހޮސްޕިޓަލްގެ އިތުރން ރާއްޖޭގެ ފަސް ސަރަހައްދެއްގައި ރަނގަޅު ފެންވަރުގެ ޓާޝަރީ ހޮސްޕިޓަލްތަކެއް ގާއިމް ކުރުމށް ވެސް ބަޖެޓްގައިވެއެވެ. ހޮސްޕިޓަލްތަކުގައި ލެބޯޓްރީގެ ޚިދުމަތް ފަސޭހައިން ލިބޭނެ ގޮތް މަގުފަހި ކުރުމަށް ފައިސާ ހިމެނިފައިވާ ކަން މިނިސްޓަރު ފާހަގަކުރެއްވިއެވެ.\nނަފްސާނީ ދުޅަހެޔޮކަން އިތުރުކުރުމަށް ނަފްސާނީ ބަލި ހުންނަ މީހުންނަށް ގައުމީ ފެންވަރުގައި އެހީތެރިކަން ފޯރުކޮށްދިނުގެ ގޮތުން އަތޮޅު ތެރޭގައި ނަފްސާނީ ބަލިތައް ހުންނަ މީހުންނަށް އެހީ ފޯރުކޮށްދޭނެ ސެންޓަރުތަކެއް ގާއިމްކުރުމަށް ވެސް އަންނަ އަހަރުގެ ބަޖެޓްގައި ހިމަނާފައިވާ ކަމަށް މިނިސްޓަރު ފާހަގަކުރެއްވިއެވެ.\nއަންނަ އަހަރަށް ލަފާ ކުރެވޭ ޖުމްލަ ބަޖެޓުގެ ގޮތުގައި މަޖިލީހަށް ހުށަހަޅާފައިވަނީ 34.7 ބިލިއަން ރުފިޔާގެ ބަޖެޓެކެވެ. އަންނަ އަހަރަށް ލިބޭނެ ކަމަށް ލަފާ ކޮށްފައިވަނީ 17.8 ބިލިއަން ރުފިޔާއެވެ. އެހެންކަމުން މިއީ 15.5 ބިލިއަން ރުފިޔާގެ ޑެފިސިޓް ބަޖެޓެކެވެ.\nއަންނަ އަހަރުގެ ބަޖެޓްގައި ވެސް ހަރަދުގެ ބޮޑު ބައެއް ހޭދަވާނެ ކަމަށް ލަފާ ކޮށްފައި ވަނީ ރިކަރެންޓް ހަރަދަށެވެ. ރިކަރެންޓް ހަރަދަށް 21.67 ބިލިއަން ރުފިޔާ ހޭދަވާނެ ކަމަށް ލަފާކޮށްފައިވާއިރު، ޕީއެސްއައިޕީ މަޝްރޫއުތަކަށް 8.3 ބިލިއަން ރުފިޔާ އަދި ކެޕިޓަލް ހަރަދަށް 4.8 ބިލިއަން ރުފިޔާ ހޭދަވާނެ ކަމަށް ވެއެވެ.\n34.9 ބިލިއަން ރުފިޔާގެ ބަޖެޓް ފާސްކޮށްފި\nނޮވެމްބަރު 9, 2020 17:08\nކަނޑު ފޭރޭ މީހުންގެ އައްޑާ\nނޮވެމްބަރު 9, 2020 17:10\nއިންސާނުންގެ ސިފައިގަ ތިބި ޖަނަވާރުން އުޅޭ ތަނެއް ތި ލ.އަކީ ކަނޑު ފޭރޭ................\nނޮވެމްބަރު 9, 2020 21:22\nކައުންސިލްގެ އިންތިހާބަށް ސިޔާސީ ސްޓަންޓް ޖައްސަން ފެށީ.\nނޮވެމްބަރު 9, 2020 22:38\nލ.ގަމަކީ ވަރަށް ނުބައި މީހުން އުޅޭ ތަނެއް ތ\nނޮވެމްބަރު 9, 2020 22:45\nސިއްހީދާއިރާ އަށް4ބިލިއަން ރުފިޔާ އޭ ބުނާއިރު ބަޖެޓް ފޮތުގެ ތަފްސީލުން ފެންނަނީ ސިއްހީ ދާއިރާގެ މުސާރައަށް2ބިލިއަން ހިންގުމުގެ ޚަރަދަށް 1.4 ބިލިއަން ބާކީ މިވަނީ 600 މިލިއަން އޭގައި މިހިމެނެނީ މަރާމާތު ތަކެތި ހޯދުން ދެން ކޮން ޕްރޮޖެކްޓެއްތޯ ހިންގޭނީ ހަގީގަތް އޮޅުވާލާކަށް ނުވާނެ އަޑިޕާކުން ކެރަފާ ނަސީމު ކާލިހެން މިފަހަރު ހެލްތް މިނިސްޓްރީން ބަޖެޓުން ވެސް ކާނެ އަދިވެސް އެ ޕާކުން އޭނާ ނުކުންނާކަށް ނޫޅޭ ހީވަނީ ތަރިކަ މުދާހެން\nނޮވެމްބަރު 10, 2020 08:43\nއައްޑޫ ރައްޔިތުންނަށް ސަލާމް. މީހުންގެ މުދާ ފޭރޭ މީހުންގެ އައްޑާ. ތަރައްޤީއަކީ ހަމައެކަނި އައްޑޫއަށް އޮތް އެއްޗެއްކަމަށް ދެކުން މާޒީވެގެން ހިނގައްޖެ. ހަޖަމުކޮށްލުން ރަނގަޅު.\nނޮވެމްބަރު 10, 2020 10:10\nމިސަރުކާރުގައި ނެތް ނޭފަތުގެ ކުރިއަށޤވުރެން ދުރަށްވިސްނާ އެކަކުވެސް ޗައިނާ އިން ލ. ގަމުގައި ރާއްޖޭގަ އޮތް އެންމެ ދިގުމަގު ރަގަޅުފެންވަރަށް ހެދީމާ އިންޑިޔާ ބީޖޭޕީން ބޭނުންވީ އެތާންގައި އިންޑިޔާ މީހުން ގިނައިން ބޭތިއްބޭނެ ގޮތެއް ހަދަން އެހެން ސަރުކާރުގައި ތިބި ކަރެޕްޓު މީހުންނަށް ރިސްވަތުދީގެން ކެންސަރ ހޮސްޕިޓަލް ގަމަށް ބަދަލުކުރީ ޕްލޭނިން މިނިސްޓަރާއި ފޮރިން މިނިސްޓަރަށް ކިހާވަރެއް ލިބުނުބާ؟ ގައުމު ވިއްކާލައިގެންވެސް މިމީހުންގެ ޖީބައްފައިސާ ވަނީމާ އޯކޭދޯ؟


Aa aharuge rey fenunu hiyani!\nއާ އަހަރުގެ ރޭ ފެނުނު ހިޔަނި!\n31 ޑިސެމްބަރ 2020 - 12:26:50\nދުނިޔެއަކީ ތޮށަލި ގުޅައެއްގެ ބައްޓަަމަށް އޮވެ އަބަދުވެސް ދައުރު ކުރަމުންދާ އެއްޗެކެވެ. އަހަރަކަށް ފަހު އަހަރެއް ފާއިތުވަމުން ދެއެވެ. ނަމަވެސް އެ އަހަރުތަކުގައި އެތައް ހަނދާންތަކެއް ސިކުނޑީގައި ބިންވަޅުނެގިފައި ހުރެއެވެ. އެ ހަނދާންތަކަކީ ބައެއްފަހަރު ހިތަށް އުފާވެރިކަން ލިބިދޭ އަނެއްބައި ފަހަރު ބިރުން މުޅި ހަށިގަނޑު ތުރުތުރު އަޅުވާލާ ހަނދާން ތަކެވެ.\nއެއީ މީގެ ތިން އަހަރު ކުރީގެ ހާދިސާއެކެވެ. އޭރު އަހަރެން ދިޔައީ ފުރާވަރުގެ އެންމެ އުޖާލާ ދުވަސްތައް ގުނަމުންނެވެ. ރަހުމަތްތެރިންނާ އެކު މަޖަލާ އުފަލުގައި އަހަރެން ދިޔައީ ހޭބޯނާރާ އުޅެމުންނެވެ.\nއަހަރެންނަކީ ކިތައްމެ ސަކަރާތް ޖަހާ އުޅޭ ކުއްޖަކަށް ވީ ނަމަވެސް ކިޔެވުމަށް ވަރަށް އަހައްމިއްޔަތުކަން ބަހައްޓާ ކުއްޖެއެވެ. އެހެން ކަމުން އަހަރެންގެ މައިންބަފައިން އެކަމާ ވަރަށް އުފާވެއެވެ.\nގްރޭޑް 10 ގެ ދިރާސީ އާއަހަރު ނިމި އާ އަހަރަކަށް މަރުހަބާ ކިޔުމަށް ގިނަ ބަޔަކު ތައްޔާރު ވަމުންދިޔައެވެ. އަހަރެންނާ އަހަރެންގެ ރަހުމަތްތެރިން ވެސް ދިޔައީ އެ ދުވަހަށް އެތައް ރޭވުމެއް ރާވާ ތައްޔާރީތައް ވަމުންނެވެ. ހުރިހާ އެންމެންވެސް އެމީހެއްގެ ލޯބިވެރިޔާ ގެނައުމަށް ވެސް ދިޔައީ ތައްޔާރީތައްވަމުންނެވެ. އަހަރެންވެސް އަހަރެންގެ ލޯބިވެރިޔާއަށް އާ އަހަރުގެ ތަހުނިޔާ ހާއްސަގޮތަކަށް ކިޔުމަށް ދިޔައީ ތައްޔާރުވަމުންނެވެ.\nހަފްތާއެއްގެ ތައްޔާރީތަކަކަށް ފަހު އެރޭ އައިސް ޖެހިއްޖެއެވެ. އަހަރެމެން އެ ހަފްލާ ބޭއްވުމަށް ހަަމަޖެހިފައިވާ ތަން ތައްޔާރު ކުރުމަށް ފަހު ގެޔަށް ދިޔައީ ފެންވަރައިގެން އަވަހަށް މާ ފިހާރައަކަށް ގޮސް މާ ގަތުމަށެވެ. އަހަރެން ގެޔަށް ދިޔައިރު ގަޑިން 21:00 ޖަހައިފިއެވެ. އަތްމަތި އަވަސް ކޮއްލުމަށް ފަހު އަހަރެން އަވަހަށް ރީތިވެގެން ދިޔައީ މާ ވިއްކާ ފިހާރައަކަށެވެ. އޭރު އެ ފިހާރަ ފަޅައިގެންދާވަރަށް މީހުން ތިބީ އެތާ އެތެރޭގައި ތޮއްޖެހި ފިތި ބާރުވެފައެވެ.\nފިނިފެންމާތައް ބަހައްޓާފައި ހުރި ބަޔާ ގާތްވެލުމަށް ފަހު ހަ ފިނިފެންމާ ނަގައިގެން އަހަރެން އަވަހަށް ގޮސް ކައުންޓަރަށް ފައިސާ ދެއްކުމަށް ފަހު އެތަނުން ނިކުތީމެވެ.\nއަވަސް އަވަހަށް ސައިކަލަށް އަރާ ހަމަ ޖެހިލުމަށް ފަހު ފޯނު ނަގާ ގަޑި ބަލާލީމެވެ. އޭރު ގަޑިން 23:00 ޖަހާ ބޮޑުވެއްޖެއެވެ. އަދި އަހަރެން ނައިސްގެން ބައިވަރު މީހުން ގުޅާފަވެސް އޮތެވެ. ވަގުތު ކުޑަތަން ވެފައިވުމާއެކު ފޯނު އަވަހަށް ޖީބަށް ލުމަށް ފަހު މާ ބޮޑީގައި ބާރަށް ހިފަހައްޓައިގެން ހުރެ އަހަރެން ސައިކަލުގައި ދިޔައީ ބާރު ދުވެލީގައެވެ.\nބޮޑުތަކުރުފާނު މަގުން އަހަރެން ބާރަށް ދުއްވާފައި ދިޔައިރު މަގުމަތި އާއަހަރުގެ ރެޔަކާ އަޅާބަލާއިރު ވަރަށް އަމާނެވެ. އެ ހިޔާލުތަކުގައި އަހަރެން ދުއްވަމުން ދަނިކޮށް ކުއްލިޔަކަށް އަހަރެންގެ ފަހަތުން އަންހެން ކުއްޖަކު އަހަރެންގެ ނަން ކަންފަތް ދޮށުގައި ގޮވާލިއަޑު އިވުނެވެ. މުޅިގައިން ހީބިހި ނަގައިގެން ދިޔައެވެ. މުޅިމީހާ ފިނިވެ ސައިކަލުންވެސް ނުވެއްޓުނީ ހަމަ ކިރިޔާއެވެ.\nސައިކަލު މަޑުކޮށްލުމަށް ފަހު އަހަރެން ފަހަތް ބަލާލީމެވެ. ނަމަވެސް އެއްވެސް މީހަކު ފެންނާކަށް ނެތެވެ. އަހަރެން އަނެއްކާވެސް ސައިކަލު ދުއްވާލަން މަސައްކަތް ކުރީމެވެ. ނަމަވެސް ހުރިތަނުން ސައިކަލު ގުޑާވެސް ނުލިއެވެ. މީހެއްގެ އެހީއަށް އެދުމަށް އަހަރެން ވަށާ މަގުމަތި ބަލާލީމެވެ. އިންސާނެއްގެ ހިލަމެއް ލޮލުކޮޅަށްވެސް ފެންނާކަށް ނެތެވެ. ސައިކަލު ހުރިތާ ބަހައްޓާފައި އަހަރެން ބާރު ބާރަށް ހިނގަމުން ދިޔައީ އަވަހަށް މަންޒިލަށް ދެވޭތޯއެވެ. ނަމަވެސް ކިތައްމެ ވަރަކަށް ހިނގިޔަސް ހީވަނީ އަހަރެން ހިނގަމުންދަނީ އެއްމަގެއްގެ ތަންކޮޅެއްގައި ހެންނެވެ.\nއަހަރެންގެ ހިތަށް ބިރުވެރިކަން ވަންނަން ފެށިއެވެ. މާމަމެން ކިޔާދީފައި ހުރި ބިރުވެރި ވާހަކަތަކުގައި މަގު އޮޅޭ ވާހަކަތައް އަހަރެން އަޑުއަހަމެވެ. އަނެއްކާ އަހަރެންނަށް އެހެން ވީބާއޭވެސް ހިތަށް އެރިއެވެ.\nހިނގާ ހިނގާ ވަރުބަލިވުމުން އަހަރެން މަޑުކޮށްލީމެވެ. އޭރު އަހަރެން ހުރީ ދަލުން ފޯވެފައެވެ. ފުން ނޭވާއެއް ދޫކޮށްލުމަށް ފަހު އަހަރެން ފަހަތް ބަލާލީމެވެ. މީހެއްގެ ހިލަމެއް ވޭތޯއެވެ.\nނަމަވެސް އަހަރެންނަށް ފެނުނީ ބޮޑުބިޔަ ހިޔަންޏެކެވެ. މުޅިގައިން ހީބިހި ނަގައިގެން ދިޔައެވެ. މީހާ އެއްކޮށް ފިނިވިއެވެ. މާ ބޮޑިޔަކާ މާބޮޑިޔެއް ދޫކޮށްލުމަށް ފަހު ފައިގައި ލެވުނުހާ ބާރެއްލަމުން ކުރުސި ކިޔަމުން އަހަރެން ދުވަމުން ގެންދިޔައީމެވެ. އޭރު ފަހަތުން ވަރަށް ބާރު ހުނުމެއްގެ އަޑު އަހަރެންނަށް އިވުނެވެ.\nމިހެން އަހަރެން ދުވާތާ އިރުކޮޅެށްވީފަހުން މަގުމަތިން މީހުން ފެންނަށް ފަށައިފިއެވެ. އަހަރެން އަވަހަށްގޮސް އެހީވުމަށް އެމީހުންގެ ކިބައިން އެދުނީމެވެ. އެ މީހުން އަހަރެން ގޮސް ޕާޓީ އޮތް ތަނަށް ލާދިނެވެ.\nބާރުދުވެލީގައި އަހަރެން އެގޭގެ ޓެރަސްއަށް އެރިއިރު އަހަރެން ނައިސްގެން އެންމެން ތިބީ ނުތަނަވަސް ކަމެއްގެ ތެރޭގައެވެ. ވެގެން އުޅޭގޮތް އަހަރެން އެންމެންނަށް ކިޔާދިނީމެވެ. އޭރު ހަވާގެ އަޑުން މުޅިތަން ގުގުމައިގެން ދިޔައެވެ.\nއެރޭގެ ހަވާ ބަލަން އިންއިރުވެސް އަހަރެންނަށް އިނދެވުނީ އެ ހިޔަނީގެ ހިޔާލުތަކަށް ގެއްލިފައެވެ. އެއީ ކޯއްޗެއްތޯ އަދި އަހަރެންގެ ފަހަތުން އައީ ކީއްވެތޯ ހިތާހިތުން އަހަރެން ދިޔައީ ސުވާލުކުރަމުންނެވެ.\nއެ އަހަރުގެ ފުރަތަމަ ދުވަހު ކުރަން ޖެހުނު އެ ތަޖުރިބާ އަހަރެން އަދިވެސް ރީއްޗަށް ހަނދާން އެބަހުއްޓެވެ. އެ ހިޔަނީގެ އުނދަގުލެއް އަހަރެންނަކަށް އެދުވަހުގެ ފަހުން ނުފޯރައެވެ. ނަމަވެސް އަހަރެން އަބަދުވެސް ހުންނަނީ ސިހުމެއްގެ ތެރޭގައެވެ.


Saikalu race ge Road King akah Ibby\nޒުވާނުންގެ ދުވަހާ ގުޅުވައިގެން ބޭއްވި ސައިކަލު ރޭހުގެ ރޯޑް ކިންގް އިބީ-- ފޮޓޯ: ކޭއޯ\nޒުވާނުންގެ ދުވަހާ ގުޅުވައިގެން ބޭއްވި ސައިކަލު ރޭހުގެ ތެރެއިން ރޯޑް ކިންގް އިބީ-- ފޮޓޯ: ކޭއޯ\nސައިކަލު ރޭހުގެ ރޯޑް ކިންގަކަށް އިބީ\nޒުވާނުންގެ ދުވަހާ ގުޅުވައިގެން ޔޫތް މިނިސްޓްރީއާއި ކުޅުދުއްފުށި ސިޓީ ކައުންސިލް ގުޅިގެން ބާއްވާ ރޯޑް ކިންގް ޗެމްޕިއަންޝިޕްގެ ރޯޑް ކިންގްކަން އިބީ ހޯދައިފި އެވެ.\nޒުވާނުންގެ ދުވަހާ ގުޅުވައިގެން ބޭއްވި ސައިކަލު ރޭހުގެ ރޯޑް ކިންގްކަން ދޮން އިބްރާހިމް ރޭސިންގެ އިބީ ހޯދީ ފައިނަލުގައި ބީސްޓް ކްރޫގެ މުހައްމަދު ހުމާމް ބަލިކޮށްގެންނެވެ. މީގެއިތުރުން އިބީ ވަނީ 135 ސީސީގެ ރޭހުގެ ޗެމްޕިއަންކަން ވެސް ހޯދާފަ އެވެ.\nހުމާމް ފައިނަލަށް ދަތުރުކޮށްފައިވަނީ ބީޑީ ރޭސިންގެ ހުސެއިން ސިޔާން ބަލިކޮށްގެންނެވެ. އަދި އިބީ ފައިނަލަށް ދަތުރުކޮށްފައިވަނީ ފްރީ ރައިޑާސް ލޫޓު ބަލިކޮށްގެންނެވެ.\nޒުވާނުންގެ ދުވަހާ ގުޅުވައިގެން ބޭއްވި ސައިކަލު ރޭހުގެ ތެރެއިން 125 ސީސީގެ ޗެމްޕިއަން އަމީޒް-- ފޮޓޯ: ކޭއޯ\nފިރިހެން ކެޓަގަރީގެ 125 ސީސީގެ ޗެމްޕިއަންކަން ހޯދީ މެގްމާ ރޭސިންގެ އަމީޒެވެ. އަމީޒު މިބައިގެ ޗެމްޕިއަންކަން ހޯދީ ފްރީ ރައިޑާސްގެ ލޫޓު ބަލިކޮށްގެންނެވެ. ފިރިހެން ކެޓަގަރީގައި ޖުމްލަ 34 ރައިޑަރުން ވާދަކުރެ އެވެ.\n1 ދުވަހުގެ މުއްދަތަކަށް ކުރިއަށް ގެންދިޔަ މިއިވެންޓް ބަލާލުމަށް ކުޅުދުއްފުށީގެ ކުދިބޮޑު އެތައް ސަތޭކަ ބަޔަކު ވަނީ ރޭސްޖަހާ ސަރަހައްދަށް އެއްވެފަ އެވެ. މިއިވެންޓަށް ވަނީ ގިނަ ބައެއްގެ ތަރުހީބާއި ސަޕޯޓު ލިބިފަ އެވެ.


އިބްރާހީމް ފަހީމް 8:46 PM އިޢުލާން\nކުނިއުކާލުމުގެ ހިދުމަތުގައި ރަޖިސްޓްރީވެފައިވާ ތަންތަނުން އުކާލުމަށް ނެރޭ ކުނި، ކޮންމެ ހަފްތާއެއްގެ ވެސް ހޯމަ އަދި ބުދަ މިދެދުވަހު ކަނޑައެޅިފައިވާ ވަގުތުތަކެއްގައި ކުނިކޮށްޓަށް ގެންދިޔުމުގެ މަސައްކަތް ކުރުމަށް 31 ޑިސެމްބަރ 2022 ގެ ނިޔަލަށް ޕިކަޕެއް ކުއްޔަށް ހިފަން ބޭނުންވެއެވެ.\nއިސްވެ ދެންނެވުނު2ދުވަހުގެ ތެރެއިން ކޮންމެ ދުވަހެއްގައިވެސް ކުނި އުކާލުމުގެ މަސައްކަތުގައި ހޭދަކުރުމަށް ހަމަޖެހިފައިވަނީ3ގަޑިއިރެވެ. އެހެންނަމަވެސް މަސައްކަތް ނުނިމި އިތުރު ވަގުތު ހިނގައިފިނަމަ އިތުރަށް ހިނގި ވަގުތަށްވާ ފައިސާ ދެވޭނެއެވެ. ޕިކަޕަށް ކުނި އެރުވުމާއި ކުނި ކޮށްޓަށް ކުނިތައް ބޭލުމުގެ މަސައްކަތް ކުރާނީ އެކަމަށް ހަމަޖެއްސިފައިވާ މުވައްޒަފުންނެވެ.\nވީމާ، މިކަމަށް ޝަޢުޤުވެރިވާ ފަރާތްތަކުން، 27 ޑިސެމްބަރ 2021 ވާ ހޯމަ ދުވަހުގެ 14:00 ގެ ކުރިން ސިޓީއަކުން އަގު ހުށަހެޅުއްވުން އެދެމެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nތާރީޚް ހ: 19 ޖޫމާދުލްއޫލާ 1443 ތާރީޚް މ: 23 ޑިސެންބަރު 2021\nކުނި އުފުލުމަށް ޕިކަޕެއް ކުއްޔަށް ހިފަން ބޭނުންވެއްޖެ Reviewed by އިބްރާހީމް ފަހީމް on 8:46 PM Rating: 5


Male' ge market thah disinfect kurumah market golhithah huskuran dhin muhdhathu city council in ithurukohffi - One Online\n16 އޭޕްރީލް 2020، މާލެ، ލޮކްޑައުން ކުރުމާއެކު މާލޭގެ ލޯކަލް މާރުކޭޓު ސަރަހައްދު ފަޅުވެފައި -- ވަން ފޮޓޯ: މުހައްމަދު ހައްޔާން\nމާލޭގެ މާރުކޭޓުތައް ޑިސްއިންފެކްޓު ކުރުމަށް ގޮޅިތައް ހުސްކުރަން ދިން މުއްދަތު ސިޓީ ކައުންސިލުން އިތުރުކޮށްފި\nކޮވިޑް 19އާ ގުޅިގެން ބަންދުކޮށްފައިވާ ލޯކަލް މާރުކޭޓު، މަސް މާރުކޭޓު އަދި އިމްޕޯޓު މުދާ ވިއްކާ (ގަޑިކަމަރު) ގޮޅިތަކުގައި ހުރި ތަކެތި ހުސްކުރުމަށް ދީފައިވާ މުއްދަތު އިތުރުކޮށްފައިވާ ކަމަށް މާލެ ސިޓީ ކައުންސިލުން އިއުލާނުކޮށްފިއެވެ.\nމާލެ ސިޓީ ކައުންސިލުން މެއި އެކެއްގައި ކުރި އިއުލާނެއްގައި މެއި ހައެއްގެ ނިޔަލަށް މާރުކޭޓުތަކުގެ ގޮޅިތައް ހުސްކުރުމަށް ވަނީ އަންގައިފައެވެ. ނަމަވެސް މި މުއްދަތު ފާއިތުވެ ދިޔައިރުވެސް މާރުކޭޓު ގޮޅިތައް ހުސް ނުކުރާކަން ސިޓީ ކައުންސިލްގެ އިއުލާނުގައި ފާހަގަކޮށްފައިވެއެވެ.\nމި އިއުލާނުގައި ހުސްނުކުރާ ގޮޅިތަކުގައި ހުރި މުދާތައް ގެންގޮސް އަންނަ އަންގާރަ ދުވަހުގެ ކުރިން ގޮޅިތައް ހުސްކުރުމަށް ސިޓީ ކައުންސިލުން އެދިފައިވެއެވެ. އަދި ގުދަނުގެ ގޮތުގައި ހަދާފައިވާ ހުރިހާ ގޮޅިތަކެއް ރޫޅާލުމަށް މާލެ ސިޓީ ކައުންސިލުން އެދިފައިވެއެވެ.\nމާލެ ސިޓީ ކައުންސިލުން ވަނީ މާރުކޭޓު ދޮވެ، ސާފުކުރުމަށްފަހު މާރުކޭޓު ޑިސްއިންފެކްޓު ކުރުމުގެ މަސައްކަތް ކުރަން އެ ކައުންސިލުން ނިންމާފައިވާ ކަމަށް ބުނެފައެވެ. އަދި މިކަން ކުރެވޭނީ ގޮޅިތައް ހުސްކޮށްގެން ކަމަށްވުމުން ގޮޅިތަކުގެ ވެރިންގެ ކިބައިން އެތަންތަން ހުސްކުރުމަށް އެދިފައެވެ.\nއެގޮތުން މާރުކޭޓު ގޮޅިތަކުން ތަކެތި ނެރުމަށް ޖޫން 23 ގެ ނިޔަލަށް ހުކުރު ދުވަސް ފިޔަވައި ކޮންމެ ދުވަހަކު ހެނދުނު 8:00 އިން ހަވީރު 6:00 އަށް މާރުކޭޓު ހުޅުވާފައި ހުންނާނެ ކަމަށް މާލެ ސިޓީ ކައުންސިލުން ބުނެފައިވެއެވެ.\nގުޅޭ ޓެގު ދިވެހީންގެ ތަކެތީގެ މާރުކޭޓު މާލެ މަސް މާރުކޭޓު ކޮވިޑް 19


SunOnline: UN ge Zuvaanunge Mandhoobaa eku Foari gadha Zuvaanunge dhuvaheh\nއދގެ ޒުވާނުންގެ މަންދޫބާ އެކު ޒުވާނުންގެ ދުވަސް ފާހަގަ ކޮށްފި\nޢަބްދުﷲ އައިމަން 13 Aug 2019, 09:19\nއ.ދ ގެ ސެކްރެޓަރީ ޖެނެރަލްގެ ސްޕެޝަލް އެންވޯއި އޮން ޔޫތް ވެސް ބައިވެރިވެގެން ނ. ވެލިދޫގައި ވަރަށް ފޯރުގަދަކޮށް ޒުވާނުންގެ ދުވަސް ފާހަގަކޮށްފި އެވެ.\nއިއްޔެ ވެލިދޫގައި ބޭއްވީ ރަސްމީ ހަރަކާތްތަކުގައި އދގެ މަންދޫބުގެ އިތުރުން ކުޅިވަރާ ބެހޭ މިނިސްޓަރު އަހްމަދު މަހްލޫފް ވެސް ބައިވެރިވެ ވަޑައިގެންނެވި އެވެ.\nއދ ގެ މަންދޫބު ޖަޔާތުމާ ރާއްޖެ މިވަޑައިގެންނެވީ މިނިސްޓަރު މަހުލޫފްގެ ދައުވަތަކަށެވެ. އޭނާ ވަނީ ވެލިދޫގައި ޒުވާނުންގެ ދުވަސް ފާހަގަ ކުރަން ބޭއްވި ހަރަކާތްތަކުގައި ބައިވެރިވެ ވަޑައިގެންފަ އެވެ. ވެލިދޫގެ ރައްޔިތުން ވަނީ ޖަޔާތުމާ އާއި މިނިސްޓަރު މަހުލޫފް އެރަށަށް ވަޑައިގަތުމުން ހޫނު މަރުހަބާއެއް ކިޔައިފަ އެވެ.\nއެގޮތުން ވެލިދޫގެ ރައްޔިތުން ވަނީ ދިވެހިން އިހުގައި ގެންގުޅުނު އާދަކާދަތަކާއި ކުޅިވަރުތަކުގެ އިތުރުން ރާއްޖޭގެ ސަގާފީ ހަރަކާތްތައް ދައްކުވައިދޭ ހަރަކާތްތަކެއް ކުރިއަށް ގެންގޮސްފަ އެވެ.\n"މިއަދަކީ ބައިނަލް އަގުވާމީ ކުޅިވަރާ ބެހޭ ދުވަސް ނަމަވެސް އިއްތިފާގުން މި ދިމާވީ އަލްހާ އީދު ދުވަހާއި ވެސް އެއްކޮށް. ސުވަރުގެއެއްގެ ފަދަ މި ރައްތަކުގައި މިފަދަ ދުވަހެއް ފާހަގަ ކުރަން ލިބުނީތީ އުފާ ކުރަން،" ޖަޔާތުމާ ރާއްޖެ ވަޑައިގެން ކުރެއްވި ޓްވީޓެއްގައި ވިދާޅުވެފައިވެ އެވެ.\nމިދިޔަ ޖޫން މަހުގެ 21 އިން 23 އަށް ޕޯޗުގަލްގެ ލިޒްބަންގައި އޮތް ވޯލްޑް ކޮންފަރަންސް އޮން މިނިސްޓާސް ރެސްޕޮންސިބަލް ފޯ ޔޫތު، އަދި ޔޫތު ފޯރަމް 2019 ގެ ހަވާސާގެ ތެރެއިން ޖަޔާތުމާއަށް ދެއްވި ދައުވަތަކާ އެކު އެކަމަނާ ރާއްޖެ ވަޑައިގެންފައިވާ އިރު، މިރޭ ސްރީލަންކާ އާއި ރާއްޖެ ކުޅޭ އެކުވެރިކަމުގެ ހާއްސަ ވޮލީ މެޗު ވެސް އެކަމަނާ ބައްލަވާނެ އެވެ. ޖަޔާތުމާ އަކީ ލަންކާއަށް ނިސްބަތްވެ ވަޑައިގަންނަވާ ބޭފުޅެކެވެ.\nޖަޔަތުމާގެ މި ދަތުރުފުޅުގައި ނައިބު ރައީސް ފައިސަލް ނަސީމް އަދި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދުގެ އިތުރުން ފޮރިން މިނިސްޓަރ އަބްދުﷲ ޝާހިދުއާ ބައްދަލުކުރައްވާނެ އެވެ. އަދި ރައްޔިތުންގެ މަޖިލީހުގެ ޒުވާން މެމްބަރުންނާއި ނެޝަނަލް ޔޫތު ކައުންސިލްގެ މެމްބަރުންނާއި ވެސް އޭނާ ބައްދަލުކުރައްވާނެ އެވެ.\nމިއީ އދގެ ސެކްރެޓަރީ ޖެނެރަލްގެ ޔޫތު އެންވޯއިއަކު ރާއްޖެއަށް ކުރައްވެ މިފަދަ ފުރަތަމަ ދަތުރުފުޅެވެ.\nރައީސްގެ އެމެރިކާ ދަތުރުފުޅަށް 4.1 މިލިއަން ރުފިޔާ ހަރަދުވި\nއިދިކޮޅުން ކަނު ބަނދެގެން އދ. އޮފީސްކުރިމަތީ މުޒާހަރާކޮށްފި


SARS Ah Vureh Coronavirus Gai Maruvi Meehun Ithuru Vejje – adduLIVE\nސާސް އަށް ވުރެ ކޮރޯނާ ވައިރަސްގައި މަރުވި މީހުން އިތުރުވެއްޖެ\nFeb 09, 2020, 09:44 ހަސަން ރަޝީދު\n2003 ވަނަ އަހަރު ފެތުރުނު ނުރައްކާތެރި ރޯގާ ކަމަށްވާ ސާސްގައި މަރުވި މީހުންނަށް ވުރެ، މިހާރު ހަލުވިކަމާއެކު ފެތުރެމުން އަންނަ ކޮރޯނާ ވައިރަސްގައި މަރުވި މީހުންގެ އަދަދު އިތުރުވެއްޖެއެވެ.\nކޮރޯނާ ވައިރަސްއެކޭ އެއްގޮތަށް ޗައިނާ އިން ފެތުރެން ފެށި ސާސް ރޯގާގައި މުޅި ދުނިޔެ އިން ވަނީ 774 މީހުން މަރުވެފައެވެ. އަދި އެ ބަލި 8،096 މީހުންނަށް ޖެހިފައިވެއެވެ.\nޗައިނާގެ ނޭޝަނަލް ހެލްތު ކޮމިޝަނުން މިއަދު ނެރުނު ތަފާސް ހިސާބުތަކަށް ބަލާއިރު، ކޮރޯނާ ވައިރަސްގައި މަރުވި މީހުންގެ ޖުމްލަ އަދަދު މިހާރު ވަނީ 805 އަށް އަރާފައެވެ. އެގޮތުން އިއްޔެ އެކަނި ވެސް ޗައިނާގެ ހުބެއި ޕްރޮވިންސުން މި ބަލީގައި 81 މީހުން މަރުވެފައިވެއެވެ. ހުބެއި ޕްރޮވިންސަކީ މި ބަލި އެންމެ ބޮޑަށް ފެތުރެމުން އަންނަ ސިޓީ އެވެ.\nމި ބަލި ޖެހިފައިވާ މީހުންގެ އަދަދު 35،000 އަށް ވުރެ މައްޗަށް މިހާރު އަރާފައިވާއިރު، ދުނިޔޭގެ ސިއްހަތު ޖަމިއްޔާ އިން މިހާރު ވަނީ ވައިރަހާ ގުޅިގެން މުޅި ދުނިޔެއަށް ސިއްހީ ކުއްލި ނުރައްކަލުގެ ހާލަތު އިއުލާންކޮށްފައެވެ.\nމި ބަލި އެންމެ ފުރަތަމަ ފެނިފައިވަނީ ޗައިނާގެ ވޫހާން ސިޓީން ކަމަށްވީ ނަމަވެސް މި ބަލި ޖެހިފައިވާ މީހުންތައް ޗައިނާގެ އެހެން ސިޓީތަކުންނާއި އަދި ބައެއް އެހެން ގައުމުތަކުން ވެސް މިހާރު އަންނަނީ ފެންނަމުންނެވެ. އަދި ޗައިނާ އަށް ދަތުރުކޮށްފައިނުވާ މީހުންނަށް ވެސް މި ބަލި ޖެހެމުން އަންނަކަން ފާހަގަކޮށްލެވެއެވެ.